BREAKING NEWS: Fund Kuri Meehaa Kobai Tho Raees Nasheed Suvaal Kurahvaifi - Vaguthu\nފަންޑު ކުރި މީހާ ކޮބައިތޯ ރައީސް ނަޝީދު ސުވާލު ކުރައްވައިފި\nރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާއަށް ފަންޑު ކުރި މީހާ ކޮބައިތޯ މިއަދު އެމަނިކުފާނު ސުވާލު ކުރައްވައިފިއެވެ.\nމިސުވާލު އެމަނިކުފާނު ކުރައްވާފައި ވަނީ ދެންމެ އެމަނިކުފާނުގެ ނުރަސްމީ ޓްވިޓާ އެކައުންޓުން ކުރެއްވި ޓްވީޓެއްގައެވެ.\nނަޝީދު ވިދާޅުވީ ފަންޑު ކުރި މީހާ ހޯދަން އަނެއްކާވެސް އެމްއެމްއޭ އާއި ފުލުހުން ނުވަތަ ސިފައިންގެ ގާތު އެހުން އެއީ ބުއްދިވެރި ގޮތެއް ނޫން ކަމަށެވެ.\nނަޝީދު އަވަހާރަކޮށްލަން ދިން ހަމަލާ އާއި ގުޅިގެން ތިން މީހަކު ވަނީ ހައްޔަރުކޮށްފައެވެ. އެހަމަލާ ދިނުމުގައި އަދިވެސް އިތުރު ބަޔަކުގެ ބައިވެރިވުން އޮންނާނެކަމަށް ބަލައިގެން ފުލުހުންގެ ތަހްގީގު ކުރިއަށް ގެންދާކަމަށް ފުލުހުން ކުރިން ވަނީ ތަކުރާރުކޮށް ވިދާޅުވެފައެވެ. ނަމަވެސް މިމަހުގެ 11 ވަނަ ދުވަހުގެ ފަހުން މައްސަލަ އާއި ގުޅޭ އިތުރު އެއްވެސް މައުލޫމާތެއް ފުލުހުން ހާމައެއް ނުކުރެއެވެ.\nނަޝީދު އަވަހާރަކޮށްލަން ދިން ހަމަލާގެ ތަހްގީގު ކުރިއަށްދާ ސްޕީޑް ލަސްކަމަށް ބުނެ ގިނަ ބަޔަކު އަންނަނީ ނުރުހުން ފާޅުކުރަމުންނެވެ. އޭގެތެރޭގައި ރައްޔިތުން މަޖިލީހުގައި އެމްޑީޕީ ތަމްސީލް ކުރާ މެންބަރުން ވެސް ހިމެނެއެވެ.\nނަޝީދު އަވަހާރަކޮށްލުމަށް ފަންޑު ކުރި މީހުން ހޯދުމަށް ބޭނުންވާ މައުލޫމާތު ފޯރުކޮށްދޭ ބަޔަކަށް ފައިސާގެ އިނާމު ހުށަހަޅަން މާފަންނު މެދު ދާއިރާގެ މެންބަރު އިބްރާޙީމް ރަޝީދު (ބޮންޑޭ) ވެސް ވަނީ މަޖިލިސް ޖަލްސާއެއްގައި ގޮވާލައްވާފައެވެ.\nރާއްޖޭގައި ވެސް މިފަދަ ބޮޑެތި ހަމަލާތަކާއި ގުޅޭ މައުލޫމާތު ފޯރުކޮށްދޭ ފަރާތްތަކަށް މީގެ ކުރިން ފައިސާގެ އިނާމު ހުށަހަޅާފައިވެއެވެ. އޭގެތެރެއިން އެއް މައްސަލައަކީ ޑރ.އަފްރާޝީމް އަލީ އަވަހާރަކޮށްލި މައްސަލައެވެ.\nނަޝީދު އަވަހާރަކޮށްލަން އައިއީޑީއެއް ގޮއްވާލައިގެން ދިން ހަމަލާއިން އެމަނިކުފާނުގެ ފުރާނަ ސަލާމަތްވީ ކިރިޔާއެވެ. އޭޑީކޭގައި 16 ގަޑިއިރު ވަންދެން ކުރި އޮޕަރޭޝަނަކަށް ފަހު އެމަނިކުފާނުގެ ފުރާނަ ސަލާމަތް ކުރެވުނު ނަމަވެސް އަދިވެސް އިންފެކްޝަނެއް ހަށިގަނޑުގައި އުފެދުމުގެ ނުރައްކާ އޮތް ކަމަށް ޑޮކްޓަރުންނާއި ހަވާލާދީ އާއިލާ އިން ބުނެއެވެ. ނަޝީދު މިހާރު ގެންދަވަނީ ޖަރުމަންވިލާތުގައި އިތުރަށް ފަރުވާ ހޯއްދަވަމުންނެވެ.\nމެއި 18, 2021 11:22\nފުލުހުންނާ ސިފައިން ގެ އިތުބާރެއްނެތް.\nމެއި 18, 2021 11:27\nލޯންޗް ގޮއްވާލި ފަންޑްކުރި މީހާއަށް އެމްޑީޕީން ހިމާޔަތް ދިނީ..އެއްމެ ފުރަތަމަ ޔާމީންއަށް އިންސާފު ހޯދަދީ..\nމެއި 18, 2021 11:31\nދެން އަމިއްލައަށް ހޯދާ\nމެއި 18, 2021 11:34\nފަންޑު ކުރީ ކަލޭ އަމިއްލައަށް ހެން ހީވަނީ ކަލޭގެ ބަސްމަގު ހުންނަ ގޮތުން އެބަ ޝައްކު ކުރެވޭ\nއޭނާވީ ނިދާ މެޝިނަކާއިއެކު ގޭގައި ކަމަށް ޝައްކުކުރެވެނީ.\nކިހިނެތް ކުރާނީ ބަޔަކު އަމިއްލަ އަށް ރާވައިގެން ހިންގާފައިވާ ޖަރީމާއެއް ކަމަށް ވެއްޖެއްޔާ ތަހުގީގުކޮށް އެމައުލޫމާތު އާއްމު ކުރުމުގެ ގާބިލްކަން ހުއްޓަސް ނުކެރޭނެދޮއްތޯ؟ އެއިރުން ސޯޓުވެސް ބޭލިދާނެ. ފުލުހުންނާއި ސިފައިންގެ ގާބިލްކަން ހުންނާނެ މައުލޫމާރުވެސް ހޯދޭނެ އެކަމަކު ރައީސް ޔާމިން ވެރިކަމުގައި ކިރުމައެއްގެ އެދު ތަންދޮށުން ކަޅުފޮށި ހޯދުން ކަހަލަކަމަށް ވެއްޖެއްޔާ ކިހިނެތް ހަދާނީ.\nމެއި 18, 2021 11:38\nނަސީދޫ ނަސީދުގެ ދޯހަޅިކެމްޕެއިނާއި ވޯޓްލުމައް ދެވުނު ލުއީގެ ސަބަބުން މިއަދު މިގައުމު ވެއްޓިފައިމިވާ ހާލަތާދޭތެރޭގައި ރައްޔިތުން މިތިބީ ތުއްތުކުދިން ޔަތީމުވެ، ދުވާލެއްގެ މައްޗައް އެތައްބަޔެއް ފުރާނަވަކިވެ، ކޮވިޑުގެ ބަލި ނެތްގެޔެއް ނެތް ހިސާބުގައެވެ،\nތިޔައްވެސް އެއްބަޔަކު ހަމަކިޔާނީ ކޮވިޑްގެ މިހާލަތުގައިވެސް މަނިކުފާނަކީ ރައްޔިތުންނައް ހެޔޮއެދޭ އޯގާތެރި ރައީސްކަމަށެވެ.\nއެކަމަކު އަޅުގަނޑައް ފެންނަނީ މަނިކުފާންގެ ކަންކަން އަބަދުވެސް ހުންނަބީދައިން އަމިއްލަ ކަންކަން އިސްކުރާ އަމިއްލަ އެދުންބޮޑު އެންމެންގެ އަދި ހުރިހާތަނެއްގެ ރައީސްމީހާގެ ގޮތުގައެވެ.\nމެއި 18, 2021 13:06\nކާކުތަމި ސުވާލުކުރަނީ ބޮޑު ފިޑިއެއް ފޭކް އެކަންޓެއްގެ ނިވަލުގައޮވެ ކިޔަންބޭނުން އެއްޗެއްކިޔަން ކެރެނީވެސް. އެ އެކަންޓުން ލިޔާއިރު ބަސްމަގުވެސް އެންމެހާ ދައް! ހަހަހަ\nމެއި 18, 2021 11:45\nލޯންޗު ގޮއްވާލަން ފަންޑު ކުރީ މަނިކުފާނު ގެންގުޅޭ ފަނި ދޯ. އޭނާ ކައިރީގައި އަހާލަބަލަ\nމެއި 18, 2021 11:47\nރަގަނޅުވާ އަތަށް އަޅާހެން ހީވޭ އެބަ.. ފިތުނަބެ\nރައީސްޔާމީން އަވަހާރަކޮއްލަން ފަންޑްކުރިމީހުން ކޮބައިތޯ؟\nމެއި 18, 2021 11:54\nރަސްމީ އެކައުންޓްތައް އޮވެމެ، ތިމާ ބުނަން ބޭނުންވާ ވާހަކައެއްވެސް ބުނެވެނީ ގެންގުޅޭ ފޭކް އެކައުންޓްތަކުން. ބޭފުޅާގެ ޢަމަލުތައް ހުންނަނީ މުޅިންވެސް ޝައްކު އުފެދޭ ގޮތަށް. އަބަދުވެސް ހީވަނީ އަމިއްލައަށް އެއްޗެއް ފޮރުވަން އުޅޭހެން. އަހަރެމެންނަށް ލިބުނު އަނިޔާއެއް ނަމަ ސަލާމަތްވުމަށްފަހު ލައްކަ ވާހަކަ ދެއްކީމުސް. މާތް ﷲއަށް ޙަމްދު ކުރަމޭ ސަލާމަތް ކުރެއްވީތީ. ހެޔޮއެދޭ ބޭފުޅުންނަށް ޝުކުރިއްޔާއޭ. އެކަމް މިބޭފުޅާއަށް އެނގުނީ ފޭކް އެކައުންޓެއްގެ ނިވަލުގަ އޮވެގެން ސަލާމަތީ ބާރުތަކުގެ އިތުބާރު ކަނޑުވާލާ އަގު ވައްޓާލުން. އެއްޗެކޭ ކިޔައިގެން މުސްލިމުން ކަތިލާ، މިސްކިތްތައް ފުނޑަން މޯދީ ގެންގުޅޭ ސިފައިން ގެނެސް ރާއްޖޭގެ ސަލާމަތީ ބާރުތަކަށް ވައްދަން ޢުޒުރެއް ކައްކާ ކުނި ވަސް ހާދަ ގަދަޔަށް ދުވައޭ އެބަ.\nމެއި 18, 2021 12:01\nފަންޑުކުރި މީހާ އެންމެ ބޮޑަށް ހޯދޭނީ އިލިޔާސް ލަބީބަށާއި ބޮންޑެއަށާއި ފަރެސްމާތޮޑާ އަސްލަމަށް. އަސްލަމްގެ ތިމާގެ ކުއްޖެއް ތިކަމުގެ ތެރޭގައި ނޫޅޭތަ؟\nމެއި 18, 2021 12:07\nފަންޑު ކުރި ބަޔަކު ނުހޯދޭންމަ އަނެ އްކާ ވެސް ނު އްރަ އްކާ ބޮޑު ވެދާނެ ޑރ. އަފްރާޝީމު މަ އްސަލާގަވެސް ބަޔަކު ފަންޑު ކުރިވާހަކަޔާ އެތަ އްބަޔަކުގެ ބަ އިވެރިވުން އޮތްކަމަށް ބެލެވޭ ކަމަށް ފުލުހުން ޢާންމުކުރި ފަހުން ހުމާމުގެ ވާހަކަ އެކަނި . ރ.ނަޝީދު ވި އަސް މިނޫންމީހަކަށް ވި އަސް ދިރިހުރުމުގެ ހަ އްގަށް ގެ އްލުން ދޭ މަ އްސަލަތަށް ވަށަ އިގެން ބެލި ބަ އިވެރިވި މުޖުރިމުންނަށް އަދަބު ނުދެވޭނަމަ ދަވްލަތެ އްގެ ބޭނުމަކީ ކޮބަ އިތޯ އެވެ.\nމެއި 18, 2021 12:10\nކޮވިޑްގެ ހާލަތު ރާއްޖޭގައި ކޮންޓްރޯލުން ނައްޓުވާލާ ސަރުކާރުގެ ބޭނުންކޮށް ސިޔާސީ މީހުން ހޭވި ހަޑިން އެތައް ބަޔަކުގެ ފުރާނަ ގެއްލި އެތައް ބައެއްގެ ފުރާނަ ނުރައްކަލަށް ގެންދިއުމުގެ ޒިންމާ ވެސް އެކަން ކުރި މީހުން ނަގަންވާނެ\nމެއި 18, 2021 12:28\nވަގުތުން ކެމެރާ ކުރިމީހުން ކައިރީގަވެސް އަހާލުން ރަގަޅު\nމެއި 18, 2021 12:37\nއޮހްހްހްހްހް ހޫނހޫނހޫނ، މިހާރު އެނގެނީ މިފަދަދަ ބޮޑު ޖަރީމާތަށް ހިންގުމުގައި މީގެ ކުރިން މިވެރިން އަޑީގައި ތިބެގެން ފަންޑުކޮށްގެން ދުރުގައި ބަލަންތާ ތިބެނީ،،،،، ފަންޑު ދޯ\nމެއި 18, 2021 12:46\n2. ހާޖަރާގޭ ލުތު ފީ\n4. ކަރޯ އައްބާސް\n55. ކެރަފާ ނަސީމު\n6. ސީޕީ ހަމީދު\nމެއި 18, 2021 12:49\nނަސީދޫ އަފުރާސީމް މަރާގުޅިގެން ވޯޓް ހޯދާން އެރަށުގާ ހުރެގެން ބުނިމު އެމީހުންނާ އި ބެހޭ މަޢުލޫމާތު އެގެގޭ އެކަމެ އްްކުރި ބަޔަކު ފުރާގެން ހިގަ އްޖެޔޭ ކޮންބަޔަކު ދިންމަޢުލޫމާތެ އްތޯ އެ އީ. ކޮބާތޯ ކުޑަ ކުޑަ ކު އްޖަކު ބަލިވެ އިދެގެން އޭނަ އަށް ހޯދަދޭންބުނި ހިމާޔަތް . ކޮބާތޯ ލޯންޗް ގޮ އްވާލި ދުވަހު ކުރި ޓްވީޓްތަ އް. މިހުރިހާ ކަމެ އްގެޖަވާބު ކޮބާތޯ. ދަރިފުޅު އެބުނަނީ މާރިޔާގެވާހަކަ. މަ އުމޫން ވާހަކަ މިހުރިހާ ސްވާލުގެ ޖަވާބު މަޖުލިސް އިން ހޯއ އްދަ ވަންވީނުންތޯ؟؟ ކޮބާތޯ މަނިކުފާނު އަށް ހަމަލަދިންރޭ އަނިޔާވި ފަތުރު ވެރިޔާ.\nމެއި 18, 2021 12:50\nމިއީ ގެއްލިފައިވަާ މަގުބޫލުކަން ހޯދަން އަންނި އަމިއްލައަށް ކުޅޭ ގޭމެއް. ރައްޔިތުންގެ ލޯބި ގެއްލިފަިވާތީ މިއަންނަ ދައުރުގައި ރައީސްކަމަށް ވާދަކުރުމަށް އަމިއްލައަށް ޚަރަދުކޮށްގެން ކުޅުވި ޑްރާމާއެއްމީ. ތީ ޔަހޫދީ އަންނި. ސަންފާއޮނަކަށް ލާފަ، ހަނދުކޭތަ ހިފީމަ އަހިފަތުން ތެޅިޔަސް ތިޔަ ނުވަަނެ ރަނގަޅެއް.\nމެއި 18, 2021 12:53\nބޮންގޮއްވާލިތާ5މިނެޓްތރޭ މިއުޅޭ ކައުޅު ބުނެފި ބޮންގޮއްވި މީހާ ހުރީ އަތަމާޕެސަލް ގޯޅީގައޭ. އެހެންވީމަ ޝައްކުނުްުފެދޭތޯ\nމެއި 18, 2021 13:01\nސުވާލާކީ ރާބޯ މީހުންނައް މަޖްލިހުގަ ތިބެވޭނެހޭ؟ . ޤާނޫނު ޚިލަފްކަމެއް ކުރާ މީހަކައް މަޖްލިހުގަ އިދެވޭނެހޭ؟ ރައްޔެތުންނާދިމާލައް ގާނޫނު އަސާސީ ހިފައިގެން އާދެވޭނެހޭ؟\nމެއި 18, 2021 13:05\nމިނަސީދުގެ އަންގަބޮޑުކަމުން މިގައުމުގެ އެއްވެސް މުއައްސަސާއެއް ރަގަޅަށް ހިންގިޔަކަނުދޭނެ މީނާ ޖެހޭނީ އެިންޑިޔާގެ ސިޓިޒަންސިޕްދީފާ އިންޑިޔާގައި ބަހައްޓަން\nސ. ހުޅުދޫ ދާއިރާގެ މެމްބަރު އިލްޔާސް ލަބީބު އަށް ފަހަރުގައި އެނގުން އެކަށިގެންވޭ. އެބޭފުޅާ ކުރެން ނިކަން އައްސަވާ ބައްްލަވާ..؟\nމެއި 18, 2021 13:25\nއޭނާ އެބައޮތް ކޮވިޑް ޖެހިގެން ފެސިލިޓީއައްދާން ބިރުން.\nފަންޑް ކޮށްގެން އުޅެނީ ސަރުކާރުގެ ތެރޭން ރައީސް ނަޝީދަށް ދިން ހަމަލާ އަކީ އެއީ ހަރުކަށި ފިކުރުގެ މީހުންނާއި ގުޅުވަން އެމްޑީޕީގެ އެމްޕީން ތެރޭން އެންމެ ބާރު އަޑުން އެވާހަކަ ދައްކަނީ އެއީ މިކަން އިނގޭމީހުން އެމެން ބޭނުންވަނީ އެކަމުން ރެކެން ވެގެން ކުށެއް ނެތް މުސްލިމުންގެ ބޮލަށް މިކަން ކަނޑާލަން މިކަމަށް ފަންޑް ކޮށްގެން އުޅެނީ ސަރުކާރުގެ ތެރޭން ކަން މަމެން ޔަގީން ކޮށްދޭނަމޭ ޚުދު ރައީސަށް ވެސް މިކަން އިނގޭނެއޭ ރައީސް ނަޝީދު މަރުނުވީ މަރުވިނަމަ ދެން އެމެން ނަށާނެއޭ މިއަދު އެހެން ނޫނަސް ދެން ކުރީގައި ހުރި ނަޝީދެއް ދެން ނުފެންނާނެއޭ ނަޝީދުގެ ރިކަވަރީ އަށް2އަހަރު ނަގާނެއޭ އެމުއްދަތުގައި އެމްޑީޕީ އަށް ބޮޑެތި ބަދަލު ތަކެއް އައިސް އެމްޑީޕީ ރައީސް ނަޝީދު އަތުން ބީވެގެން ދާނެއޭ...\nމެއި 18, 2021 13:45\nފަންޑު ކުރިބަޔަކު ނަޝީދުގެ ދަރިފުޅަށް އެނގޭހެން\nހީވެއެވެ. އެއީ މިކަންކުރިބަޔަކު %95 އެބޭފުޅާއަށް އެނގޭކަން އެބޭފުޅާގެ ވާހަކައިން އެނގޭތީއެވެ.\nމެއި 18, 2021 13:54\nމެއި 18, 2021 13:55\nއަފްރާސީމް އަވަހާރަ ކޮށްލަން ފަންޑު ކުރި މީހާއައި އެކަމަށް އަމުރުކުރި މީހާއާއި އަފްރަސީމް އަވަހަރަ ކޮށްލުމުން މަންފަ ލިބުނު މީހާ ކޮބައިބާ؟\nމަ ހީ ކުރީ ހާމާނުގެ ފޮޓޯއެއްބާއޭ..\nމެއި 18, 2021 14:10\nޖާބެ ތެޅިގަނެފަ އެވަރުން އަންނި އާއި ބައްދަލު ކުރަންދާތީ ވެސް ވަރަށް ސުވާލު އުފެދޭ..\nމެއި 18, 2021 14:30\nރައީސް ނަޝީދު މަޖްލީހުގެ ރައީސް ކަމުން ދެން އިސްތިއުފާ ދޭންވީއޭ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ\nފަންޑް ކުރީ އަފްރާސީމް މަރަންފަންޑް ކުރި މިހާކަމަށް ވެދާނެ.އެމީހާ ނަސީދަށް އެގޭނެ.\nމެއި 18, 2021 14:35\nޑރ.އަފުރާސީމު އަވަހާރަކޮށްލަން ރާވައި ފަނޑުކޮށް އެހަރަކާތްހިންގި މުޖުރމުންކޮބާ؟؟؟ ދިބެހި މުސްލިމު ދައުލަތުގެ ހާކިމަކަށް އިސްލާމީ ތަޢުލީމު ހާސިލްކުރި މީހަކު އަޔަނުދިނުމަށް ޖަރީމާހިންގާމީހުނާ އެކަމަށްފަންޑުކުރާ މީހުންކޮބާ؟؟؟\nމެއި 18, 2021 14:47\nކަލޭ ނަބިއްޔާއަށް ފުރައްސާރަ ކުރަނީ ކޮން ބަޔަކު ފަންޑު ކުރީމަކަންވެސް ހޯދަން އެބަޖެހޭ\nމެއި 18, 2021 14:48\nއެނގޭނަމަ ބުނެ ބަލާށެވެ. އެނގޭ މައުލޫމާތު ސިއްރު ކުރުމަކީ ކުއްވެރި ވާނެ ކަމެކެވެ.\nމެއި 18, 2021 15:02\nޑރ އަފުރާޝީމް އަވަހާރަކޮށްލަން ފަންޑްކރިމީހުންވެސް ހޯދަންޖެހޭ\nރާއްޖޭގެ ހުރިހާ ކަމެއް ފާލުން ނެއްޓި އަމާން ކަން ގެއްލުވާ\nލުމުގެ ޒިއްމާ ސީދާ ނަގަންޖެހެނީ މޑޕ އެވެ. ދެބަސް\nވުމުގެ އެއްވެސް ބޭނުމެއް ނެތެވެ.\nއެމީހުން ރާއްޖޭގައި ހިންގާފައިވާ ޖަރީމާތަށް ގުނާ އަދަދު\nބުނެ އުޅޭ އެމީހަ ކު ފޭހި އިލޮށި އެމީހާގެ ލޮލަށް ހެރޭނެއޭ!\nޕްރައިވެޓް އިންޓެލިޖެންސް އޭޖެންސީ އޮފް މޯލްޑީވްސް\nމެއި 18, 2021 16:11\nމާ މާތް މީހެއް ނޫން ކަމަށް ބެލެވެނީ\nމެއި 18, 2021 16:13\nކޮމެންޓް ޖަހަންވެސް ނުކެރުން...ހެހެހެ\nމެއި 18, 2021 16:21\nފުލުހުން ނަ ކީ އިތުބާރު ގެއްލިފަވާ ބައެއް.\nއަހަރެމެން އަބަދުވެސް މި ބުނަނީ ޖަލުން ގެއަށް ބަދަލުކޮށްފިނަމަ ކަންމަތީ ޒުވާނުންނާއި ޖަރީމާތައް ހިންގާ މީހުން އެކްޓިވޭޓް ކުރާނޭ.\nމެއި 18, 2021 16:30\nފަންޑޭ ނުކިޔާ. ތަޅާނެ ކުދިންކޮޅެއް ހޯދަނިކޮށް އަތައް ގޮވީ.!!!


Goahiyyaa naibu raees impeach kurumun othee kon goheh?\nގޯހިއްޔާ ނައިބު ރައީސް އިންޕީޗް ކުރުމުން އޮތީ ކޮން ގޯހެއް؟\nމިވަގުތު އެންމެނަށް ވެސް ގެޓްވާންޖެހޭ ދެ ކަމެއް އެބައޮތެވެ. އެކަމަކީ ރާއްޖޭގެ ނައިބު ރައީސުންގެ ތާރީހެވެ. އެއީ މާ ތާހިރު ތާރީހެއް ނޫނެވެ. ރައީސް އަމީނާއެކު ރަނގަޅަށް ހިނގަ ހިނގާ އޮތް ސަރުކާރެއް ނައިބު ރައީސް ވެލާނާގޭ އިބްރާހިމް މުހައްމަދު ދީދީ އިންގިލާބު ކޮށްލެވި އެވެ. ނައިބު ރައީސެއް ނޫން ނަމަވެސް ރައީސް އިބްރާހިމް ނާސިރު ބޮޑުވަޒީރަކަށް ހިޔާރު ކުރެއްވި އަހުމަދު ޒަކީ "ދުއްވާލަން" ޖެހުނީ ވެސް އެފަދަ ސަބަބުތަކާ ހުރެ އެވެ. ރައީސް މުހައްމަދު ނަޝީދުގެ ނައިބު ރައީސް، ޑރ. މުހައްމަދު ވަހީދާ ދެބޭފުޅުންގެ މެދުގައި ގުޅުމެއް ނެތެވެ. ރައީސަށް މާ ބޮޑު އެހީތެރި ކަމެއް ނުދެއްވަ އެވެ. ފަހުން އެދިމާވި ގޮތެއް ދިމާވެގެން ރައީސް ވަހީދު ވެރި ކަމަށް ވަޑައިގަތީ އެވެ. އެހެންވީމާ ރާއްޖޭގެ ސެކަންޑް އިން ކޮމާންޑަކީ މާ ކާމިޔާބު މާޒީއެއް އޮތް މަގާމެއް ނޫނެވެ.\nހުރިހާ ވެސް މައްސަލައަކީ ނައިބު ރައީސެއްގެ ގާނޫނީ އެޖެންޑާ ދޫކޮށްލައްވައި އަމިއްލަ އެޖެންޑާއާއެކު ނައިބު ރައީސުންނަށް ކުރިޔަށް ވަޑައިގެންނެވޭ ގޮތްވުމެވެ. ރިޔާސީ ހުވަފެން ދުށުމަކީ މައްސަލައެއް ނޫނެވެ. ޝައުގުވެރިވާ ބޭފުޅުން އެކަން ކުރައްވާނެ އެވެ. އެކަމަކު ބޭފުޅެއްގެ ގާނޫނީ ޒިންމާއަށް "ފައިން އަރާފައި" އެކަން ކުރުމަކީ ސަރުކާރަކަށް، އަދި ރައީސަކަށް ވެސް ތެދުވެރި ނުވުމެވެ. ގާނޫނު އަސާސީގެ ރޫހާ ވެސް ހިލާފުވުމެވެ.\nރައީސް އަބްދުﷲ ޔާމީންގެ ކެބިނެޓްގެ ޔޫތު މިނިސްޓަރު ކަމުން މުހައްމަދު މަލީހު ޖަމާލު ވަކި ކުރުމާއި ގާނޫނު އަސާސީއަށް ބަދަލު ގެނެސް ރައީސް ކަމާއި ނައިބު ރައީސް ކަމަށް ކުރިމަތިލެވޭ އުމުރަކީ 30 އަހަރާއި 65 އަހަރާ ދެމެދު ކަމަށް ނިންމަން ރައްޔިތުންގެ މަޖިލީހަށް އިސްލާހު ހުށަހެޅުމުން މިދުވަސްކޮޅު ވަނީ ކުރިން ވެސް އޮންނަ ވާހަކައެއްގެ އަޑު ގަދަވެފަ އެވެ. ބުނަނީ ނައިބު ރައީސް ޑރ. މުހައްމަދު ޖަމީލު ބޭރުކޮށްލަނީ ކަމަށެވެ.\nގާނޫނު ހަދާ ބާރަށް ލިބޭ ބާރުގެ ދަށުން ރައީސަކު ނުވަތަ ނައިބު ރައީސަކު ވަކި ކުރުމަކީ ކުރެވެން އޮތް ކަމެކެވެ. އެއީ ރައްޔިތުންގެ ބާރަކަށް ވާތީ އެވެ. އަދި އެެކަން ގާނޫނުގައި ހިމަނާފައި އޮތީ ވެސް އަތުވެދާނެ ހާލަތަކަށް ބަލައިގެނެވެ. ރައީސަކު ނުވަތަ ނައިބު ރައީސަކު ބޭރު ކުރެވޭނެ ހާލަތެއް ނާންނެ ކަމަށް ނުވަތަ އެކަން ކުރަންޖެހޭނެ ކަމަށް ބަލައިގެން އެއްވެސް ސިޔާސީ ނިޒާމެއް ވެސް ދުނިޔެވީ އުސޫލެއް ވެސް ނޯންނާނެ އެވެ.\nނަައިބު ރައީސެއް ހުރުމުގެ ބޭނުމަކީ ކޮބައި ހެއްޔެވެ؟ ގާނޫނު އަސާސީގެ 112 ވަނަ މާއްދާގެ އަކުރު (ހ) ގައި ބުނާ ގޮތުގައި ރައީސުލް ޖުމްހޫރިއްޔާގެ ވާޖިބުތަކާއި މަސްއޫލިއްޔަތުތައް އަދާ ކުރުމަށް އެހީތެރިވެ ދިނުމަށް ރައީސުލް ޖުމްހޫރިއްުޔާގެ ނައިބަކު ހުންނަންވާނެ އެވެ. ވަރަށް ސާފެވެ. އަދި ގާނޫނު އަސާސީ 117 ވަނަ މާއްދާގެ އަކުރު (ހ) ވެސް ބަލައިލާށެވެ. އެ އަކުރުގައި ބުނަނީ ރައީސުލް ޖުމްހޫރިއްޔާގެ މަސްއޫލިއްޔަތުތަކާއި ބާރުތަކުގެ ތެރެއިން ރައީސުލް ޖުމްހޫރިއްޔާގެ ނައިބާ ރައީސްލް ޖުމްހޫރިއްޔާ ހަވަލު ކުރާ ކަންކަން ރައީސުލް ޖުމްހޫރިއްޔާގެ ނައިބު ކުރަންވާނެ ކަމަށެވެ.\nއަދި ގާނޫނު އަސާސީގެ 100 ވަނަ މާއްދާގައި ރައީސާއި ނައިބު ރައީސް މަގާމުން ވަކި ކުރެވިދާނެ ގޮތް ވެސް އެބައޮތެވެ. އޭގެ ތެރެއިން ގިނަ ކަންކަމަކީ ވަރަށް ނާދިރު ހާލަތެގައި ނޫނީ ނާންނާނެ ހާލަތްތަކެވެ. އެކަމަކު އެ މާއްދާގެ ތިން ވަނަ ނަމްބަރުގައި "މަސްއޫލިއްޔަތު އަދާ ކުރުމުގައި ނާ ގާބިލުވުން" ހިމަނާފައިވެ އެވެ. މިއީ ޑިބޭޓަކަށް ދެވިދޭނެ އިޝޫއެކެވެ. ލީޑަޝިޕް ނެތުމަކީ ވެސް ނާގާބިލުވުން ކަމަށް ބެލެވިދާނެ އެވެ. ރައީސަށް ދޭންޖެހޭ އެއްވެސް އެހީތެރި ކަމެއް ނުދީ "ސައިލެންޓް"ވެ، ހަމަ އެކަނި ރަސްމިއްޔާތުތައް ފަޅުފިލުވައިދޭ ބޭފުޅެއްގެ ގޮތުގައި ހުންނެވުމަކީ ވެސް ނާގާބިލުވުން ކަމަށް ބަލައިގެން ވާހަކަ ދެއްކިދާނެ އެވެ. އޭން ކޮންމެ ހާލަތުގައި ވެސް އެކަން މާނަ ކުރާނީ އެކަމެއް ބެލެނިވެރި ފަރާތުންނެވެ. އެކަމަކު މިއީ އާންމުންނަށް ޑިބޭޓް ކުރެވިދާނެ އިޝޫއެކެވެ.\nގާނޫނު އަސާސީގައި ނައިބު ރައީސްގެ ހުވާއެއްވެސް އޮވެ އެވެ: "އަހަރެން (ނަން) އިސްލާމް ދީނަށް ހުރުމަތްތެރިކޮށް ހިތުމަށާއި ދިވެހި ރާއްޖޭގެ ޖުމްހޫރިއްޔާގެ ގާނޫނު އަސާސީއާއި ރައްޔިތުންގެ ހައްގުތައް ރައްކާތެރި ކުރުމަށާއި ދިވެހި ގައުމަށް އިހުލާސްތެރިވުމަށާއި ދިވެހި ރާއްޖޭގެ ޖުމްހޫރިއްޔާގެ ގާނޫނު އަސާސީ އާއި ގާނޫނާއި އެއްގޮތްވާ ގޮތުގެ މަތީން ރައީސުލް ޖުމްހޫރިއްޔާގެ ނައިބުގެ މަސްއޫލިއްޔަތުތައް ތެދުވެރިކަމާއި އަމާނާތްތެރި ކަމާއެކު އަދާ ކުރުން މަތީ ދެމި ހުރުމަށް މާތް ﷲ ގަންދީ ހުވާ ކުރުމަވެ."\nމި ހުރިހާ ކަމެއް އޮވެފައިމެ، ރައީސް ޔާމީން މިހާރުގެ ނައިބު ރައީސް ޑރ. މުހައްމަދު ޖަމީލް އަހުމަދު "ދުއްވާލަން" މަސައްކަތް ކުރާ ކަމަށް ދެކެވޭ ވާކަތަކާ ގުޅުވާލާއިރު ނައިބު ރައީސް އޭނާގެ މަސްއޫލިއްޔަތުތައް ފުރިހަމައަށް އަދާ ކުރޭތޯ ފުރަތަމަ ސުވާލު ކުރަމާ ހިނގާށެވެ.\nދުސްތޫރީ މައްސަލައަކަށްވާތީ މި ކަމުގައި ބަލަން ޖެހޭނީ އެ ސުވާލަށް ލިބޭ ޖާވާބުތަކުން ތިލަފަތް ބަރުވާ ކޮޅެކެވެ. މަސްއޫލިއްޔަތު އަދާ ނުކުރެވޭ ކޮޅަކަށް ބުރަވަންޏާ ނައިބު ރައީސަކު މަގާމުން އިމްޕީޗް ކުރުމަކީ މައްސަލަ އެއް ނޫނެވެ. އެހާލަތުގައި އިމްޕީޗް ނުކުރާނަމަ އެއީ މާ ބޮޑު މައްސަލައެކެވެ.\nނައިބު ރައީސް ޖަމީލަކީ އެމަނިފާނުގެ ތޮބީއަތުގައި ވެސް ވަރަށް ހަރަކާތްތެރި ބޭފުޅެކެވެ. ޖޯޝްހުރި އަޑުހަރު ބޭފުޅެކެވެ. އިލްމީ ބޭފުޅެކެވެ. ރައީސުލް ޖުމްހޫރިއްޔާއަކަށް އެހީތެރިވެދެއްވަން ވަރަށް އެކަށީގެންވާ ބޭފުޅެކެވެ. އެކަމަކު އެ މަސްއޫލިއްޔަތާ ޒިންމާ އަދާ ކުރައްވާތޯ މިއީ ވިސްނައިލަން އެންމެ ރަނގަޅު ކަމެކެވެ.\nޖަމީލްގެ ޖޯޝާއި އޭނާގެ ހަރު އަޑު ވަރަށް ސަމާސާކޮށް ސިފަ ކުރައްވާ ޖަލްސާއެއްގައި ރައީސް މައުމޫން މިހެން ވިދާޅުވެ އެވެ:\n"ދެންމެ މިތަނުގައި ވާހަކަފުޅު އެ ދެއްވި ބޭފުފުޅުން [ހޯރަފުށީ ސަލީމް، މުހައްމަދު އިކްރާމް އަބްދުއް ލަތީފު، ޑރ. އަހުމަދު ޝަހީދު، ޑރ. މުހައްމަދު ޖަމީލް އަހުމަދު] އެ ވާހަކަ ދެއްކެވި ހާ މަޑުމަޑުން، ވަކިން ހާއްސަކޮށް ޑރ. ޖަމީލް އެ ވާހަކަފުޅު ދެއްކެވިހާ އަޑު މަޑުކޮށް، އެހާ މަޑުމައިތިރިކޮށް އަޅުގަނޑަށް ވާހަކަ ނުދެއްކިދާނެތީ ތިޔަބޭފުޅުންގެ އަރިހުން ދީލަތި މާފަކަށް އެދެމެވެ،"\nރައީސް ޔާމީނާއެކު ޑރ. ޖަމީލް ވަޑައިގެންނެވީ އެ "މަޑުމައިތިިރި" އަޑުން ވާހަކަފުޅު ދައްކަވައިގެނެވެ. ވެރި ކަމަށް ވަޑައިގަތުމަށްފަހު ރައީސް ޔާމީންގެ އެޑްމިނިސްޓްރޭޝަން ޕޮޒިޝަން ކުރައްވާފައި ވަނީ ކެބިނެޓްގެ ދެ ކައުންސިލެއް ހިމެނޭ ގޮތަށެވެ. އެމަނިކުފާނުގެ މިޒާޖުފުޅު ހުންނަ ގޮތުން އެމަނިކުފާނަށް ވުރެ ކުރީގައި ނައިބު ރައީސް ބަހައްޓަވައިގެނެވެ. އެ ގޮތުން ސަރުކާރެއްގެ އެންމެ މުހިންމު އެއްބައި ސޯޝަލް ކައުންސިލްގެ އިހްތިސޯސްތެރެއަަށް ލައި އެ ކައުންސިލްގެ ޗެއާ ކުރައްވާ ބޭފުޅަކީ ނައިބު ރައީސް ކަމަށް ހަމަޖެއްސެވި އެވެ.\nރާއްޖޭގެ އެންމެ މައްސަލަ ބޮޑު ސިއްހީ ދާއިރާ ތަރައްގީކޮށް ހަރަދުނާ ކުރުމުގެ ޒިންމާ އޮތީ ނައިބު ރައީސްގެ އިސްތަށިފުޅުގަ އެވެ. ރާއްޖޭގެ އިޖުތިމާއީ ފޭރާން އަލުން ވިޔެ ދިނުމުގެ ޒިންމާ އޮތީ އެމަނިކުފާނަށެވެ. މިހެންހުރި ބައިވަރު ކަންތައްތައް އެބަހުއްޓެވެ. އެއީ މުޅިން ވެސް ސޯޝަލް ކައުންސިލްގެ ތެރެއިން ދާން ޖެހޭ ކަންކަމެވެ. ހަގީގަތުގައި އެއީ ސަރުކާރު ހިނގުމަށް ވަރަށް އިފެކްޓިވް ގޮތެކެވެ. ސަބަބަކީ ކެބިނެޓްގެ ދަށު ކައުންސިލަކު މަސައްކަތަށް ނުކުތުމުން ޒާތުގައި ނަތީޖާ ނެރުމުގެ ވާދަވެރިކަން އުފެދޭނެތީ އެވެ. ދެ ކައުންސިލްގެ މަސައްކަތް ފުރަތަމަ ފެނުނީ ވެސް އެގޮތަށެވެ. ނަމަވެސް ފަހުން ސޯޝަލް ކައުންސިލްގެ ބުރަކި ޖެހުމުން އިކްނޮމިކް ކައުންސިލް ވެސް އޮތީ "މުސަޅަ" ކަށް ވެގެނެވެ.\nސޯޝަލް ކައުންސިލް ފޭލްވީ އޭ ބުނެވެން އެބައޮތެވެ. މިސާލަކަށް އިދިކޮޅު ފަރާތްތަކުން ސަރުކާރުން "އަނިޔާވެރިވާ" ކަމަށް ބުނެ ފަށާފައިވާ ހަކަރާކާތްތަކަށް ބަލާއިރު އެކަން ކަމުގައި މާ ބޮޑު ސަބްސްޓޭންސް އެއް ނެތެވެ. ނައިބު ރައީސަކީ "އަނިޔާ" ޑިފައިން ކޮށްދެއްވިދާނެ އަދި އިދިކޮޅު އަޑު ތަކުގައި ގާނޫނީ ގްރައުންޑެއް ނެތް ކަން އިލްމީ ބަހުސެއްގައި ސާބިތުކޮށްދެވިދާނެ ބޭފުޅެކެވެ. އެޑްމިނިސްޓްރޭޝަންގެ ތެރެއިން އެކަން ކުރައްވަން ހުންނެވި ކޮމާންޑަރަކީ އެއީ އެވެ. އެކަމަކު މިހާތަނަށް 27 ފެބުރުއަރީ މުޒާހަރާ ކުޑަތަންވެފައި ވަނިކޮށް ފެން ގޮތަކަށް ބަސްފުޅެއް ވިދާޅުވުން ފިޔަވައި ރައީސަށް ސަރުކާރަށް އެހީތެރިވެ ދެއްވުމަށް ހަގީގަތެއް ހާމަކޮށް ދެއްވަން ކުރެއްވެވި ކަމެއް އެޅުއްވެވި ފިޔަވަޅެއް ނުފެނެ އެވެ.\n"އިދިކޮޅު ފަރާތްތަކުން ސަރުކާރަށް ހަމަލާދޭ އިރު ނައިބު ރައީސް އެއްވެސް ކަމެއް ނުކުރައްވާ މަޑުން ހުންނަވަނީ. ސަރުކާރުގެ ދިފާއުގައި އެއްވެސް ކަމެއް ނުކުރޭ، ލޮނު މަޑު ނައިބު ރައީސްއެއް ގޮތުގައި މި ފެންނަނީ، އެހެންވީމާ ނައިބު ރައީސްގެ މަސައްކަތުގެ ގާބިލު ކަމާއި ޝައުގުވެރި ކަމާމެދު ސުވާލު އުފެދޭ. ނައިބު ރައީސް އިމްޕީޗް ކުރުމަކީ، ރައީސް އިމްޕީޗް ކުރުމަކީ މަޖިލީހުގެ ކަމެއް. އެއީ އެހެން ވާހަކައެއް. އެކަމަކު ނައިބު ރައީސް އޭނާގެ ޒިންމާ އަދާ ކުރައްވާތޯ މިއީ ސުވާލެއް ނޫންތޯ؟" ސަރުކާރުގެ އޮފިޝަލަކު ވިދާޅުވި އެވެ.\nސިޔާސީ ވާހަކައި އަޑުތަކަށް ބަލާއިރު އާންމުންނާ ހަމައަށް ފޭދިގެން އަންނަ އަޑުތަކުގެ ތެރޭގައި ރައީސާ ގުޅިވަޑައިގެން ނައިބު ރައީސް މަސައްކަތް ކުރައްވަން ނޫޅުއްވާ ވާހަކަ އޮވެ އެވެ. އެކުގައި މަސައްކަތް ކުރައްވަން ބައެއް ފަހަރު އިންކާރުކުރައްވާ ކަމަށް އެތެރޭގެ ބައެއް މުވައްޒަފުން ނުކުމެ ކިޔައިދެ އެވެ. އެއީ ކިހާވަރެއްގެ ހަގީގަތެއް ކަމެއް ނޭނގެ އެވެ.\nސަރުކާރުގެ ސޯޝަލް ކައުންސިލަކީ ރައީސް ޔާމީންގެ ސަރުކާރުގެ މައި އެއް މެޝިނެވެ. އިކޮނޮމިކް ކައުންސިލުން ނަތީޖާތަކެއް ނެރުނު އިރު ސޯޝަލް ކައުންސިލް ޑެލިވާ ކުރި ކަމެއް ވަރަށް މަދެވެ. ޖުމްލަ ގޮތެއްގައި ބުނާނަމަ ސޯޝަލް ކައުންސިލަކީ ގާތްގަނޑަކަށް "ޕެރައިލައިޒް" ކައުންސިިލެކެވެ. އެ ކައުންސިލް ބައްދަލުވުންތައް ބާއްވާ ހަދާކަން ނޭނގޭ އިރު ގައިމު، ނޫސްވެރިންނާ ބައްދަލެއް ނުކުރެ އެވެ.\nއިދިކޮޅު ފަރާތްތަކުން ވެސް އަދި ބައިނަލް އަގުވާމީ ދުނިޔެއިން ވެސް ރާއްޖެއިން އެންމެ ފާޑު ކިޔާ ދިމާއަކީ ޖުޑިޝަރީ އެވެ. ޖުޑިޝަރީގައި އިސްލާހު ކުރަންޖެހޭ ކަންކަން އެބަހުއްޓެވެ. އެއީ ސަރުކާރުން ވެސް ގަބޫލު ކުރާ ކަމެކެވެ.\nނައިބު ރައީސް ޖަމީލަކީ ރާއްޖޭގެ ޖަސްޓިސް މިނިސްޓަރުކަން ކުރެއްވި ބޭފުޅެކެވެ. ގާޒީކަން ކުރެއްވި ބޭފުޅެކެވެ. ޝަރުއީ ދާއިރާގެ އިލްމުވެރި އެކެވެ. އިނގިރޭސި ބަހާއި އަރަބި ބަހުން ޝަރުއީ ދާއިރާގެ ދެވައްތަރު އިލްމު ލިބި ވަޑައިގެންފައިވާ "ދެ ކަނޑު އެއްކޮށްލައިގެން" (އިނގިރޭސީ ބަހާއި އަރަބި ބަހަށް މޮޅުވުން) ހުންނެވި އިލްމުވެރިއެކެވެ. އެހެން ނަމަވެސް ޖުޑިޝަރީގެ އިސްލާހަށް ވެސް، އަދި ޖުޑީޝަރީއާ ބެހޭ ގޮތުން ދެކެވޭ ތާކުން ތާކު ނުޖެހޭ ވާހަކަތަކުގެ ދިފާއުގައި ވެސް އެއްވެސް ކަމެއް ކުރައްވާ ތަނެއް ނުފެނެ އެވެ. އެ "މަޑުމައިތިރި" އަޑުން ބަސްފުޅެއް ވެސް ވިދާޅެއް ނުވެއެވެ.\nއާންމުނަށް އެހާ ބޮޑަށް ނޭނގި އޮތް ނަމަވެސް ޖުޑިޝަރީ އިސްލާހުކޮށް ގެންނަން ޖެހޭ ބަދަލުތައް ކޯޑިނޭޓް ކުރަން ރައީސް ޔާމީން ހަވާލު ކުރައްވާފައި ވަނީ ވެސް ނައިބު ރައީސާ އެވެ. އެހެން ނަމަވެސް އެއިން ކަމެއް ވެސް ނުކުރައްވަ އެވެ. ޖުމްލަކޮށް ބަލާއިރު ނައިބު ރައީސް ކަމަށް ވަޑައިގަތުމުގެ ކުރިން ދެއްކި ވާހަކަފުޅު ތަކާއި އަޅާ ބަލާއިރު މަސައްކަތުގެ ގޮތުން ނައީބު ރައީސަށް ދެވޭވެރު މާކުހެއް ނެތެވެ.\nމިހެން ހުރި ވަރަށް ގިނަ ކަން ކަމަކީ ނައިބު ރައީސް ޖަމީލުގެ "މަސްއޫލިއްޔަތު އަދާ ކުރުމުގައި ނާ ގާބިލުވުން" ކަމަށް ބާލާނެ މީހުން ތިބޭނެ އެވެ. މި ސުވާލު އުފެއްދާނެ ޖާގަވެސް ލިބެ އެވެ.\nވީމާ މަޖިލީހަށް ވަދެގެން އުޅޭ "30 -65" ގެ މާނަ އެހެން އަތަކަށް ފުރޮޅައިލުމުގެ ބޭނުމެއް ނެތެވެ. މީގެ މާނައަކީ "30-65" ދިރާސާ ކުރުމުން އޭގެ އަޑީގައި އެހެން ކަމެއް ނެތުމެއް ނޫނެވެ. އަދި ރައީސް ޔާމީން އަޅުއްވާ ފިޔަވަޅުތަކުގެ ސަބަބުން، އަދި އެމަނިކުފާނުގެ ޕާޓީއަށް މެޖޯރޮޓީ އޮތް މަޖިލީހުން ނިންމާ ނިންމުމެއްގެ ސަބަބުން އެމަނިކުފާނަށް ރަނގަޅުތަކެއް ވުމެއް ވެސް ނޫނެވެ. "ފޯސް" ހުރި "އިނެމީސް" އުފެއްދުމަކީ ސިޔާސީ ގޮތުން ޗެލެންޖާ ކުރިމަތިވާނެ ކަމެއްކަން ރައީސް ޔާމީނަށް ވެސް ގެޓްވާން ޖެހޭނެ އެވެ.\nދުވަސްކޮޅެއް ކުރިން ރައީސް އޮފީހުގެ ސްޕޯކްސް ޕާސަން އިބްރާހިމް މުއާޒު އަލީ ވިދާޅުވެފައިވާ ގޮތުގައި ރައީސް ޔާމީނާއި ނައިބު ރައީސް ޑރ. ޖަމީލާ ދެމެދު އެއްވެސް މައްސަލައެއް ޖެހިވަޑައިގެން ނޫޅުއްވަ އެވެ. ނައިބު ރައީސް ބަރާބަރަށް އޮފީހަށް ވަޑައިގަންނަވަ އެވެ. އެމަނިކުފާނާ ކެބިނެޓުގެ އެއްވެސް ވަޒީރަކާ ދެމެދު އެއްވެސް މައްސަލައެއް ނެތެވެ.\nއެއީ ތެދެކެވެ. ނައިބު ރައީސް އޮފީހަށް ވަޑައިގަންނަވަ އެވެ. ރައީސްގެ ދަތުރުފުޅުތަކުގައި ވަޑައިގަންނަވާއިރު އަލްވަދާއު ވިދާޅުވާން ވަޑައިގަންނަވަ އެވެ. އެނބުރި ވަޑައިގަތުމުން އިސްތިގުބާލަށް ވެސް ވަޑައިގަންނަވަ އެވެ. ދެ ބޭފުޅުން ކުރެ އެއްވެސް ބޭފުޅަކު މިއުޅެނީ މައްސަލަ ޖެހިގެނޭ ވިދާޅުވެ "ޑިކްލެއާ" އެއްވެސް ނުކުރައްވަ އެވެ. އެހެން ނަމަވެސް މިވަގުތު ރާއްޖޭގެ ސިޔާސީ މަސްރަހު އޮތް ގޮތާއި އެކަން ކަމާ ގުޅިގެން ސަރުކާރުން އަދާ ކުރަން ޖެހިފައިވާ މުހިންމު ދައުރުގެ ތެރޭގައި އެންމެ ބޮޑު ރޯލެއް އަދާ ކުރެއްވިދާނެ ބޭފުޅަކީ ނައިބު ރައީސް ކަމަށް ވާއިރު އެމަނިކުފާނުގެ އެ ދައުރު އަދާ ނުކުރައްވާނަމަ ކީއްކުރާ ނައިބު ރައީސެއް ހެއްޔެވެ؟ އެކަން ގޯހިއްޔާ ނައިބު ރައީސަކު އިމްޕީޗް ކުރުމުގައި އޮތީ ކޮން ގޯހެއް ހެޔެވެ؟\nރިލީފް ހުސްވެއްޖެ؛ އިތުރު ގޮތެއް ހޯދައިދީ!\nމަޖިލީހު ނަމްބަރުތައް، އާ ދައުރު އުއްމީދު ބޮޑު\nގްރީން ޒޯނަށް ވަނުމަށް އަދި ހިތްވަރުލާންޖެހޭ


Qaanoonee haarijee vazeereh mihaaraku nei: Dr Jameel\nގާނޫނީ ހާރިޖީ ވަޒީރެއް މިހާރަކު ނެތް: ޖަމީލް\nކުރީގެ ނާއިބު ރަައީސް ޑރ. މުހައްމަދު ޖަމީލް އަހުމަދު: ރާއްޖޭގައި ގާނޫނީ ހާރިޖީ ވަޒީރެއް މިހާރަކު ނެތް ކަމަށް ވިދާޅުވި -- އަވަސް ފޮޓޯ\nރާއްޖޭގައި ގާނޫނީ ހާރިޖީ ވަޒީރެއް މިހާރަކު ނެތް ކަމަށާ ގާނޫނުއަސާސީއާ ހިލާފަށް ހާރިޒީ ވަޒީރު އަބްްދުﷲ ޝާހިދު އދ. ގައި ހުންނަވާއިރު އެޓާނީ ޖެނެރަލް އިބްރާހިމް ރިފްއަތު އަށް ހައްގު ބަސް ވިދާޅުނުވެވެނީ ވަޒީފާގެ ބިރަށް ކަމަށް ކުރީގެ ނާއިބު ރަައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nއެ ކަމުގައި ހުރި ގާނޫނީ ކަންބޮޑުވުންތައް އެންމެ ފުރަތަމަ އާންމުންގެ ސަމާލު ކަމަށް ގެންނެވި ކުރީގެ ނާއިބު ޖަމީލް މިއަދު ކުރެއްވި ޓްވީޓެއްގައި ވިދާޅުވީ ގާނޫނުއަސާސީއާ ހިލާފަށް ހާރިޒީ ވަޒީރު އަބްްދުﷲ ޝާހިދު އދ. ގައި ހުންނަވާއިރު އެޓާނީ ޖެނެރަލް އިބްރާހިމް ރިފްއަތު އަށް ހައްގު ބަސް ވިދާޅުނުވެވެނީ ވަޒީފާގެ ބިރަށް ކަމަށެވެ.\nޖަމީލް ވިދާޅުވީ އެހެން ތަނެއްގައި ވަޒީފާގައި ހުރެގެން ދިވެހި ރައްޔިތުންގެ ފައިސާ އިން ހާރިޖީ ވަޒީރުގެ ނަމުގައި މުސާރަ ނަގަނީ ލަދެއް ނެތުމުން ކަމަށެވެ.\n"ގާނޫނީ ހާރިޖީ ވަޒީރެއް މިހާރަކު ނެތް،" ޖަމީލްގެ ޓްވީޓްގައި ވިދާޅުވިއެވެ.\nޑރ. ޖަމީލް ވިދާޅުވީ މިހާރު އަމަލު ކުރަމުންދާ ގާނޫނު އަސާސީގެ 136 ވަނަ މާއްދާގައި ވަޒީރަކަށް ހުންނަވައިގެން ނުކުރެއްވޭނެ ކަންކަން ސާފުކޮށް ލިޔުނީ ވަރަށް ބޮޑު ބޭނުމެއްގައި ކަމަށެވެ. އެ އިސްލާހު ގެނައުމުގެ ކުރީން ވަޒީރުންގެ މަޖިލީހުގައި އޭރު ތިއްބެވި ބައެއް ބޭފުޅުން ދިހަ ބާރަ ވަޒީފާ އަދާ ކުރައްވަމުން ގެންދެވި ކަމަށް ޖަމީލް ވިދާޅުވިއެވެ.\n"އަޅުގަނޑު ދެކޭ ގޮތުގައި މިހާރުން މިހާރަށްވެސް އެބަޖެހޭ އޮނަރަބަލް ޝާހިދު ވަކިކުރައްވަން ރައީސުލްޖުމްހޫރިއްޔާ. ނޫނީ އެމަނިކުފާނު އެބަޖެހޭ އިސްތިއުފާ ދެއްވަން. އެ ނޫން އެއްވެސް ގޮތަކަށް މިކަމެއް ސައްހައެއް ނުވާނެ. ސައްހަ ކުރެވޭނެ މަގެއް ނެތީ ގާނޫނު އަސާސީގައި. މާނައަކީ އެ މަގާމުގައި ހުންނަވައިގެން މިކަން ރަނގަޅު ކުރެވޭނެ ތަރުތީބެއް ދިވެހިރާއްޖޭގެ ގާނޫނު އަސާސީއެއް ނުއެއް ދަނޭ. އެއީ ވަރަށް ސާފު ސަރީހަކޮށް އޮތް ވާހަކައެއް،" އަވަސްގެ ޓޯ ޝޯއެއްގައި ވާހަކަ ދައްކަވަމުން ޖަމީލް ކުރީން ވިދާޅުވިއެވެ.\nރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހުމަދު އެޓާނީ ޖެނެރަލް + ފޮރިން މިނިސްޓްރީ އަބްދުﷲ ޝާހިދު އިބްރާހިމް ރިއްފަތު


vnews - Saudi-China ethah billion dollarehge ebbasvun thakuga soi koffi\nސައުދީއާއި ޗައިނާއާ ދެމެދު އެތައް ބިލިއަން ޑޮލަރެއްގެ އަގުހުރި އެއްބަސްވުންތަކުގައި ސޮއިކޮށްފި\nސައުދީ ރަސްގެފާނު ސަލްމާން ބިން އަބްދުލް އަޒީޒް (ވ) ބެއިޖިންގެ ގްރޭޓް ހޯލް އޮފް ދަ ޕީޕަލްއަށް މިއަދު ވަޑައިގެންނެވުމުން ޗައިނާގެ ރައީސް ޝީ ޖިންޕިންގ ރަސްގެފާނަށް މަރްހަބާ ދަންނަވަނީ - ފޮޓޯ: އޭ.އެފް.ޕީ\nސައުދީ އަރަބިއްޔާއާއި ޗައިނާއާ ދެމެދު އެތައް ބިލިއަން ޑޮލަރެއްގެ އަގުހުރި އެއްބަސްވުންތަކުގައި ސޮއިކޮށްފިއެވެ.\nއެއްބަސްވުންތަކުގައި ސޮއި ކުރެއްވުމުގެ ރަސްމިއްޔާތު އޮތީ ބެއިޖިންގައި ހުންނަ "ގްރޭޓް ހޯލް އޮފް ދަ ޕީޕަލް" ގައި ސައުދީ ރަސްގެފާނާއި، ޗައިނާގެ ރައީސްގެ ހާޟިރުގައެވެ.\nސޮއި ކުރެވުނު އެއްބަސްވުންތަކާބެހޭ ތަފްސީލް މީޑިއާއަށް ހާމަ ނުކުރި ނަމަވެސް އޭގެތެރޭގައި ހަކަތައާއި އެނޫންވެސް ދާއިރާތަކާގުޅޭ 14 އެމްއޯޔޫއެއް ހިމެނޭކަމަށް މީޑިއާއިން ބުނެއެވެ.\nޗައިނާގެ ވައިސް ފޮރިން މިނިސްޓަރ ޒަންގް މިންގް ނޫސްވެރިންނާ ވާހަކަ ދައްކަވަމުން ވިދާޅުވީ، ސައުދީ އަރަބިއްޔާއާއި ޗައިނާއާ ދެމެދު ސޮއި ކުރެވުނު އެއްބަސްވުންތަކުގެ އަގު ގާތްގަނޑަކަށް 65 ބިލިއަން އެމެރިކާ ޑޮލަރަށް އަރާ ކަމަށެވެ.\nސޮއިކުރެއްވުމުގެ ރަސްމިއްޔާތުގެ ކުރިން ޗައިނާގެ ރައީސް ޝީ ޖިންޕިންވަނީ ސައުދީ ރަސްގެފާނަށް ވަރަށް ޚާއްސަ މަރްހަބާއެއް ދަންނަވާފައެވެ.\nއުމުރުފުޅުން 81 އަހަރުގެ ސައުދީ ރަސްގެފާނު ސަލްމާން ބިން އަބްދުލް އަޒީޒް އޭޝިޔާގެ5ގައުމަކަށް ކުރައްވާ ދަތުރުފުޅުގެ ހަތަރުވަނަ މަންޒިލެއްގެގޮތުން ޗައިނާއަށް ވަޑައިގެންނެވީ ރޭގެ ވަގުތެއްގައެވެ. ސަލްމާން ރަސްގެފާނާއެކު ޗައިނާއަށް 1،000 މެމްބަރުންގެ ވަފުދެއް ގެންދެވިއެވެ.\nސައުދީ ރަސްގެފާނު ޗައިނާއަށް ވަޑައިގެންނެވިއިރު، މީގެކުރިން މެދުއިރުމަތީގައި މާ ހަރަކާތްތެރި ދައުރެއް ޗައިނާއިން އަދައެއް ނުކުރެއެވެ. މެދުއިރުމަތީގައި ހިނގާ މައްސަލަތަކުގެ ތެރެއަށް ޗައިނާ ނުވަދެއެވެ. ޗައިނާ އަބަދުވެސް ބަރޯސާވަނީ މެދުއިރުމަތީގެ ތެލަށެވެ.\nއެކަމަކު ޗައިނާގެ އަމާޒު މިހާރުވަނީ ބަދަލުކޮށްފައެވެ. ސޫރިޔާ މައްސަލާގައި ދެކޮޅުވެރި ފަރާތްތަކުގެ މެދުގައި ޗައިނާގައި މަޝްވަރާތައް ބޭއްވުމަށްވެސް ޗައިނާގެ ރައީސް މިފަހުން ހުށަހަޅުއްވަމުން ގެންދަވާފައި ވެއެވެ. އެނޫން ފިޔަވަޅުތައްވެސް އަޅުއްވާފައި ވެއެވެ.\nޗައިނާގެ ރައީސް ޝީ ޖިންޕިންގ މިދިޔަ އަހަރު ސައުދީ އަރަބިއްޔާއަށް ދަތުރުފުޅެއްވެސް ކުރައްވާފައެވެ.\nޗައިނާގެ ވައިސް ފޮރިން މިނިސްޓަރ ޒަންގް މިންގް ވިދާޅުވީ، ސައުދީ ރަސްގެފާނާއި ޗައިނާގެ ރައީސްއާ ދެމެދު މިއަދު ބޭއްވެވި ރަސްމީ މަޝްވަރާގެ ތެރޭގައި ސޫރިޔާ މައްސަލައާއި ޔަމަނުގެ މައްސަލައަށް އަލިއަޅުއްވާލެއްވި ކަމަށެވެ. އަދި މައްސަލަތަކަށް ހައްލު ހޯދޭނީ މަޝްވަރާ ކޮށްގެން ސިޔާސީގޮތުން ކަމަށް ދެބޭފުޅުންވެސް އެއްބަސްވެވަޑައި ގެންނެވި ކަމަށް ޒަންގް މިންގް ވިދާޅުވިއެވެ.


ގޫގުލުން ޓެކްހަށް މަކަރުހަދަނީތަ؟\nސްޕޭންގެ ވެރި ރަށް މެޑްރިޑްގައި ހުންނަ ގޫގުލްގެ އޮފީސް ފާސްކޮށްފި އެވެ. ޓެކްހަށް މަކަރުހަދާ ކަމަށް ބެލެވިގެންނެވެ. ގޫގުލް އަކީ ބިޔަ ކުންފުންޏެކެވެ. އާމްދަނީ ވެސް އެހާ ގިނައިން ލިބެ އެވެ. އެހެން ނަމަވެސް ޔޫރަޕް ގައުމުތަކުން ދަނީ ގޫގުލް އަށް ފާރަލަމުންމެވެ. ޕެރިހުގައި ހުންނަ ގޫގުލްގެ އޮފީހަށް ދާދި މިދާކަށް ދުވަހު ފުލުން،...\nއެންޑްރޮއިޑް "އެން" އަކީ "ނޫގެޓް" ކަމަށް ގޫގުުލުން ބުނެފި\nއެންޑްއިޑް މާޝްމެލޯ އަށް ފަހު އެންޑްރޮއިޑަށް އިތުރުވި ބޮޅަކީ އެންޑްރޮއިޑް "އެން" އެވެ. އެއީ މިހާރު އެންޑްރޮއިޑް "ނޫގެޓް" އެވެ. ނޯގަޓް، ނޫގާ އަދި ނަގެޓް ވެސް ކިޔަ އެވެ. އެންޑްރޮއިޑް އުފައްދަނީ ގޫގުލުން ނެވެ. ގޫގުލް އަކީ އެމެރިކާ ކުންފުންޏެކެވެ. އެމެރިކާ މީހުން ކިޔަނީ ނޫގެޓް އެވެ.\nގޫގުލުން އެންޑްރޮއިޑް ސެކިޔުރިޓީ އަށް ބޮޑު ހޭދައެއް\nއެންޑްރޮއިޑް "އެން" އަކީ ކޮން އެއްޗެއްތަ؟\nތިޔަ ކަހަލަ ސުވާލެއް ކޮށްފާނެ ކަމަށް މި ހުރީ ގޮތެއް ނިންމައިގެންނެވެ. ވަޒީފާއާ ބެހޭ ޓްރައިބިއުނަލަށް ދިއުމަށެވެ. އެ ތަނަށް ދިއަ ކޮންމެ މީހަކަށް ވެސް ރަނގަޅު ގޮތްތަކެއް ވެފައި ހުރީމަ އެވެ. އަލުން ވަޒީފާދޭން އަންގައި، ފާއިތުވި ދުވަސްތަކަށް ދޭންޖެހޭ އުޖޫރަ ގަނޑުކޮށް ދިނުމަށް ވެސް ހުކުމްކޮށްފާނެ އެވެ. ކިހާ ބައިވަރު ފައިސާއެއް...\nގޫގުލް ކްރޯމް: ތަޖުރިބާކޮށްލަން ޖެހޭ ދެތިން ޕޮއިޓެއް\n"ނެޓްސްކޭޕް ނެވިގޭޓާ" އަކީ އެއް ޒަމާނެއްގައި ބޭނުންކުރި އިންޓަނެޓް ބްރައުޒާއެކެވެ. އެ އަށް ވުރެ މަޝްހޫރު އިންޓަނެޓް ބްރައުޒާއެއް އެއިރު ނެތެވެ. އެކަން މިހާރު އެނގެނީ މަދު ބަޔަކަށެވެ. ގޫގުލް ކްރޯމް މިހާރު އެ އޮތީ އެއިރު ނެޓްސްކޭޕް ނެވިގޭޓާ އޮތް މަގާމުގަ އެވެ. އެ އަށް ވުރެ ވެސް އުހުގަ އެވެ. އިންޓަނެޓް ބްރައުޒްކުރަން ގޫގުލް ކްރޯމް...


ކުޅިވަރު - ކްރިސްތިއާނޯ ރޮނާލްޑޯ\nއިންޓައަށް ބަދަލުވާތޯ ރޮނާލްޑޯ އަށް މިދަނީ ބާރުއަޅަމުން: ޖޯ މާރިއޯ\nރޮނާލްޑޯ އަކީ ޕޯޗުގައިލްގައި ހިމެނޭ މުހިންމު ކުޅުންތެރިޔެއް: ޖޯ މާރިއޯ\nރޮނާލްޑޯ އިންޓައަށް ބަދަލުވުމަށް މަސައްކަތްކުރި ނަމަވެސް އެއީ ފަސޭހަކަމެއް ނޫން: ޖޯ މާރިއޯ\nކ. މާލެ 29 ޖެނުއަރީ 2017 | އާދީއްތަ 00:57 1,155\nރޮނާލްޑޯ އާއި ޖޯ - ހޭންޑްބޯލް އެސޯސިއޭޝަން\nއިންޓަމި މިލާނަށް ބަދަލުވާތޯ ރެއާލް މެޑްރިޑަށް ކުޅެމުން އަންނަ ޕޯޗުގަލްގެ ކެޕްޓަން ކްރިސްތިއާނޯ ރޮނާލްޑޯ އަށް ބާރުއަޅަމުން އަންނަ ކަމަށް އިންޓަގެ މިޑްފިލްޑަރު ޖޯ މާރިއޯ ބުނެފި އެވެ.\nއިންޓަ ޓީވީ އަށް ދިން އިންޓަވިއުއެއްގައި ރޮނާލްޑޯއާ އެކު ޕޯޗުގަލްގެ ގައުމީ ޓީމަށްވެސް ކުޅެމުން އަންނަ ޖޯ މާރިއޯ ބުނީ ޕޯޗުގަލް އަކީ ވަރަށް ގިނަ ހުނަރުވެރި ކުޅުންތެރިން ތިބި ޓީމެއް ކަމަށާއި، އެގޮތުން ރޮނާލްޑޯއަކީ އޭގެ ތެރެއިން ފާހަގަކޮށްެލެވޭ ފަދަ މުހިންމު ކުޅުންތެރިޔެއް ކަމަށެވެ.\nއޭނާ ބުނީ ރޮނާލްޑޯ އަކީ ހަމައެކަނި އޭނާއާއެކު އެއްޓީމަކަށް ކުޅޭ ކުޅުންތެރިޔެއް ނޫން ކަމަށާއި، ގާތް ރައްޓެއްސެކޭވެސް ބުނެވިދާނެ ކަމަށެވެ. އެގޮތުން އޭނާ ރެއާލް ދޫކޮށްލުމަށްފަހު އިންޓައަށް ބަދަލުވާން އެކި ފަހަރުމަތިން ބާރުއަޅާފައިވާކަމަށްވެސް މާރިއޯ ވަނީ ބުނެފައެވެ. އެހެންނަމަވެސް މާރިއޯ ބުނީ އެއީ ފަސޭހަކަމެއް ނޫންކަމަށެވެ.\nމާރިއޯ ބުނީ ނިމިގެންދިޔަ ޔޫރޯ ފުޓުބޯޅަ މުބާރާތަކީ ވަރަށްވެސް ހަނދާނުން ފޮހެލަން ދަތި އެހާމެ ބޮޑު ކާމިޔާބީއެއް ލިބުނު ފަހަރެއް ކަަމަށެވެ. އެގޮތުން އޭނާ ބުނީ އެއީ އޭނާ މިހާދުވަހު ދެކެމުން އައި ހުވަފެންތައް ކާމިޔާބުވި މުބާރާތެއްކަމަށެވެ.\nރޮނާލްޑޯވެސް ކުރިން ކުޅުނު ސްޕޯޓިން ސީޕީ އިން މިދިޔަ އަހަރުގެ އޮގަސްޓްމަހު އިންޓައަށް ބަދަލުވި މާރިއޯ އަންނަނީ އިންޓަ މިލާނުގައި މޮޅު ކުޅުމެއް ދައްކަމުންނެވެ. އޭނާ އަންނަނީ ޕޯޗުގަލް ގައުމީ ޓީމުގައިވެސް މުހިންމު ދައުރެއް އަދާކުރަމުންނެވެ.


Pakistan Aai India In Hanguraamakuran Priyanka Hihvarudhin Mahsala Eh Hoonuvehje - Vaguthu\nބޮލީވްޑާއި ހޮލީވްޑްގައި ވެސް މަޝްހޫރު އިންޑިއާގެ އެކްޓްރެސް ޕްރިޔަންކާ ޗޯޕްރާ، ޕާކިސްތާނާއި އިންޑިއާ އިން ހަނގުރާމަ ކުރަން ހިތްވަރުދީފައިވާ ކަމަށް ބުނެ ގިނަ ބަޔަކު އޭނާ އަށް އަނެއްކާވެސް ފާޑުކިޔަން ފަށައިފިއެވެ.\nއެމެރިކާގެ ލޮސްއެންޖެލިސްގައި އޮތް އިވެންޓެއްގައި މީހަކު ކުރި ސުވާލަކަށް ޖަވާބުދެމުން ޕްރިޔަންކާ ބުނީ އޭނާ އަކީ އެއްވެސް ބަޔަކު ހަނގުރާމައެއް ކުރަން ބޭނުންވާ މީހެއް ނޫންކަމަށާއި ނަމަވެސް އޭނާ އަކީ ވަރަށް ގައުމީވަންތަ މީހެއް ކަމަށެވެ.\n"ހަނގުރާމައަކީ އަހަރެން ގަޔާވާ ކަމެއް ނޫން. ނަމަވެސް އަހަރެންނަކީ ވަރަށް ގައުމީވަންތަ މީހެއް." ޕްރިޔަންކާ ބުންޏެވެ.\nޕްރިޔަންކާ ބުނެފައިވާ ގައުމީވަންތަ ކަމުގެ މާނައަކީ ގައުމު ދިފާޢު ކުރަން ހަނގުރާމަ ކުރުމަށް ދިން ހިތްވަރެއް ކަމަށް އޭނާ އަށް ފާޑުކިޔާ މީހުން ބުނެއެވެ. މިމައްސަލަ ހޫނުވެފައި ވަނީ ޕްރިޔަންކާ އަކީ އދ.ގެ ގްޑްވިލް އެމްބެސެޑަރަކަށް ވާތީ އެވެ.\nމިދިޔަ ފެބްރުއަރީ މަހު ވެސް ޕްރިޔަންކާގެ މިފަދަ މައްސަލައެއް ހޫނުވިއެވެ. އެފަހަރު މައްސަލަ ޖެހުނީ އިންޑިއާ އިން ޕާކިސްތާނަށް ވައިގެ މަގުން ހަމަލާތަކެއް ދީފައިވަނިކޮށް އިންޑިއާ އަށް ދިގު އުމުރެއް ލިޔުމަށް ފަހު ހޭޝްޓެގެއްގެ ގޮތުގައި އިންޑިއާގެ ސިފައިންގެ ލަޝްކަރު ބޭނުންކޮށް ޕްރިޔަންކާ ޓްވީޓެއް ކުރުމުންނެވެ.\nއެފަހަރު ވެސް އދ.ގެ އެމްބެސެޑަރު ކަމުން ޕްރިޔަންކާ ވަކިކުރަން ގިނަ ބަޔަކު އޮންލައިން ޕެޓިޝަނެއްގައި ސޮއި ކުރިއެވެ.\nމިފަހަރު ޕްރިޔަންކާ އަނެއްކާވެސް ހަނގުރާމައަށް ހިތްވަރުދިން އިރު ކަޝްމީރުގެ މައްސަލައިގައި އިންޑިއާ އާއި ޕާކިސްތާންގެ ގުޅުން ވަނީ ގޯސްވެފައެވެ.\nގައުމޫވަންތަޔޭ ބުނުމަކީ މައްސަލައެއްތަ؟ ތިގޮތަށް މާނަކުރަންޏާ ނުވާނެ ސަލާމަތެއް ދުލުން ވާހަކަ ދައްކާ އެއްވެސް އިންސާނަކު


ޓްރެވަލް ޓްރޭޑް މޯލްޑިވްސް ފެއާގައި މަޓާޓޯއިން ބައިވެރިވެއްޖެ – Dhuvas Online\nމޯލްޑިވްސް ގޭޓަވޭސް އާއި އެކު މަޓާޓއިްން އެއްބަސްވުމުގައި ސޮއި ކުރަނީ - ފޮޓޯ: މަޓާޓޯ\nޓްރެވަލް ޓްރޭޑް މޯލްޑިވްސް ފެއާގައި މަޓާޓޯއިން ބައިވެރިވެއްޖެ\nދިވެހި ޕީއާރު ކުންފުންޏެއް ކަމަށްވާ މޯލްޑިވްސް ގެޓަވޭސް އިން އިންތިޒާމު ކޮށްގެން ބާއްވާ ޓްރެވަލް ޓްރޭޑް މޯލްޑިވްސް (ޓީޓީއެމް) ގައި މޯލްޑިވްސް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ) އިން ބައިވެރިވެއްޖެ އެވެ.\nމި ފެއާއަކީ ރާއްޖޭގައި ފުރަތަމަ ފަހަރަށް ބާއްވާ ބައިނަލް އަގުވާމީ އެންމެ ބޮޑު ޓޫރިޒަމް ފެއާ އެވެ. ފެއާ ބޭއްވުމަށް ހަމަޖެހިފައިވަނީ އަންނަ އަހަރުގެ ޖުލައި މަހު އެވެ.\nމޯލްޑިވްސް ގެޓަވޭސް އިން މިއަދު ނެރުނު ބަޔާނެއްގައި ބުނެފައިވަނީ ޓީޓީއެމްގެ އެސޯސިއޭޓް ޕާޓްނަރެއްގެ ގޮތުގައި ހަމަޖެހި މިއަދު މަޓާޓޯއާ އެކު އެއްބަސްވުމުގައި ސޮއިކޮށްފައި ވާ ކަމަށެވެ. މަޓާޓޯގެ އިތުރުން މޯލްޑިވްސް މާކެޓިން އެންޑް ޕަބްލިކް ރިލޭޝަންސް (އެމްއެމްޕީއާރުސީ)ން ވަނީ ބައިވެރިވެފަ އެވެ.\nއަންނަ އަހަރު ބާއްވާ ފުރަތަމަ ޓީޓީއެމް ފެއާގައި ރާއްޖެ އާއި ރާއްޖޭން ބޭރުގެ 150 ޓްރެވަލް އެޖެންޓުންނާއި 100 ރިސޯޓެއް ނުވަތަ ޓޫރިސްޓު ހޮޓަލެއްގެ އިސްވެރިން އަދި 50 ނޫސްވެރިންނާއި ޕީއާރު ފާމްތަކުގެ މަންދޫބުން ބައިވެރިވާނެ އެވެ.\nމޯލްޑިވްސް ގެޓަވޭސް އިން ބުނީ ޓީޓިއެމް ބޭއްވުމުގެ މައިގަނޑު މަގުސަދަކީ ރާއްޖޭގެ ޓޫރިޒަމް ސިނާއަތުގައި ހަރަކާތްތެރިވާ ފަރާތްތަކާއި ބޭރުގެ އެޖެންޓުންނާ ގުޅުވައި ދިނުން ކަމަށެވެ.\nއެ ކުންފުނިން ވަނީ ރާއްޖޭގައި ބޭއްވުނު ފުރަތަމަ ގެސްޓް ހައުސް ކޮންފަރެންސް މިދިޔަ މަހު ބާއްވާފައި އެވެ. 160 ށް ވުރެ ގިނަ ބައިވެރިންނާއި އެކު ކުރިޔަށް ގެންދިޔަ އެ ކޮންފަރެންސްގައި އެ ދާއިރާ ކުރިއެރުވޭނެ ގޮތްތަކާއި ބެހޭގޮތުން މަޝްވަރާ ކުރެވުނެވެ.


Mahesh Babu Aa Bahdhalu Kuran 106 Aharuge Meehaku Hyderabad Ah\nމަހޭޝް އަދި އޭނާއަށް ބައްދަލުކުރުމަާް ދިޔަ އަންހެން މީހާ---\nމަހޭޝް ބާބޫއާ ބައްދަލުކުރަން 106 އަހަރުގެ މީހަކު ހައިދަރުއާބާދަށް\nތަމަޅަ އެކްޓަރު މަހޭޝް ބާބޫއަކީ ތަމަޅަ ފިލްމު އިންޑަސްޓްރީގައި މަސައްކަތްކޮށް ގިނަ ބައެއްގެ ލޯބި ހޯދާފައިވާ މަޝްހޫރު އެކްޓަރެކެވެ. އެފަދަ މަޝްހޫރު ފަރާތްތަކާއި ބައްދަލުކޮށްލާއި ފޮޓޯ ނަގުމަކީ ގިނަ ސަޕޯޓަރުން ދެކެމުން އަންނަ ހުވަފެނަކަށް ވާއިރު މަހޭޝް އާ ބައްދަލުކުރުމަށް އޭނާގެ 106 އަހަރުގެ ސަޕޯޓަރަކު މިވަނީ ފިލްމުގެ ޝޫޓިންތައް ކުރިއަށްދާ ސަރަހައްދަށް ގޮސްފައެވެ.\nއިންޑިއާގެ ސިޓީއެއް ކަމަށްވާ ރާޖަމުންޑްރީއަށް އުފަން އެ ރެލާންގީ ސަތްޔަވާތީ ނަމަކަށް ކިޔާ އެ އަންހެން މީހާ، މަހޭޝްއާ ބައްދަލުކުރުމަށް ގޮސްފައި ވަނީ ހައިދަރުއާބާދަށެވެ. އާއިލާގެ އިތުރު ދެމީހަކާއެކު އޭނާ މަހޭޝް އާ ބައްދަލުކުރުމަށް އެތަނަށް ދިޔައިރު އެއީ ގާތްގަނޑަކަށް 430 ކިލޯ މީޓަރަށް ވުރެ ދުރު ހިސާބެ ކެވެ.\nފިލްމު ޕްރޮޑިއުސް ކުރުމުގެ އިތުރުން ޑައިރެކްޓު ވެސް ކުރަމުން އަންނަ މަހޭޝް ލީޑު ރޯލުން ފެނިގެންދާ ފިލްމު "މަހަރްޝީ"ގެ ޝޫޓިންތައް ކުރިއަށް ދަނިކޮށް ރެލާންގީ އޭނާ އާއި ބައްދަލުކުރުމަށް އެތަނަށް ދިޔައިރު އޭނާ ވަނީ މަސައްކަތުން ބްރޭކެއް ނަގާއި އެ އަންހެން މީހާއާ ވާހަކަ ދައްކާލުމަށް އެތަނުގައި މަޑުކޮށްލާފައެވެ.\nއެކަން އުމުރުން 43 އަހަރުގެ މަހޭޝް އޭނާގެ އޮފިޝަލް އިންސްޓަގްރާމު މެދުވެރިކޮށް ހިއްސާކޮށް ބުނީ، އެ އަންހެން މީހާ އޭނާއަށް ބައްދަލުކުރުމުން ވާ އުފަލަށްވުރެ އެނާ މާބޮޑަށް އުފާވެފައިވާ ކަމަށެވެ. އަދި ސަޕޯޓަރުންގެ ފަރާތުން އޭނާއަށް ލިބެމުން އަންނަ ތަރުހީބާއި ލޯތްބަށް އޭނާ ޝުކުރު އަދާކުރެއެވެ.\nއަންނަ އަހަރުގެ އޭޕްރީލް މަހުގެ ފަސް ވަނަ ދުވަހު ނެރޭ މަހަރްޝީ ފިލްމަކީ މަހޭޝްގެ 25 ވަނަ ފިލްމެވެ. އޭނާ އެންމެ ފަހުން މަސައްކަތް ކޮށްފައިވަނީ "ބާރަތު އާނޭ ނޭނޫ" އިންނެވެ. އެއީ މިއަހަރުގެ އެޕްރީލު 19 ގައި ނެރުނު ފިލްމެކެވެ. މަހޭޝްގެ ފިލްމުތަކަކީ ބެލުންތެރިންގެ ބޮޑު ތަރުހީބެއް ލިބެމުން އަންނަ ފިލްމުތަކެއް ކަމުން ބޮކްސް އޮފީހުން ވެސް ބޮޑު ކާމިޔާބެއް އެފިލްމުތަކަށް ލިބެއެވެ.\nބޮލީވުޑް މަހޭޝް ބާބޫ މުނިފޫހިފިލުވުން


Ehvun huttuvaa 41 meehaku hayyaru kohffi, leadership beyfulheh nuhimeney | Wathan.mv އެއްވުން ހުއްޓުވައި 41 މީހަކު ހައްޔަރުކޮށްފި، ލީޑާޝިޕްގެ ބޭފުޅެއް ނުހިމެނޭ | Wathan.mv\nއެއްވުން ހުއްޓުވައި 41 މީހަކު ހައްޔަރުކޮށްފި، ލީޑާޝިޕްގެ ބޭފުޅެއް ނުހިމެނޭ\nހެލްތު ޕްރޮޓެކްޝަން އެޖެންސީ (އެޗްޕީއޭ) ގެ އެންގުމާ ހިލާފަށް އިދިކޮޅު ޕީޕީއެމް/ޕީއެންސީ ކޯލިޝަނުން މާލޭގައި ފެށި ސައިކަލި ބުރު ރޫޅާލައި 41 މީހަކު ހައްޔަރުކޮށްފި އެވެ.\nފުލުހުން ބުނީ އާންމު ސިއްހަތުގެ ކުއްލި ނުރައްކަލުގެ ހާލަތުގައި ރައްޔިތުން ނުރައްކަލުގެ ތެރެއަށް ހުށަހެޅޭގޮތަށް އެޗްޕީއޭގެ ގައިޑްލައިންއާ ހިލާފަށް އެއްވުމާ ގުޅިގެން 41 މީހަކު ފުލުހުންގެ ބެލުމުގެ ދަށަށް ގެންގޮސްފައިވާ ކަމަށެވެ.\nއެކަމާ ގުޅިގެން ޕީޕީއެމްގެ ތަރުޖަމާނު ހީނާ ވަލީދު ވިދާޅުވީ ފުލުހުންގެ ބެލުމުގެ ދަށަށް ގެންދިޔަ މީހުންގެ ތެރޭގައި ކޯލިޝަންގެ ލީޑާޝިޕްގެ އެއްވެސް ބޭފުޅެއް ހިމެނިވަޑައިނުގަންނަވާ ކަމަށެވެ. އެހެންނަމަވެސް ޕީޕީއެމްގެ ކައުންސިލު ބައެއް މެމްބަރުންނާއި އެކްޓިވިސްޓުން ހައްޔަރުކޮށްފައިވާ ކަމަށް ހީނާ ވިދާޅުވިއެވެ.\nމަޖީދީމަގު މާފަންނުުކޮޅުން ފެށި އެ ސައިކަލު ބުރަކީ ޒުވާނުންގެ ސައިކަލު ބުރުގެ ނަމުގައި ރޭވި ހަރަކާތެކެވެ. އެ ހަރާކާތުގައި އިދިކޮޅު ޕީޕީއެމް/ޕީއެންސީގެ ލީޑާޝިޕުންވެސް ބައިވެރިވި މަންޒަރު ފެނެއެވެ. އެގޮތުން ޕީއެންސީގެ ރައީސް އަބްދުއްރަީމް އަބްދުﷲ އާއި އެ ޕާޓީގެ ނައިބު ރައީސް އިބްރާހިމް ސުޖާއުގެ އިތުރުން ޕީޕީއެމްގެ ނައިބު ރައީސް އަހުމަދު ޝިޔާމްވެސް ވަނީ ސައިކަލު ބުރުގައި ބައިވެރިވެލައްވައިފައެވެ.\nއެ ހަރަކާތަކީ އިދިކޮޅުން ރާވާ އިންތިޒާމުކުރި ހަރަކާތެއް ނޫން ކަމަށް އިދިކޮޅު ކޯލިޝަންގައި އެންމެ އިސްކޮށް ހަރަކާތްތެރިވެލައްވާ ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވި އެވެ.\nސައިކަލު ބުރު ކުރިއަށް ގެންދިޔުން ހުއްޓުމާއެކު އެ ސައިކަލު ބުރުގެ ބަދަލުގައި ހިނގާލުމެއް ކުރިއަށް ގެންދިޔުމަށް އެ ފަރާތްތަކުން ވަނީ މަސައްކަތްކޮށްފައެވެ. އެހެންނަމަވެސް ފުލުހުން ވަނީ އެ ހިނގާލުން ހުއްޓުވާފައެވެ.


ކްރޫސްގެ ލަނޑުން ރެއާލަށް މުހިއްމު މޮޅެއް | Jazeera\tކްރޫސްގެ ލަނޑުން ރެއާލަށް މުހިއްމު މޮޅެއް - Jazeera\nކްރޫސްގެ ލަނޑުން ރެއާލަށް މުހިއްމު މޮޅެއް\nމުޙައްމަދު ޤާސިމް October 23, 2019 44 views0\nޔުއެފާ ޗެމްޕިއަންސް ލީގުގައި ރޭ ކުޅުނު މެޗުގައި ޖަރުމަނުގެ މިޑްފީލްޑަރު ޓޮނީ ކްރޫސް ވައްދާލި ގޯލާއެކު މި މުބާރާތުގެ އެންމެ ކާމިޔާބު ޓީމު ކަމަށްވާ ސްޕެއިނުގެ ރެއާލް މެޑްރިޑުން ރަށުން ބޭރުގައި 1-0 އިން ތުރުކީގެ ގަލަތަސާރޭ ބަލިކޮށް މި ސީޒަނުގައި ޔޫރަޕްގެ ފުރަތަމަ މޮޅު ހޯދައިފިއެވެ.\nމި ފަހަރުގެ ސީޒަނުގައި ޔޫރަޕްގައި ރެއާލުން ކުޅުނު ފުރަތަމަ މެޗުގައި ފްރާންސްގެ ޗެމްޕިއަން ޕީއެސްޖީ އަތުން 3-0 ގެ ތަފާތަކުން ބަލިވިއިރު، އެންމެ ފަހުން އަމިއްލަ ދަނޑުގައި ބެލްޖިއަމްގެ ކްލަބް ބްރޫޖްއާ ދެކޮޅަށް ކުޅުނު މެޗުން ބަލިނުވެ ސަލާމަތްވީ ހަމަ ކިރިޔާއެވެ. އެ މެޗު ނިމުނީ 2-2 އިން ދެ ޓީމު އެއްވަރުވެގެންނެވެ.\nރޭގެ ނަތީޖާއާއެކު ރެއާލް ވަނީ ގްރޫޕް އޭގެ ޕޮއިންޓް ތާވަލްގެ ދެވަނަ އަށް ޖެހިލާފައެވެ. އެ ޓީމަށް މިހާތަނަށް ކުޅުނު ތިން މެޗުން ހަތަރު ޕޮއިންޓް ލިބިފައިވާއިރު، މި ގްރޫޕުގެ އެއްވަނައިގައި އޮތީ ނުވަ ޕޮއިންޓާއެކު ޕީއެސްޖީއެވެ. ތިންވަނައިގައި އޮތް ބްރޫޖް އަށް ދެ ޕޮއިންޓް ލިބިފައިވާއިރު، އެންމެ ފުލުގައި އުޅޭ ގަލަތަސާރޭ އަށް ލިބިފައިވަނީ އެންމެ ޕޮއިންޓެކެވެ.\nރެއާލުން ރޭގެ މެޗަށް ނިކުތްއިރު ދިމާވެފައިވާ އެންމެ ބޮޑު މައްސަލަ އަކީ އަނިޔާގެ ސަބަބުން ކްރޮއޭޝިއާގެ އިތުބާރު މިޑްފީލްޑަރު ލުކާ މޮޑްރިޗް އަދި ވޭލްސްގެ ވިންގާ ގަރެތު ބޭލް އަށް ނުކުޅެވުމެވެ. ގަލަތަސާރޭ އިން ރޭގެ މެޗަށް ނިކުތީ އަނިޔާގެ ސަބަބުން ކޮލަމްބިއާގެ ފޯވާޑް ރަޑަމެލް ފަލްކާއޯ ނުލައެވެ.\nގަލަތަސާރޭގެ ދަނޑުގައި ރޭ ކުޅުނު މި މެޗުގައި ކާމިޔާބުކުރި ހަމައެކަނި ލަނޑު، 18 ވަނަ މިނެޓުގައި ރެއާލަށް ޖަހައިދިނީ އަނިޔާއަށް ފަހު ރޭގެ މެޗުގައި ކުޅުނު އިތުބާރު މިޑްފީލްޑަރު ކްރޫސް އެވެ. މިއީ އެ ޓީމަށް ކުޅެމުން އަންނަ ބެލްޖިއަމްގެ ތަރި އެޑެން ހަޒާޑް ދިން ބޯޅައަކުން އޭނާ ކާމިޔާބުކުރި ގޯލެކެވެ. މީގެއިތުރުން، ރޭގެ މެޗަކީ ޗެމްޕިއަންސް ލީގުގައި ކްރޫސް ކުޅުނު 100 ވަނަ މެޗެވެ.\nރޭގެ މެޗުގެ ފުރަތަމަ ހާފުގައި ގަލަތަސާރޭގެ ކުޅުންތެރިން ފޮނުވާލި ހަމަލާތައް ރެއާލްގެ ގޯލްކީޕަރު ތިބައުޓް ކޯޓުއާ ހުޝިޔާރުކަމާއެކު ދިފާއުކުރިއިރު، އެ ޓީމަށް ދެވަނަ ހާފުގައި ރެއާލްގެ ގޯލަށް ނުރައްކާ ކުރެވިފައެއްނުވެއެވެ. ރެއާލްގެ ލީޑް ފުޅާކުރުމަށް ކަރީމް ބެންޒެމާ އާއި ފެޑެރީކޯ ވަލްވާޑޭގެ އިތުރުން މާސެލޯ އާއި ވިނީޝަސް ޖޫނިއާ އަދި ޑެނީ ކަރްވަހާލް އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، ދެވަނަ ހާފުގައި އެ ޓީމުގެ ހަޒާޑް ފޮނުވާލި ބޯޅައެއް ގޯލްގެ ހުރަސްދަނޑިއަށް އަމާޒުވެފައިވެއެވެ.\nމެޗަށްފަހު ވާހަކަ ދައްކަމުން ރެއާލްގެ ކޯޗު ޒައިނުއްދީން ޒިދާން ބުނީ ރޭގެ މެޗުގައި އޭނާގެ ޓީމުގެ ފަރާތުން ވަރަށް ރަނގަޅަށް ޑިފެންސްކޮށް، ރަނގަޅު އެޓޭކިން ފުޓްބޯޅައެއް ކުޅެފައިވާ ކަމަށެވެ. އަދި ރޭގެ މެޗުގައި ފެނިގެންދިޔައީ ދެކެން ބޭނުންވާ ކަހަލަ މޮޅު ކުޅުމެއް ކަމަށެވެ.\nމި ގްރޫޕުގައި ސައްތައިގެ ރެކޯޑަކާއެކު އެންމެ ކުރީގައި އުޅޭ ޕީއެސްޖީ ވަނީ ރޭ ކުޅުނު މެޗުގައި ރަށުން ބޭރުގައި 5-0 ގެ ބޮޑު ތަފާތަކުން ބްރޫޖް ބަލިކޮށް، ދެވަނަ ބުރުން ޖާގައެއް ކަށަވަރުކުރުމާ ގާތަށް ޖެހިލާފައެވެ. އެގޮތުން، ބްރޫޖްއާ ދެކޮޅަށް ޕީއެސްޖީގެ ދަނޑުގައި ކުޅުމަށް ހަމަޖެހިފައިވާ މެޗުން މޮޅުވެ، ރެއާލަށް ކުރިއަށް އޮތް މެޗުން ގަލަތަސާރޭ އަތުން މޮޅުނުވެވިއްޖެނަމަ، ބާކީ ދެ މެޗު އޮއްވާ ޕީއެސްޖީ އަށް ދެވަނަ ބުރުން ޖާގަ ލިބޭނެއެވެ.\nރޭގެ މެޗުގައި ޕީއެސްޖީން ކާމިޔާބުކުރި ފަސް ގޯލްގެ ތެރެއިން، ފުރަތަމަ ހާފުގައި އެ ޓީމަށް ޖެހުނީ އެންމެ ގޯލެކެވެ. އެ ޓީމުގެ ޒުވާން ފޯވާޑް ކިލިއަން އެމްބާޕޭ ހެޓްރިކް ހެދިއިރު، މައުރޯ އިކާޑީ ދެލަނޑުޖެހިއެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ޕައޮލޯ ޑިބާލާ ކާމިޔާބުކުރި ދެލަނޑާއެކު ޔުވެންޓަސް އިން އަމިއްލަ ދަނޑުގައި 2-1 އިން ރަޝިޔާގެ ލޮކޮމޯޓިވް މޮސްކޯ ބަލިކުރިއިރު، ޖަރުމަނުގެ ބަޔާ ލެވަކޫސަން އަތުން އެތުލެޓިކޯ މެޑްރިޑް މޮޅުވީ 1-0 އިންނެވެ. އެ ޓީމުގެ ހަމައެކަނި ލަނޑުޖަހައިދިނީ ސްޕެއިނުގެ ފޯވާޑް އަލްވާރޯ މޮރާޓާ އެވެ.\nރޭގެ މެޗުތަކަށްފަހު ގްރޫޕް ޑީގެ އެންމެ ކުރީގައި އުޅޭ އެތުލެޓިކޯ އަދި ޔުވެންޓަސް އަށް ވެސް ލިބިފައިވަނީ ހަތް ޕޮއިންޓެވެ. އޭގެ ހަތަރު ޕޮއިންޓް ފަހަތުން ލޮކޮމޯޓިވް މޮސްކޯ ތިންވަނައިގައި އޮތްއިރު، އެންމެ ފުލުގައި އޮތް ލެވަކޫސަން އަށް ޕޮއިންޓެއް ނުލިބެއެވެ.


Small Modular Data Center އެއް ސަޕްލައިކޮށް އިންސްޓޯލްކޮށްދޭނެ ފަރާތެއް ހޯދުން\nމި ކޮމިޝަނުންދޭ މަޢުލޫމާތާއި އެއްގޮތަށްSmall Modular Data Center އެއް ސަޕްލައިކޮށް އިންސްޓޯލްކޮށްދޭނެ ފަރާތެއް ހޯދުމަށް ކުރެވުނު ނަންބަރ:(A)AB-2018/01 އިއުލާނާއި ގުޅިގެން ފޯރުކޮށްދީފައިވާ މައުލޫމާތު ކަރުދާހުގައިވާ މައުލޫމާތާއި އެއްގޮތައް، އެއްވެސް ފަރާތަކުން ބީލަން ހުށަހަޅާފައިނުވާތީ އެ ބީލަންތައް ބާތިލްކޮށް، މި މަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝަރުޠުހަމަވާ ހުރިހާ ފަރާތްތަކަށް ހުޅުވާލަމެވެ.\nSmall Modular Data Center ސަޕްލައިކޮށް އިންސްޓޯލްކުރުން\nޕްރޮޖެކްޓުގެ ބިޑް ސެކިޔުރިޓީ މި އިޢުލާނުގެ 1 ވަނަ ނަންބަރުގައި ބަޔާންކޮށްފައިވާ ޢަދަދަށް ހުށަހަޅަން ޖެހޭނެއެވެ. ބިޑު ސެކިޔުރިޓީ ވާންޖެހޭނީ ސަރުކާރަށް ޤަބޫލުކުރެވޭ ބޭންކަކުން ނުވަތަ ފައިނޭންޝަލް އިންސްޓިޓިއުޓް (ދިވެހިރާއްޖޭގައި ޤާއިމްކުރެވިފައިވާ) އަކުން އެ ޕްރޮޖެކްޓަކަށް ދޫކޮށްފައިވާ ސެކިޔުރިޓީއަކަށެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުންފެށިގެން 120 ދުވަހެވެ. ޕާރފޯމަންސް ސެކިޔުރިޓީގެ ގޮތުގައި ހުށަހަޅަންޖެހޭނީ ކޮންޓްރެކްޓް އަގުގެ %5 އެވެ. އެޑްވާންސް ޕޭމަންޓްގެ ގޮތުގައި ކޮންޓްރެކްޓް އަގުގެ %15 ލިބޭނީ، އެޑްވާންސް ޕޭމަންޓް ގެރެންޓީއެއް ހުށަހެޅުމުންނެވެ.\nމި އިޢުލާނާއި ގުޅޭ މަޢުލޫމާތު ކަރުދާސް މި އިދާރާގެ ވެބްސައިޓް www.elections.gov.mv ގައި ޝާއިޢު ކުރެވިފައިވާނެވެ. މި ޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ އީމެއިލް ކުރައްވާނީ 2018 ފެބުރުވަރީ 19 ވާ ހޯމަ ދުވަހުގެ 14:00 ގެ ކުރިން، ތިރީގައިވާ އީމެއިލް އެޑްރެހަށެވެ.\nބީލަން ހުޅުވުން އޮންނާނީ 2018ފެބުރުވަރީ 21 ވާ ބުދަ ދުވަހުގެ 14:00ގައި އިލެކްޝަންސް ކޮމިޝަން (ޕޯޓް ކޮމްޕްލެކްސް5ވަނަ ފަންގިފިލާ، ހިލާލީމަގު) ގައެވެ. ގަޑިޖެހުމަށްފަހު ހުށަހަޅާ ބީލަންތައް ބަލައިނުގަނެ އަނބުރާ ރައްދު ކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައިއެވެ. ބޭރުގައި ބީލަމަށް ދެވިފައިވާ ނަން، ޕްރޮޖެކްޓް ނަންބަރ، ހުޅުވަން ކަނޑައެޅިފައިވާ ތާރީޚާއި ވަޤުތު އަދި ކޮންޓްރެކްޓަރުގެ ނަން ލިޔެވިފައި އޮންނަންވާނެއެވެ.\nމި އިޢުލާނާއި ގުޅިގެން އިތުރު މަޢުލޫމާތު ހޯއްދެވުމަށް ގުޅުއްވާނީ 3004428/3004461 ނަންބަރު ފޯނާއެވެ. އަދި އީމެއިލް ކުރައްވާނީ [email protected] އަށެެވެ. މި އިޢުލާނު ކޮމިޝަނުގެ ވެބްސައިޓްwww.elections.gov.mv ގެ ޑައުންލޯސްގެ ތެރޭގައި ޝާއިއު ކުރެވިފައިވާނެއެވެ.\n27 ޖުމާދަލްޢޫލާ 1439


ނިދާ ބޮކި - R.vaadhoo Live\nފިހާރައަކަށްވަދެ "ނިދާ ބޮތްކެއް" ދީބަލާށޭ ބުނެފިނަމަ ފުރަތަމަވެސް އަހާލާނީ ކޮންކުލައެއްތޯއެވެ. ރާއްޖޭގައި ކަރަންޓްގެ ޚިދުމަތް އާންމުވިފަހުން މީ ފިހާރަތަކުން އަޅުގަނޑަށް އިވޭ ވަރަށް އާންމު އަޑެކެވެ. އެކި މީހުންނަށް ކަމުދާނީ އެކި ކުލައިގެ ބޮތްކެވެ. އަނެއްބަޔަކު ވިސްނާނީ މި ބޮކީގެ އަލިމިން ހުންނާނެވަރާއި މެދުގައެވެ. އަދި އެއްފަހަރު ގަންނަ ކުލަ އަނެއްފަހަރު ނުގަންނަ މީހުންވެސް ތިބޭނެއެވެ. އެއީ ގަނެވުނު ކުލަބޮކިން ނުވަތަ "ނިދާ ބޮކިން" އެންމެ ހިތްއެދޭ ބޭނުން ނުފުދުމުންނެވެ.\nމިފަހަރު އެންމެހާ ކިއުންތެރިންނާ މި ހިއްސާ ކޮށްލަނީ އެއްލައިޓްގައި 16 ކުލައިގެ އަލި ހުންނަ ބޮތްކެއްގެ ވާހަކައެވެ. މިލައިޓަކީ އެންމެފަހުގެ "ލެޑް" ލައިޓްގެ ޓެކްނޮލޮޖީ ހިމެނޭގޮތަށް ފަރުމާ ކުރެވިފައިވާ ލައިޓެކެވެ. ރިމޯޓް ކޮންޓްރޯލެއް ހިމެނޭ މިލައިޓްގެ އަލީގެ މިންވަރުވެސް ގަދަކޮށް އަދި މަޑުކޮށްވެސް ހެދޭނެއެވެ.\nމިލައިޓުން 16 ކުލައިގެ އަލި ލިބޭނެއެވެ. އެވަގުތަކު "މޫޑު" ހުންނަ ގޮތަކަށް ލައިޓުގެ ކުލަ ބަދަލުކޮށްލަންވީއެވެ. އައި.އާރު. ރިމޯޓުގެ އެހީގައެވެ. ފެހިކުލަ، ރަތްކުލަ ނުވަތަ ނޫކުލައަށެވެ. ފިޔާތޮށި ނޫނީ މެރޫން ކުލައަށެވެ.\nމިލައިޓަކީ5ވަޓްގެ ލެޑް ލައިޓެކެވެ. ލެޑް ލައިޓަކީ ވަރަށް ޢުމުރު ދިގު އެއްޗެކެވެ. އެހެންކަމުން އަބަދާ އަބަދު "ނިދާ ބޮކި" އަނދައިގެން އުޅޭކަށް ނުޖެގޭނެއެވެ. އަދި ލައިޓް ދިއްލާ ނިވާހަދަން ތެދުވާކަށްވެސް ނުޖެހޭނެއެވެ. ހަމައެކަނި ރިމޯޓަށް ފިތާލާށެވެ. ބޭނުން ކުލައެއް ބަހައްޓާށެވެ. ދެއް ބޭނުންވާ މިންވަރަކަށް އަލި ދައްކޮށްލާށެވެ. ހިތްހަމަޖެހުމާ އެކު އޮވެ ނިދާލާށެވެ.\nމި ސަފްހާއަށް ޒިޔާރަތްކުރީ


Hulhumale beach gai Plastic kuni ukaalan dustbin bahattaifi\nޑަސްބިން އިފްތިތާހު ކުރުމަށް ބޭއްވި ރަސްމިއްޔާތުގެ ތެރެއިން. ފޮޓޯ: އެޗްޑީސީ\nޕްލާސްޓިކް ކުނި އުކާލަން ހުޅުމާލޭ ބީޗް ސަރަހައްދުގައި ޑަސްބިން ބަހައްޓައިފި\n21 އޮކްޓޯބަރ 2020 - 23:00:35\nހައުސިން ޑިވެލޮޕްމެންޓް ކޯޕަރޭޝަން އިން ހުޅުމާލޭ ބީޗްގެ ތިން ސަރަހައްދެއްގައި ޕްލާސްޓިކް ކުނި އުކާލަން ހާއްސަ ޑަސްބިންތަކެއް ބަހައްޓައިފި އެވެ.\nތިމާވެށި ހިމާޔަތްކުރަން މަސައްކަތްކުރާ އަމިއްލަ ޖަމިއްޔާ އެއް ކަމަށްވާ ޕާލޭ މޯލްޑިވްސްއާ ގުޅިގެން ހިންގާ ހަރަކާތްތަކުގެ ދަށުން، އެޗްޑީސީ އިން ވަނީ މިއަދު ހުޅުމާލޭ ބީޗްގެ ތިން ސަރަހައްދެއްގައި ޕްލާސްޓިކް ކުނި އުކާލަން ހާއްސަ ޑަސްބިންތަކެއް ބަހައްޓައިފައެވެ. އެއީ ނެއިބަހުޑް 1 (ކިކްސް ކެފޭ ކުރިމަތި)، ނެއިބަހުޑް2(ސްޕައިސް ކެފޭ ކުރިމަތި)، އަދި ނެއިބަހުޑް3(ރިވެތި ބީޗް ގެސްޓްހައުސް) ގައެވެ.\nމި ޑަސްބިންތައް ބެހެއްޓުމުގެ ރަސްމިއްޔާތު ޝަރަފުވެރިކޮށްދެއްވީ އެޗްޑީސީގެ މެނޭޖިން ޑިރެކްޓަރު ސުހައިލް އަހްމަދެވެ. މި ރަސްމިއްޔާތުގައި ވާހަކަ ދައްކަވަމުން ސުހައިލް ވަނީ ފަރުދީ ޒިންމާ އަދާކުރެއްވުމަށް އިލްތިމާސް ކުރައްވާފަ އެވެ.\nމީގެ އިތުރުން ގޮނޑުދޮށަށް ކުނި އުކާލުމުގެ ބަދަލުގައި ޑަސްބިންތަކަށް ކުނި އެޅުމަށާއި، އެއްފަހަރު ބޭނުންކޮށްފައިވާ އުކާލެވޭ ޕްލާސްޓިކް މަދުކުރުމަށް އިލްތިމާސް ކުރައްވާފައިވެ އެވެ.\nހުޅުމާލޭގައި އާންމުން ޕްލާސްޓިކް ބޭނުންކުރާ މިންވަރު މަދުކުރުމަށާއި، އާންމުން ތިމާވެއްޓަށް ހޭލުންތެރި ކުރުވުމުގެ ޕްރޮގްރާމްތައް ހިންގުމުގެ މަގްސަދުގައި ދާދިފަހުން އެޗްޑީސީ އިން ވަނީ ޕާލޭ މޯލްޑިވްސްއާއެކު ފަހުމްނާމާއެއްގައި ސޮއިކޮށްފަ އެވެ.


Harukashi fikuruge meehunnah fiyavalhu neylhenee dhathithah hurumun: Naib Raees\nހަރުކަށި ފިކުރުގެ މީހުންނަށް ފިޔަވަޅު ނޭޅެނީ ގާނޫނު ތަންފީޒުކުރަން ދަތިތައް ހުރީމަ: ނައިބް ރައީސް\nހަރުކަށި ފިކުރުގެ މައްސަލަ ހައްލު ކުރަން އެކުލަވާލާފައިވާ ކޮމެޓީއާ ނައިބް ރައީސް ބައްދަލުކުރައްވަނީ-- ފޮޓޯ: ރައީސް އޮފީސް\nދީނަށް ފުރައްސާރަކުރާ ފަރާތްތަކާއި ދީނީ ގޮތުން ހައްދު ފަހަނަ އަޅާފައިވާ މީހުންނަށް ފިޔަވަޅު ނޭޅެނީ ގާނޫނު ތަންފީޒުކުރަން ދަތިތަކެއް ހުރުމުން ކަމަށް ނައިބް ރައީސް ފައިސަލް ނަސީމް ވިދާޅުވެއްޖެ އެވެ.\nއިސްލާމްދީނަށް ފުރައްސާރަކޮށް އަދި ދީނުގެ ނަމުގައި ހައްދުފަހަނަ އެޅުމާގުޅިގެން އުފެދިފައިވާ ނުތަނަވަސްކަމަށް ހައްލު ހޯދަން ވަޒީރުންގެ މަޖިލީހުގެ މަޝްވަރާގެ މަތިން ރައީސް އިބްރާހީމް މުހައްމަދު ސޯލިހް ވަނީ ހާއްސަ ކޮމެޓީއެއް އެކުލަވާލާފަ އެވެ. ނައިބް ރައީސް ފައިސަލް ނަސީމް ވަނީ އެކޮމެޓީގެ މެންބަރުންނާއި އިއްޔެ ރައީސް އޮފީހުގައި ބައްދަލުކުރައްވާފަ އެވެ.\nއެބައްދަލުވުމުގައި ކައުންޓާ ޓެރަރިޒަމް އަދި ތަހައްމަލުކުރާ މުޖުތަމައެއް ގާއިމުކުރުމަށް ހުރި ހުރަސްތަކާއި ބެހޭ ގޮތުން މަޝްވަރާ ކުރެވުނެވެ. އަދި ބައްދަލުވުމުގައި ކޮމެޓީގައި ކުރެވެމުންދާ މަސައްކަތްތަކުގެ އިތުރުން އެ އިދާރާތަކާއި ވުޒާރާތަކުން މިހާރު އެކަންކަމާ ގުޅިގެން ކުރަމުން އަންނަ މަސައްކަތްތަކާއި ގެންނަންޖެހޭ ބަދަލުތަކާ ބެހޭގޮތުން މަޝްވަރާކޮށްފަ އެވެ.\nމިބައްދަލުވުމުގައި ނައިބު ރައީސް ވިދާޅުވީ ދޭދޭ މީހުންގެ ގުޅުންތައް ރަނގަޅުކުރުމާއި ތަހައްމަލުކުރަން ދަންނަ މުޖުތަމަޢެއްގެ ގޮތުގައި ދިވެހި މުޖްތަމައެއް ދެމިއޮތުން މުހިންމު ކަމަށެވެ.\n"ދީނަށް ފުރައްސާރަކުރާ ފަރާތްތަކާއި ދީނުގެ ނަމުގައި ހައްދުފަހަނަ އަޅާފައިވާ ފަރާތްތަކަށް ފިޔަވަޅު އެޅުމުގައި ހުރި މައިގަނޑު ދަތިތަކަކީ ދީނީ އެއްބައިވަންތަކަން ހިމާޔަތްކުރުމުގެ ގާނޫނު ތަންފީޒުކުރުމުގައި ހުރި ދަތިތައް،" ނައިބް ރައީސް ވިދާޅުވި އެވެ.\nދީނަށް ފުރައްސާރަކުރާ ފަރާތްތަކާއި ދީނުގެ ނަމުގައި ހައްދުފަހަނަ އަޅާފައިވާ ފަރާތްތަކަށް ފިޔަވަޅު އެޅުމަށް ގާނޫނަށް އިސްލާހުތަކެއް ގެންނަންޖެހޭކަމަށްވެސް ނަައިބް ރައީސް ވިދާޅުވި އެވެ.


Corona Virus: 91 aharuge meehaku balin mulhin faseyha vejje! – adduLIVE\nދުނިޔެ ކޮރޯނާ ވައިރަސް\nކޮރޯނާ ވައިރަސް: 91 އަހަރުގެ މީހަކު ބަލިން މުޅިން ފަސޭހަވެއްޖެ!\nFeb 08, 2020, 21:04 އަލީ ހުޒާމް\nޗައިނާގައި ހަލުވިކަމާއި އެކު ފެތުރެމުން އަންނަ ކޮރޯނާ ވައިރަސްއަށް ޕޮޒިޓިވްވި އުމުރުން 91 އަހަރުގެ މީހަކު ބަލިން ސަލާމަތްވެ ހޮސްޕިޓަލުން ދޫކޮށްލައިފިއެވެ.\nޗައިނާ ޑެއިލީއިން ރިޕޯޓުކޮށްފައިވާ ގޮތުގައި ބަލިން މުޅިން ފަސޭހަވެފައިވަނީ ހުބޭ ޕްރޮވިންސަށް ނިސްބަތްވާ 91 އަހަރުގެ މީހެކެވެ. ވޭންގު ނަމަކަށް ކިޔާ މި މީހާއަށް ފަރުވާ ދީފައިވަނީ "ދަ ތަރޑް ޕީޕަލްސް ހޮސްޕިޓަލް އޮފް ޔީޗަންގ"ގައެވެ.\nވޭންގު ފުރަތަމަ ހޮސްޕިޓަލަށް ގެންދެވުނީ މިދިޔަ މަހުގެ 23 ވަނަ ދުވަހު ބަލީގެ އަލާމާތް ފެނިގެންނެވެ. އަދި އޭނާއަށް ފަރުވާ ދެމުން ގޮސް 15 ދުވަހުގެ ތެރޭގައި ބަލިން މުޅިން ފަސޭހަ ކުރެވިފައިވާ ކަމަށް ހޮސްޕިޓަލުގެ އޮފިޝަލުންނާއި ހަވާލާދީ ޗައިނާ ޑެއިލީގައި ރިޕޯޓުކޮށްފައިވެއެވެ.\nއުމުރުން މިހާ ދުވަސްވީ މީހަކު ބަލިން ފަސޭހަ ވުމާއި ގުޅިގެން މި ބަލީގެ ފަރުވާ ހޯދުމަށް މަސައްކަތް ކުރާ ފަރާތްތަކަށް ވަނީ ބޮޑު ހިތްވަރެެއް ލިބިގެން ގޮސްފައެވެ.\nމި ބަލީގައި މިހާތަނަށް 724 މީހުން މަރުވެފައިވާ އިރު ބަލި ޖެހިފައިތިބި މީހުންގެ އަދަދު 34,889އަށް އަރައެވެ.\nކޮރޯނާ ވައިރަސް އާއި ގުޅިގެން މުޅި ޗައިނާގެ އިގްތިސާދު ވަޅު ޖެހިފައިވާ އިރު އެގައުމަށް ދަތުރުކުރުންވެސް ބައެއް ގައުމު ތަކުން ވަނީ މަނާކޮށްފައެވެ. އަދި ޗައިނާ މީހުންނަށް ބައެެއް ގައުމުތަކުން ވަނީ އޮން އެރައިވަލް ވިސާ ކެންސަލްކޮށްފައެވެ.\nމި ބަލީގެ ފަރުވާ ހޯދުމަށް ސައިންސްވެރިން ހުއްޓުމެއް ނެތި މަސައްކަތް ކުރަމުން އަންނަ އިރު އެންމެ ބޮޑު ކަންބޮޑުވުމަކީ މި ބަލީގެ މައުލޫމާތު ޗައިނާ ސަރުކާރުގެ ކަމާއި ބެހޭ ފަރާތްތަކާއި ހިއްސާ ކުރި ޑޮކްޓަރު ބަލީގައި މަރުވުމެވެ. އަދިވެސް ބައެއް ސިއްހީ އޮފިޝަލުންނަށް ބަލީގެ އަސަރުކޮށްފައިވާކަމަށްވެސް މީޑިއާ ރިޕޯޓުތައްވެއެވެ.


މޯލްޑިވްސް ޙައްޖު ކޯޕަރޭޝަން ލިމިޓެޑަކީ 2013 ވަނަ އަހަރު ރަޢީސުލް ޖުމްހޫރިއްޔާގެ ޤަރާރަކުން އުފައްދަވާފައިވާ ސައްތައިން ސައްތަ ދިވެހި ސަރުކާރު ހިއްސާވާ ކުންފުންޏެކެވެ. މިކުންފުނީގެ މައިގަނޑު އަމާޒަކީ ޙައްޖާއި ޢުމްރާއަށް ދާން ގަސްތުކުރާ ދިވެހި ރައްޔިތުންނަށް ރަނގަޅު ފެންވަރެއްގައި ލުއި ފަސޭހަކަމާއި އެކު މި މަތިވެރިއަޅުކަން އަދާކުރެވޭނެ އިންތިޒާމު ހަމަޖައްސައިދީ، ޙައްޖު އަދި ޢުމްރާގެ އަޅުކަން އަދާކުރުމުގެ ގަސްތުގައި ދުރާލައިރާވަިގެން ރައްކާކުރާ ފައިސާ އަމާނާތްތެރިކަމާއެކު ބަލަހައްޓާނެ އިތުބާރުހުރި ނިޒާމެއް ޤާއިމުކުރުމެވެ.\nދިވެހި ރައްޔިތުންނަށް އެކަށީގެންވާ އަގެއްގައި ލުއިފަސޭހަކަމާއިއެކު ޙައްޖަށް އަދި ޢުމްރާއަށް ދެވޭނެ މަގު ފަހިކޮށްދިނުން.\nދިވެހި ރައްޔިތުންނަށް ޙައްޖާއި ޢުމްރާ ދަތުރުތަކުގައި ދެވޭ ޚިދުމަތްތަކުގެ ފެންވަރު ރަގަޅުކުރުން.\nކުންފުނީގެ މިޝަންއަކީ ދިވެހި ރައްޔިތުންނަށް ލުއި ފަސޭހަކަމާއި އެކު ޙައްޖާއި ޢުމްރާގެ އަޅުކަން އަދާކުރެވޭނެ އިންތިޒާމު ހަމަޖައްސައިދީ، ޙައްޖާއި ޢުމްރާގެ އަޅުކަން އަދާކުރުމުގެ ގަސްތުގައި ރައްކާކުރާ ފައިސާ އަމާނާތްތެރިކަމާއެކު ބަލަހައްޓާނެ އިތުބާރުހުރި ނިޒާމެއް ޤާއިމުކުރުމެވެ.\nދުރާލާ ރާވައިގެން، ފަހަށް ފައިސާ ރައްކާކޮށް ޙައްޖާއި ޢުމްރާގެ އަޅުކަން އަދާކުރުމުގެ ރޫހް ދިވެހީންގެ މެދުގައި އަށަގެންނެވުން.\nދުރާލާ ރާވައިގެން ފަހަށް ފައިސާ ރައްކާކޮށް ޙައްޖާއި ޢުމްރާގެ އަޅުކަން އަދާކުރުމުގެ ފުރުޞަތު ތަނަވަސްކޮށް ދިނުން.\nހައްޖަށްދިއުމުގެ ގަސްތުގައި ކުންފުނީގެ ހަވާލުގައި ރައްކާކުރެވޭ ފައިސާ ޝަރީއާ ހުއްދަކުރާ ގޮތުގައި އިންވެސްޓްކޮށް، ލިބޭ ފައިދާއިން ޙައްޖުގެ އަގުގެ ބައެއް އަދާކޮށް، ކުރުމުއްދަތެއްގައި ޙައްޖުގެ އަގު ހަމަކުރެވޭނެ އިންތިޒާމް ހަމަޖެއްސުން.\nޙައްޖާއި ޢުމްރާކުރުމުގެ ޚިދުމަތުގެ ފެންވަރު ރަނގަޅުކުރުން.\nޙައްޖާއި ޢުމްރާގެ އަޅުކަމަށް ދިވެހިރައްޔިތުން ހޭލުންތެރިކުރުން.\nޙައްޖާއި ޢުމްރާގެ އަޅުކަން އަދާކުރުމަށް ޖިސްމާނީ، ނަފްސާނީ އަދި ފިކުރީގޮތުން ރައްޔިތުން ތައްޔާރުކުރުވުން.


SunOnline: Faaithuvi4mahuge current bill bahaalaigen dhekkeyne inthizaamu hamajassaneee\nފާއިތުވި ހަތަރުމަހުގެެ ކަރަންޓު ބަހާލައިގެން ދެއްކޭނެ އިންތިޒާމު ހަމަޖައްސަނީ\nއައިޝަތު ފަރީޙާ 02 Jul 2020, 20:53\nޖޫން މަހުގެ ކަރަންޓު ބިލު ބޮޑުވި ސަބަބާ ގުޅޭގޮތުން ސްޓެލްކޯއިން މިއަދު ބޭއްވި ބައްދަލުވުމުގެ ތެރެއިން -- ސަން ފޮޓޯ/ ފަޔާޒު މޫސާ\nމި އަހަރުގެ މާޗު، އޭޕްރީލް، މެއި އަދި ޖޫން މަހަކީ ކޮވިޑާ ގުޅިގެން އާންމު ދިރިއުޅުމަށް ބަދަލުތަކެއް އައި ހަތަރު މަސްކަމުން އެ ހާލަތާ ގުޅިގެން މި ހަތަރުމަހުގެ ކަރަންޓު ބިލު ދެއްކުމަށް ދަތިވާ ފަރާތްތަކަށް މަސްތަކަކަށް ބަހާލައިގެން ބިލު ދެއްކުމުގެ އިންތިޒާމު ހަމަޖައްސައިދޭން ސްޓެލްކޯއިން ނިންމައިފައެވެ.\nޖޫން މަހުގެ ކަރަންޓުބިލު ބޮޑުވެ ރައްޔިތުންގެ ޝަލުވާ އިންތިހާއަށް ގޮސްފައިވަނިކޮށް އެކަމާ ގުޅޭގޮތުން މައުލޫމާތު ހިއްސާކުރުމަށް ސްޓެލްކޯ ގައި މިއަދު ބޭއްވި ނޫސްވެރިންގެ ބައްދަލުވުމުގައި އެ ކުންފުނީގެ މެނޭޖިން ޑިރެކްޓަރު ހަސަން މުޣުނީ ވިދާޅުވީ ކޮވިޑްގެ ބަލިމަޑުކަމާ ގުޅިގެން ރައްޔިތުންނަށް ދިމާވި ދަތިތަކާހުރެ، ކަރަންޓު ބިލު ދައްކަން ދަތިވާ ރައްޔިތުންނަށް ބަހާލައިގެން ބިލު ދެއްކޭނެ ގޮތްތައް ހަމަޖެހިފައިވާނެ ކަމަށެވެ.\n"މާޗް އެޕްރީލް، މެއި ޖޫން މި ހަތަރު މަހުގެ ބިލުގެ ތެރެއިން ބިލެއް ނުދެއްކިވާނަމަ ނޫނީ، ބިލު ދައްކަން ދަތިވާ ފަރާތްތަކަށް އަޅުގަނޑުމެންގެ ކުންފުންޏަށް ފޯމެއް ފުރާފައި ލީމާ އެކަން ހަމަޖެހޭނެ،" މުގުނީ ވިދާޅުވިއެވެ.\nކޮންމެ ކަސްޓަމަރަކަށްވެސް އެމީހެއްގެ ހާލަތު ވަކިން ބެލުމަށްފަހު ހާއްސަ އިންތިޒާމުތައް ހަމަޖައްސައިދޭނެ ކަމަށް ސްޓެލްކޯގެ އެމްޑީ ވިދާޅުވިއެވެ.\nމުގުނީ ވިދާޅުވީ އަންނަ އާދިއްތަ ދުވަހުން ފެށިގެން ދެ ހަފްތާއަށް ހުޅުވާލާ މި ފުރުސަތުގައި އެކަމަށް އެދޭ ފަރާތްތަކާއެކު ސްޓެލްކޯއިން އެގްރިމެންޓެއް ހަދައި އިންސްޓޯލްމެންޓަށް ބިލު ދެއްކޭނެ އިންތިޒާމުތައް ހަމަޖައްސައިދޭނެ ކަމަށެވެ.\nޑޮމެސްޓިކް އަދި ވިޔަފާރި ކަސްޓަމަރުންނަށްވެސް އިންސްޓޯލްމެންޓަށް ބަހާލައިގެން ބިލު ދެއްކުމުގެ އިންތިޒާމު ހަމަޖެހޭނެ ކަމަށް މުޣުނީ ވިދާޅުވިއެވެ.\nޖޫން މަހުގެ ކަރަންޓު ބިލު ބޮޑުވެފައިވާކަމުގެ ޝަކުވާކުރަމުން ދަނިކޮށް އެ މަހުގެ ބިލުވެސް ސަބްސިޑައިޒްކޮށް، ބިލުން 40 ޕަސަންޓު ކަނޑާލަން ސަރުކާރުން ވަނީ ނިންމައިފައެވެ.\nސްޓެލްކޯއިން ބުނީ ސަބްސިޑީ ލިބޭނީ ހަމައެނަކި ޑޮމެސްޓިކް ކަސްޓަމަރުންނަށް ކަމަށެވެ.\nކޮވިޑާ ގުޅިގެން އޭޕްރީލް އަދި މެއިމަހުގެ ކަރަންޓު ބިލުންވެސް ވަނީ 40 ޕަސެންޓުގެ ޑިސްކައުންޓެއް ދީފައެވެ.\nމިނީސޯގެ ވަގުތީ ފިހާރައެއް މާލޭގައި ހުޅުވައިފި\nއުރީދޫ ސުޕަނެޓްގެ ހިދުމަތް ވިލިމާލެއަށް\nއެމްޓީސީސީއިން މައިކްރޮސޮފްޓް ޑީ365 ލައިވްކޮށްފި


ހަޔާ ޔޫސުފް 29 ސެޕްޓެމްބަރު 2020 22:14\nރައްޔިތުން މަޖިލިހުގެ މާފަންނު މެދު ދާއިރާ މެންބަރު އިބްރާހީމް ރަޝީދު (ބޮންޑެ)\nމުޅި ޤައުމު ދަނޑުވެރިކަމާ ދިމާލަށް މިސްރާބުޖަހާއިރު، ދަނޑުވެރިކަމާ ބެހޭ ވުޒާރާ އޮތީ ނިދާފައި ކަމަށް ރައްޔިތުން މަޖިލިހުގެ މާފަންނު މެދު ދާއިރާ މެންބަރު އިބްރާހީމް ރަޝީދު (ބޮންޑެ) ވިދާޅުވެއްޖެއެވެ.\nމިފަދައިން އޭނާ ވިދާޅުވެފައިވަނީ ރާއްޖޭގެ ބައެއް ރަށްރަށުގައި މިހާރު ދަނޑުވެރިކަމުގެ މަސައްކަތް ފަށައިގެން އެ މަސައްކަތުން އެކަށީގެންވާ މިންވަރުގެ ނަފާއެއް ހޯދަމުންދާ ވާހަކަ "މިހާރު" ނޫހުގައި ރިޕޯޓުކޮށްފައިވާ ލިޔުމެއް ހިއްސާކުރައްވައި ކުރެއްވި ޓުވީޓެއްގައެވެ. ވަރަށް ގިނަ ރަށްރަށުގައި ފަތުރުވެރިކަމުގެ މަސައްކަތް ހުއްޓުމާއެކު ދަނޑުވެރިކަމުގެ މަސައްކަތް ކުރަންވަނީ ފަށާފައެވެ. ބައެއް ރަށްރަށުގައި މި މަސައްކަތް ފަށާފައިވަނީ އެ ރަށްރަށުގެ ރަށު ކައުންސިލުތަކުގެ އިސްނެގުމާއެކުއެވެ.\nދަތިތަކުން އަރައިގަތުމަށް ކިލޯމީޓަރު ފުޅާމިނުގައި ދަނޑުވެރިކަމާއި ޒަމާނީ އެގްރޯ ޓޫރިޒަމް ފުޅާކުރަމުންދާއިރު އަދި މުޅިރާއްޖެ ދަނޑުވެރިކަމަށް ވަންނަމުންދާއިރު ދަނޑުވެރިކަމަށް އެގްރިކަލްޗާރ މިނިސްޓްރީން ދޭންޖެހޭ ސަމާލުކަންނުދީ މިނިސްޓްރީ އޮތީ ނިދާފައި!\n— Ibrahim Rasheed (@BondeM4) September 29, 2020\nބޮންޑެ ކުރެއްވި ޓުވީޓުވައި ވިދާޅުވެފައިވަނީ މިހާރު ކުރިމަތިވެފައިވާ ދަތިތަކުން އަރައިގަތުމަށް، ކިލޯމީޓަރުގެ ކުޑަ ސަރަހައްދުގައި ދަނޑުވެރިކަން ފުޅާކުރުމަށް ރައްޔިތުން މަސައްކަތްކުރަމުންދާ ކަމުގައެވެ. އަދި ދަނޑުވެރިކަމުގެ ވަށައިގެން އުފެދިފައި އޮންނަ ފަތުރުވެރިކަން ފުޅާކުރުމުގެ މަސައްކަތްވެސް ކުރަމުން އަންނަ ކަމުގައި އޭނާ ވިދާޅުވިއެވެ.\nރައްޔިތުން ދަނޑުވެރިކަމުގެ މައްޗަށް ބަރޯސާވާ މިންވަރު އިތުރުވެ، ދަނޑުވެރިކަމާއި ދަނޑުވެރިކަމުގެ މައްޗަށް ބަރޯސާވާ ފަތުރުވެރިކަން ކުރިއަރުވައި ފުޅާކުރަން މަސައްކަތްކުރަމުންދާއިރު، މުޅި ރާއްޖެދަނީ ދަނޑުވެރިކަމަށް ވަންނަމުން ކަމުގައިވެސް އޭނާ ވިދާޅުވިއެވެ. އަދި މިހުރިހާ ކަމެއް ހިނގަމުންދާއިރު ދަނޑުވެރިކަމަށް އެގްރިކަލްޗާ މިނިސްޓްރީން ދޭންޖެހޭ ސަމާލުކަން ދީފައިނުވާ ކަމުގައި އޭނާ ވިދާޅުވިއެވެ.\nފިޝަރީޒް އެންޑް އެގްރިކަލްޗާ މިނިސްޓްރީގެ ވަޒީރަކީ ސަރުކާރު ކޯލިޝަން ޕާޓީތަކުގެ ތެރެއިން ރައީސް މައުމޫނުގެ މޯލްޑިވްސް ރިފޯމް މޫވްމެންޓަށް ނިސްބަތްވެވަޑައިގަންނަވާ ވަޒީރެކެވެ. މީގެ ކުރިންވެސް މިނިސްޓަރު ޒަހާއަށް ރައްޔިތުން މަޖިލިހުގެ އެމްޑީޕީ މެންބަރުންގެ ފާޑުކިޔުން އަމާޒުވެފައިވެއެވެ. އެއީ މަސްވެރިކަމާ ބެހޭ ޤާނޫނުގެ ދަށުން ހަދަންޖެހޭ ޤަވާޢިދުތަކެއް އެކަމަށް ކަނޑައެޅިފައިވާ މުއްދަތުގައި އެކުލަވައިނުލެއްވިގެންނެވެ.\nބޮންޑެ މެންބަރު ބޮންޑެ ދަނޑުވެރިކަން ފިޝަރީޒް މިނިސްޓްރީ\nSeptember 03, 2020 11:14:58\nދައުލަތުން އެތައް ހޭދައެއް ކުރެވުނު އިރު ޓެސްޓުކުރުމުގެ ކެޕޭސިޓީ އިތުރެއްނުކުރެވޭ: ބޮންޑެ\nOctober 06, 2019 22:46:53\nތަމްރީންތަކަކަށް ފިޝަރީޒް މިނިސްޓްރީގެ މުވައްޒަފުންތަކެއް ޖަޕާނަށް\nSeptember 11, 2020 21:07:23\nސޭފް ޓެރެވަލް ލިސްޓުގައި ރާއްޖެ ހިމެނުމަށް ޓެސްޓުކުރުމުގެ ޤާބިލުކަން އިތުރުކުރަންޖެހޭ: ބޮންޑެ


އޭޓީއެމްތަކުން މާދަމާއިން ފެށިގެން ލިބޭނީ އާ ނޫޓު! – Ungoofaaru\nހުކުރު, ނޮވެމްބަރ 15 2019\nބަނޑޭރިގަނޑު/ޚަބަރު/އޭޓީއެމްތަކުން މާދަމާއިން ފެށިގެން ލިބޭނީ އާ ނޫޓު!\nއޭޓީއެމްތަކުން މާދަމާއިން ފެށިގެން ލިބޭނީ އާ ނޫޓު!\nއިބްރާހީމް ޒަޔާން 25 ޖަނަވަރީ 2016\n0 270 މިނެޓެއް ނުވަނިސް ކިޔާލެވޭ\nމިނިވަން 50 ހާއި ގުޅުވައިގެން ނެރުމަށް ހަމަޖެހިފައިވާ ދިވެހި ފައިސާގެ އާ ނޫޓު މާދަމާ ރަސްމީކޮށް ނެރެދެއްވާނީ ރައީސް އަބްދުﷲ ޔާމީން ކަމަށް މޯލްޑިވްސް މަނިޓަރީ އޮތޯރިޓީން ބުނެފި އެވެ.\nމަރުކަޒީ ބޭންކު އެމްއެމްއޭ އިން ބުނީ އާ ނޫޓު ރަސްމީކޮށް ނެރެމުމުގެ ރަސްމިއްޔާތު ބޭއްވުމަށް ހަމަޖެހިފައި ވަނީ މާދަމާ ހެނދުނު 9:30 ގައި ރައީސް އޮފީހުގައި ބާއްވާ ހާއްސަ ރަސްމިއްޔާތެއްގައި ކަމަށެވެ.\nއެމްއެމްއޭ އިން ބުނީ “ރަން ދިހަ ފަހެއް”ގެ ނަމުގައި ނެރޭ އާ ނޫޓު އާއްމުންނަށް ވެސް މާދަމާއިން ފެށިގެން ބޭންކުތަކުގެ އޭޓީއެމްތަކުން ލިބެން ފަށާނެ ކަމަށެވެ. އޭޓީއެމްތަކުން އާ ނޫޓު ލިބެން ފަށާނީ މާދަމާ މެންދުރު ފަހު 2:00ގައި، އައިޖީއެމްއެޗްގައި އަލަށް ހަދާ ބީއެމްއެލް ސެލްފް ސާވިސް ކިއޮސްކްގައި ބާއްވާ ހާއްސަ ރަސްމިއްޔާތެއްގަ އެވެ. މި ރަސްމިއްޔާތު ޝަރަފްވެރިކޮށްދެއްވާނީ ގަވަރުނަރު ޑރ. އަޒީމާ އާދަމް އާއި އިކޮނޮމިކް މިނިސްޓަރު މުހައްމަދު ސައީދު ކަމަށް އެމްއެމްއޭ އިން ބުންޏެވެ.\nރުފިޔާ ސީރީޒް ފަރުމާކުރި އަބްދުﷲ ނަޝާތު ބ، ކެންދޫ\nއެމްއެމްއޭއިން ބުނީ މާލޭގެ ހުރިހާ ބޭންކުތަކާއި ހުޅުމާލެ އަދި ވިލިމާލޭގެ އިތުރުން ފުވައްމުލަކާއި ކުޅުދުއްފުށީގައި ހުންނަ ބީއެމްއެލްގެ އޭޓީއެމްތަކުންވެސް މާދަމައިން ފެށިގެން އައު ނޫޓް ލިބޭނެ ކަމަށެވެ. މީގެއިތުރުން އައްޑޫ ސިޓީއާއި ގދ. ތިނަދޫގައި ހުންނަ އިސްލާމިކް ބޭންކުގެ ގޮފިންވެސް އައު ނޫޓު ލިބޭނެ ކަމަށް އެމްއެމްއޭއިން މައުލޫމާތުދެއެވެ.\nމިދިޔަ ނޮވެމްބަރ މަހުގެ 1ވަނަ ދުވަހު “ރަންދިހަ ފަހެއް”ގެ ނަމުގައި ނެރުނު އައު ނޫޓް ސީރީޒްއަކީ ފުރަތަމަ ފަހަރަށް ޕޮލިމާގައި ޗާޕުކޮށްގެން ނެރުނު ދިވެހި ފައިސާއެވެ. އެމްއެމްއޭއިން ބުނީ މިހާރު ބޭނުންކުރާ ނޫޓު މި އަހަރުގެ މެއި މަހުގެ ނިޔަލަށް ބޭނުންކުރެވޭނެ ކަމަށާއި، ފަސް އަހަރު ވަންދެން އެނޫޓްތަކަށް ބަދަލު ލިބޭނެ ކަމަށެވެ. މާދަމާ ނެރެން ހަމަޖެހިފައިވާ “ރަން ދިހަ ފަހެއް” ސީރީޒްގައި 500، 100، 50، 20 އަދި 10 ރުފިޔާގެ އިތުރުން 1،000 ރުފިޔާނެ ނޫޓު ވެސް ހިމެނޭނެ އެވެ.\nއާ ނޫޓު ނެރުމަށްފަހު އެންމެ ފުރަތަމަ މުއާމަލާތް ކުރުމަށް ހަމަޖެހިފައި ވަނީ މާދަމާ ހެނދުނު ދަތުރުވެރިންގެ މާރުކޭޓުގަ އެވެ. އެ ދުވަހު ހެނދުނު 10:30 ގައި ބޭއްވުމަށް ހަމަޖެހިފައިވާ ހަރަކާތުގައި ގަވަރުނަރު ބައިވެރިވެވަޑައިގަތުމަށް ހަމަޖެހިފައިވާ ކަމަށް އެ އޮތޯރިޓީން ބުންޏެވެ.\nއިތުރުވަގުތު ކާމިޔާބުކުރި ލަނޑުން ޔަންގް ސްޓަރ މޮޅުވެއްޖެ\nމަގުމަތީގެ ސަލާމަތާއި ރައްކާތެރިކަން ކަށަވަރުކުރުމުގެ ގޮތުން ރ.އަތޮޅުގެ3ރަށެއްގައި ޓްރެފިކް އޮޕަރޭޝަން ތަކެއް ކުރިއަށް ގެންގޮސްފި\nIslam dheenaa dhekolhah vaahaka dhakkaa meeheh viyyaa nikan...


Muslim meehaa maraalumun varah asaru kuri: Modi | Mihaaru\nމުސްލިމް މީހާ މަރާލުމުން ވަރަށް އަސަރު ކުރި: މޯދީ\n27 ޖޫން 2019 - 11:48 19 comments\nނިއު ދިއްލީ (ޖޫން 27) - ހިންދޫންގެ ކަލާނގެ އަށް ސަނާ ކިޔާ މަޖްބޫރުކުރުމުގެ އިތުރުން އަނިޔާކޮށް މުސްލިމަކު މިދިޔަ ހަފުތާގައި މަރާލުމަކީ ވަރަށް އަސަރު ކުރުވި ކަމެއް ކަމަށް އިންޑިއާގެ ބޮޑު ވަޒީރު ނަރެންދުރަ މޯދީ ވިދާޅުވެއްޖެ އެވެ.\nހަރުކަށި ހިންދޫ މުސްލިމުންނަށް އަނިޔާ ދެމުންދާ އިރު މޯދީ ހަނު ހުންނަވާތީ ވަރަށް ބޮޑަށް ފާޑުކިޔުންތައް ވަނީ އަމާޒުވެފަ އެވެ. ނަމަވެސް މޯދީ އިއްޔެ ވިދާޅުވީ އެފަދަ އަމަލުތައް ހިންގާ ފަރާތްތަކާ ދެކޮޅަށް ހަރުކަށި ފިޔަވަޅު އަޅާނެ ކަމަށެވެ.\n"ޖަރުކަންދުގައި މުސްލިމަކު މަރާލުމަކީ ވަރަށް ހިތުގައި ޖެހުނު ކަމެއް. ޒުވާނެއްގެ ފުރާނަ ދުއްވާލުމަކީ ކޮންމެ މީހަކު ވެސް ހިތާމަ ކުރާނެކަމެއް. އެކަން ކުރި ބަޔަކަށް ހަރުކަށި އަދަބު ދޭން ޖެހޭނެ،" ޕާލަމެންޓުގެ މަތީ ގޭގައި ވާހަކަ ދައްކަވަމުން މޯދީ ވިދާޅުވި އެވެ.\nއިރުމަތީގެ ޖަރްކަންޑް ސްޓޭޓުގެ ގެއަކުން ސައިކަލެއް ވަގަށް ނެގި ކަމަށް ތުހުމަތުކޮށް ހިންދޫންގެ ބަޔަކު އަނިޔާކޮށް މަރާލީ އުމުރުން 24 އަހަރުގެ މުސްލިމް ޒުވާނެއް ކަމަށްވާ ތަބްރޭޒީ އަންސާރީ އެވެ. އޭނާ އަށް އަނިޔާކުރަމުން ދިޔަ އިރު ވަނީ ހިންދޫ ކަލާނގެ އަށް ތައުރީފްކޮށް ބަސްތައް ބުނުމަށް މަޖްބޫރުކޮށްފަ އެވެ. އެ ވީޑިއޯ ވަނީ ސޯޝަލް މީޑިއާގައި ދައުރުވާން ފަށައިފަ އެވެ.\nއިންޑިއާގެ އިދިކޮޅު ޕާޓީތަކުން ތުހުމަތު ކުރަނީ ދީނީ ހަމަނުޖެހުންތައް ހުއްޓުވުމަށް މޯދީ އެއްވެސް މަސައްކަތެއް ނުކުރައްވާ ކަމަށެވެ. އަދި ހިންދޫންގެ ބާރަތިޔާ ޖަނަތާ ޕާޓީ (ބީޖޭޕީ) 2014 ވަނަ އަހަރު ވެރިކަމަށް އައި ފަހުން މުސްލިމުންނަށް ކުރާ އަނިޔާތައް އިތުރުވެފައިވާ ކަމަށް ތުހުމަތުކޮށްފައިވެ އެވެ. އެ ޕާޓީ ވަނީ ނިމިގެން ދިޔަ އިންތިޚާބު ބޮޑު ތަފާތަކުން ކާމިޔާބުކޮށް މިދިޔަ މަހު ވެރިކަމާ އަލުން ހަވާލުވެފަ އެވެ.\nއިތުރު ލިޔުންތައް އިންޑިއާ މުސްލިމުން ނަރެންދުރާ މޯދީ


Dhanvaru Gadi Ah Curfew Iulaan Kurumun MP Nasheed Ge Faadu Kiyun - Vaguthu\nނޮޅިވަރަމް ދާއިރާގެ މެންބަރު މުހައްމަދު ނަޝީދު އަބްދުﷲ (މޮސްޓާ) - ފޮޓޯ: މަޖިލިސް\nމާލެ ސަރަހައްދުގައި ދަންވަރު ގަޑިއަށް ކާފިއު އިއުލާންކުރަން ނިންމުމުން ރައްޔިތުންގެ މަޖިލީހުގެ ރައްޔިތުންގެ މަޖިލީހުގެ ނޮޅިވަރަމް ދާއިރާގެ އަމިއްލަ މެންބަރު މުހައްމަދު ނަޝީދު އަބްދުﷲ (މޮސްޓާ) ފާޑުވިދާޅުވެއްޖެއެވެެ.\nމޮސްޓާ ރޭ ކުރެއްވި ޓްވީޓެއްގައި ވަނީ ކޮވިޑް-19 ފެތުރެނީ ހަމައެކަނި ދަންވަރު ވަގުތުތޯ ސުވާލު އުފައްދަވައިފައެވެ. ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވެެސް ޑްރާމާ ކުޅުން ހުއްޓާލަން ޖެހޭ ކަމަށް އޭނާ ވިދާޅުވިއެވެ. މޮސްޓާ ވިދާޅުވި ގޮތުގައި ރައްޔިތުންގެ ރައްކާތެެރިކަމަށްޓަކައި ކާފިއު އިއުލާންކުރަންވީ އެންމެ ގިނައިން މީހުން އެއްވާ ވަގުތުތަކުގައެވެ.\n"މީހުުން ނިދީމަ ކޮން ކާފިއުއެއް،" މޮސްޓާ ވިދާޅުވިއެވެ.\nކޮވިޑް ފެތުރެނީ ހަމައެކަނި ދަންވަރަށް ބާ @HPA_MV އިން ވެސް ޑުރާމާ ކުޅުން ހުއްޓާލާ . ހެޔޮނިޔަތުގައި މިކަން ހުއްޓުވަން ބޭނުންވާނަމަ މީހުން އެއްމެ ގިނައިން އެއްވާ ވަގުތު ތަކުގައި ކާފިއު ހިންގާ ރައްޔިތުންގެ ރައްކާތެރިކަން ކަށަވަރުކޮށް ދިނުމަށް ގޮވާލަން. މީހުން ނިދީމަ ކޮން ކާފިއު އެއް pic.twitter.com/cCxbPOBYR8\n— Mohamed Nasheed Abdulla (@MNA_MosTaaA) January 27, 2021\nޑިރެކްޓަރު ޖެނެރަލް އޮފް ޕަބްލިކް ހެލްތު، މައިމޫނާ އަބޫބަކުރު ސޮއި ކުރައްވާ ރޭ ނެރުއްވި އެންގުމުގައިވާ ގޮތުން މިރެއިން ފެށިގެން މާލެ ސަރަހައްދުގައި ދަންވަރު 12 އިން ފަތިހު4އާ ދެމެދު މީހުން ބޭރަށް ނުކުމެ އުޅުން ވެސް މަނާ ވާނެއެވެ.\nމި ނިންމުމާއެކު 12 ގެ ފަހުން އެއްގަމު އުޅަނދުފަހަރު ދުއްވުމާއި މަގު މައްޗާއި އާންމު ތަންތަނަށް ނިކުމެ އުޅުން މަނާވާނެއެވެ.\nނަމަވެސް، ދިވެހި ސިފައިންނާއި ފުލުހުންގެ އިތުރުން ސިއްހީ ހިދުމަތް ދޭ އިދާރާތަކާއި އެ ތަންތަނުގެ މުވައްޒަފުންނާއި އެ މުވައްޒަފުން ދުއްވާ އުޅަނދުފަހަރު މި ނިންމުމުން އިސްތިސްނާ ވާނެއެވެ. އަދި އެމްބިއުލޭންސާއި ހެލްތު އެމަޖެންސީ އޮޮޕަރޭޝަންސްގެ ފާސް ލިބިފައިވާ ފަރާތްތަކާއި ފަތިސް ނަމާދަށް ދާ މީހުންގެ އިތުރުން، ސިއްހީ އެމަޖެންސީ ހާލަތެއްގައި ނިކުމެ އުޅޭ މީހުންވެސް މި ނިންމުމުން އިސްތިސްނާވާނެއެވެ.\nޖެނުއަރީ 27, 2021 14:36\nނަޝީދު ކިޔާމީހުންގެ ވާހަކަ އަޑުއެހުމެއް ނެތް\nއެބުނާހެން ދަންވަރު މީހުންނިދީމާ ކޮންކާފިއުއެއް🐜🐜🐜\nޖެނުއަރީ 27, 2021 15:04\nމާބާރަށް ނުފެލި މުސާރަކާލަކާލަ އިނދެބަލަ....\nޖެނުއަރީ 27, 2021 15:29\nދަންވަރު ގަޑީގައި ކަލޭ ނިދާފައޮތަސް ދަންވަރު ގަޑީގަ މާލޭގެ މަގުތައްމަތީ އުޅޭ " ބުޅާ " ތައް މައިތިރި ކުރެވޭނެ އެހެންގޮތެއް ނެތީމަ މިކަހަލަ ގޮތެއް ހަދައިގެން ނަމަވެސް މައިތިރި ވޭތޯ ބަލަން ޖެހޭ !\nޖެނުއަރީ 27, 2021 16:57\nއެއީ ނިދާ ކާފިޔާ\nޖެނުއަރީ 30, 2021 14:09\nމަނާވެގެން ކީއްކުރާނީ؟ މިހާރުވެސް އަދި ރޭ މެނދަމުން އަލިވެ3ޖެހިއިރުވެސް މަގުމަތީގަ މީހުންގަނޑު. ދެކޮޅަށް ދުއްވަނީ. މާސްކުވެސް ނާޅާ. ހުއްޓުވާނެ މީހަކު ނެތް. އެހެން ވީމާ މުޅި 24 ގަޑި އިރު ކާފިޔު ވިޔަސް އޯކޭނު؟ އެ އޮންނާނީ ލިޔުމުގައިނު؟


Muli aage govvaalaane kamah buni meehaage bandhah 15 dhuvas\nރައީސް އިބްރާހީމް މުހައްމަދު ސޯލިހާއި މަޖިލީހުގެ ރައީސް ނަޝީދު، މުލިޔާގެ ބޭރުގައި މީހަކާއި ބައްދަލުކުރައްވަނީ-- ފޮޓޯ: ރައީސް ސޯލިހު\nމުލިއާގެ ގޮއްވާލާނެ ކަމަށް ބުނި މީހާގެ ބަންދަށް 15 ދުވަސް\n01 އޯގަސްޓް 2021 - 11:10:09\nމުލިއާގެ ކައިރިއަށް ގޮސް، އެ ތަން ގޮއްވާލާނެ ކަމަށް ބުނެ އިންޒާރު ދިން މީހާގެ ބަންދަށް 15 ދުވަސް ކޯޓުން ދީފި އެވެ\nމުލިއާގެ ގޮއްވާލާނެ ކަމަށް އިންޒާރު ދީގެން ޖުލައި ނުވަވަނަ ދުވަހު ވަނީ ދެ މީހަކު ހައްޔަރު ކޮށްފައެވެ. އެ ދެ މީހުން ހައްޔަރުކުރީ މުލިއާގެ ކައިިރީގައި ތިބެ އެ މީހުންގެ އަތުގައި ބޮމެއް އޮތް ކަމަށް ބުނެ އަޑު ގަދަ ކުރުމާ ގުޅިގެންނެވެ. އަދި އެމީހުންވަނީ ގޮއްވާލާނެ ކަމަށްބުނެ އިންޒާރުވެސް ދީފައެވެ.\nއެދެމީހުން ހައްޔަރުކޮށްފައިވަނީ ފުލުހުންާއި ސިފައި ހިންގި ހާއްސަ އޮޕަރޭޝަނެއްގައެވެ.ދެމީހުން ހައްޔަރު ކުރި ނަމަވެސް އެތަނުން އެކަކު ވަނީ އެރޭ ދޫކޮށްލާފައެވެ. މިހާރު ހައްޔަރުކޮށްފައިވަނީ އިންޒާރުދިން މީހާއެވެ.\nމިހާރު ހައްޔަރުކޮށްފައިވާ މީހާ، ބަންދުގެ މުއްދަތު މިމަހުގެ 18 ވަނަ ދުވަހު އިތުރުކުރީ، ބަންދަށް ފުރަތަމަ ހަތް ދުވަސް ދިނުމަށް ފަހުއެވެ. ބަންދުގައި ބަހައްޓައިގެން ތަހުގީގު ކުރިއަށް ގެންދަން މިހާރު ވަނީ 15 ދުވަަސް އިތުރު ކޮށްފަ އެވެ. ބަންދުގެ މުއްދަތު ހަމަވާނީ މި މަހުގެ އަށްވަނަ ދުވަހު އެވެ.\nހައްޔަރު ކޮށްފައި ހުރި މީހާގެ މައްޗަށް ފުލުހުން ކުރަނީ ޓެރަރިޒަމްގެ އަމަލެއް ހިންގާނެ ކަމުގެ އިންޒާރު ދިނުން ނުވަތަ ބިރު ދެއްކުމުގެ ތުހުމަތާއި ބިރު ދެއްކުމާއި ދޮގު ހަބަރު ދިނުމުގެ ތުހުމަތެވެ.\n2015 ވަނަ އަހަރުގެ ނޮވެމްބަރު ދެވަނަ ދުވަހު މުލީއާގެ ކައިރިން ގޮއްވާލުމަށް ތައްޔާރުކޮށް އެއްގަމުގައި ދުއްވާ އުޅަނދެއްގައި ބާއްވާފައި އޮތް ބޮމެއް ފެނި އެބޮން ރައްކާތެރިކަމާއެކު ނައްތާލާފައިވަނިކޮށް މާލޭގެ ދެ ތަނެއްގައި ބޮމެއްކަމަށް ސިފަވާ ގޮތަށް ތައްޔާރުކޮށްފައިވާ ދެ އެއްޗެއް ބަޔަކު ބާއްވާ އާންމުންގެ ތެރޭގައި ބިރުވެރިކަންވަނީ 2015ވަނަ އަހަރުގެ ނޮވެމްބަރު ދެވަނަ ދުވަހު ވެސް އުފައްދާފައެވެ.\nއެމަހުގެ ހަތަރުވަނަ ދުވަހުގެ ރޭގެ ވަގުތެއްގައި ބޮމެއް ކަމަށް ސިފަވާގޮތަށް ތައްޔާރުކޮށް ކަސްޓަމްސްގެ އިމާރާތުގެ ކައިރީގައި އާއި ފަސް ވަނަ ދުވަހު ދިރާގުގެ މައި އިމާރާތުގެ ކައިރީގައިވެސް ވަނީ ބޮމެއް ގޮތަށް އެއްޗެއް ބާއްވާ ބިރުވެރިކަން އުފައްދާފައެވެ.\nއެފަދަ އަމަލުތައް ފުލުހުން ބަލަނީ ޓެރަރިސަމް އަމަލުތަކެއްގެ ގޮތުގައެވެ. މީގެ އިތުރުން ދިވެހިރާއްޖޭގައި ހުންނަ އިންޑިއަން ހައިކޮމިޝަން ގޮއްވާލާނެ ކަމަށް ބުނެ ޓްވީޓް ކޮށްފައިވާ މައްސަލައާ ގުޅިގެން ކޯޓު އަމުރެއްގެ ދަށުން\nފުލުހުން ވަނީ 42 އަހަރުގެ ދިވެހި ފިރިހެނަކު ހައްޔަރުކޮށްފައެވެ. އޭނާގެ ބަންދަށް ހަތް ދުވަސް ވަނީ މިހާރު ޖަހާފައެވެެ.


Falhu Rasheggai 33 Dhuvas Vandhen Thibi Bayaku Salaamai Kohffi - Vaguthu\nފަޅު ރަށެއްގައި 33 ދުވަސް ވަންދެން ތިބި ބަޔަކު ސަލާމަތްކޮށްފި\n2 ހަފްތާ ކުރިން ( ފެބުރުއަރީ 11, 2021 )\nއެޓްލާންޓިކް ކަނޑުގައި އޮންނަ ބަަހަމާސް އައިލެންޑްްސްގެ ފަޅުރަށެއްގައި ދާދި ފަހުން ތާށިވިވި ދެ ފިރިހެނަކާއި އަންހެނަކު މި ވަނީ ސަލާމަތްކޮށްފައެވެ. އެ މީހުން އެތަނުގައި 33 ދުވަސް ވަންދެން ތިއްބެވެ. އެ މީހުން އެތަނުގައި ދިރިތިބީ ކާއްޓާއި، މީދާ ކައިގެންނެވެ.\nރިޕޯޓްތައް ބުނާގޮތުގައި، މި މީހުން ސަލާމަތްކޮށްފައި ވަނީ ފެބްރުއަރީ ނުވަ ވަނަ ދުވަހު އެމެރިކާގެ ކޯސްޓް ގާޑުންނެވެ. އެ މީހުން ތިބީ ބަހަބާސްގެ އަންގުއިލާ ކޭގައެވެ. އެތަނުގައި އެ މީހުން މަސް ދުވަހަށްވުރެ ގިނަ ދުވަސް ހޭދަކުރިއެވެ.\nކިއުބާއަށް ނިސްބަތްވާ އެ ތިން މީހުން، ސަލާމަތް ކޮށްފައި ވަނީ، އެ މީހުން ކޯސްޓްގާޑުގެ އެއާކްރާފްޓާއި ދިމާލަށް ދިދަ ވިހުރަމުން ދަނިކޮށް އެ މަންޒަރު ކޯސްޓްގާޑުގައި ތިބި ބަޔަކަށް ފެނިގެންނެވެ.\nއެ ކޯސްޓްގާޑު މީހުން އެ ސަރަހައްދަށް ނުކުމެ އުޅުނީ ޕެޓްރޯލް ކުރުމަށެވެ.\nއެ ރަށުގައި ތާށިވެފައި ތިބި މީހުން އުޅުނީ އެތަނުގައި ޓެންޓް ޖަހައިގެންނެވެ. އެ މީހުން އެތަނުން ސަލާމަތްކޮށްގެން ގެންގޮސްފައި ވަނީ ފްލޮރިޑާގެ ލޯވާ ކީސް މެޑިކަލް ސެންޓަރަށެވެ. އެ މީހުންނަށް އެއްވެސް ކަހަލަ ގެއްލުމެއް އަދި އަނިޔާއެއް ވެފައިނުވާ ކަމަށް ކޯސްޓް ގާޑުން ބުނެފައި ވެއެވެ.\nމީޑިއާ ރިޕޯޓްތައް ބުނާގޮތުގައި، ކޯސްޓްގާޑު ހެލިކަޕްޓަރުގައި ތިބި މީހުންނަށް އެ މީހުން ފެނުމާއެކު، ކާނާ އާއި ބޯފެން ވަނީ ދީފައެވެ. އަދި އިތުރު ހެލިކަޕްޓަރެއް އެތަނަށް ގެނެސް އެ މީހުން ވަނީ ސަލަމަތްކޮށްފައެވެ.\nއެ ސަރަހައްދުގެ މޫސުން ގޯސްކަމުން އެ މީހުން ސަލާމަތްވީ އޭގެ އަނެއް ދުވަހު އެވެ.\nއޭކް ވިލަން ރިޓާންސްގެ ޝޫޓިން ފަށައިފި\nޖީބު ތެރޭގައި އައިފޯން އޮއްވާ ގޮވުމުން އެޕަލް ކުންފުނި ގޮވައިގެން ކޯޓަށް


Fayyaaz magaamun dhurah vadaigathumah Nasheed edhivadaigenfi – Iru\nފައްޔާޒު މަގާމުން ދުރަށް ވަޑައިގަތުމަށް ނަޝީދު އެދިވަޑައިގެންފި\nއިކޮނޮމިކް މިނިސްޓަރު ފައްޔާޒް އިސްމާއިލް، މަގާމުގެ މަސްއޫލިއްޔަތުން އެކަހެރިވެވަޑައިގަތުމަށް ދަންނަވަން ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު އެ ޕާޓީގެ ޗެއާޕާސަން ހަސަން ލަތީފަށް އަންގަވައިފި އެވެ.\nމިވަގުތު އިނގިރޭސިވިލާތުގައި ހުންނެވި ނަޝީދު މިކަމަށް އެދިވަޑައިގެންނެވީ އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފަށް ފޮނުއްވި ސިޓީއެއްގައެވެ.\nރައީސް ނަޝީދު ވިދާޅުވީ އެމްޑީޕީގެ ރައީސްގެ ހައިސިއްޔަތުން ޕާޓީއަށް ލިބިދާނެ ގެއްލުމަކަށްޓަކައި ފައްޔާޒް މަގާމުން އެކަހެރިވެ ވަޑައިގަތުމަށް އެދިވަޑައިގަންނަވާ ކަމަށެވެ. އަދި އިކޮނޮމިކް މިނިސްޓަރ ފައްޔާޒް ކޮރަޕްޝަން ހިންގެވިތޯ ނުވަތަ ނޫންތޯ ޖިނާއީ މިންވަރަކަށް ބެލުމަކީ ސިޔާސީ ކަމެއް ނޫންކަމަށާއި، އެމަނިކުފާނާއި ހަވާލުވެފައިވަނީ ސިޔާސީ މަަސައްކަތްކަމަށްވެސް ވިދާޅުވިއެވެ.\n“މިނިސްޓަ އޮފް އިކޮނޮމިކް ޑިވެލޮޕްމަންޓް ކޮރަޕްޝަންގެ އަމަލެއް ހިންގެވިތޯ ނުވަތަ ނޫންތޯ ޖިނާއީ މިންވަރަށް ބެލުމަކީ ސިޔާސީ ކަމެއް ނޫނެވެ. ޕާޓީން އަޅުގަނޑާ ހަވާލުވެފައި ވަނީ ސިޔާސީ މަސައްކަތެވެ. އަޅުގަނޑު ފާހަގަ މިކުރަނީ ސިޔާސީ ނަޒަރުން ދެކޭ ނަމަ މިނިސްޓަ ފައްޔާޒަކީ ޕާޓީގެ ޒިންމާއެކެވެ. އެގޮތުން މިނިސްޓަ އަމިއްލަފުޅަށް އެކަހެރިވެވަޑައިގަތުމަށް އަޅުގަނޑު އިލްތިމާސް ދަންނަވަމެވެ،” ނަޝީދު ވިދާޅުވި އެވެ.\nރައީސް ނަޝީދު ވަނީ އެމަނިކުފާނާއި އެމްޑީޕީގެ އެއްވެސް މެންބަރަކާއި ޒާތީ މައްސަލައެއް ނޯންނާނެކަމަށް ވިދާޅުވެފައެވެ. ހަމަ އެފަދައިން އެއްވެސް މިނިސްޓަރަކާއިވެސް ޒާތީ މައްސަލައެއް ނޯންނާނެކަމަށް އިނގިރޭސިވިލާތުގައި ހުންނަވާ ފޮނުއްވި ސިޓީގައި ވަނީ ބަޔާންކުރައްވާފައެވެ.


Israel ge salaamathy baaruthakun dhin hamalaa eggai Palestine ge...\n1 ހަފްތާ, 1 ގަޑި, 14 މިނެޓް, 21 ސިކުންތު ކުރިން 310ފަތޯނާ ފާއިޒް\nއިޒްރޭލްގެ ސަލާމަތީ ބާރުތަކުން ދިން ހަމަލާއެއްގައި ފަލަސްތީނުގެ މައުސޫމް ޒުވާނަކު ޝަހީދުވެއްޖެއެވެ.\nބައިނަލްއަގްވާމީ މީޑިއާ ރިޕޯޓްތައް ބުނާ ގޮތުގައި ހިބްރޫން ސިޓީގައި ފަލަސްތީނުގެ އުމުރުން 18 އަހަރުގެ ޒުވާން ފިރިހެން ކުއްޖަކު އިޒްރޭލްގެ ސަލާމަތީ ބާރުތަކުން ދިން ހަމަލާއެއްގައި ވަނީ ޝަހީދުކޮށްލައިފައެވެ. އެ ޒުވާނާ ޝަހީދުކޮށްލުމަށްފަހު، އިޒްރޭލްގެ ސަލާމަތީ ބާރުތަކުން ވަނީ އޭނާގެ ހަށިގަނޑުވެސް ގެންގޮސްފައެވެ.\nމި ހާދިސާ ހިނގާފައިވަނީ ފަލަސްތީނުގެ ބިންތަކަށް ގަދަ ބާރުން ވެރިވެގަނެ، ޔަހޫދީންގެ އާބާދީ ފަލަސްތީނުގައި އިތުރު ކުރުމަށް އިޒްރޭލުން ކުރާ މަސައްކަތަށް ތާއީދު ކުރާ ކަމަށް އެމެރިކާއިން ބުނުމާ ގުޅިގެން އެކަމާ ދެކޮޅަށް ފަލަސްތީނުގެ ރައްޔިތުން އެއްވުންތަކެއް ބާއްވާފައިވާ ދަނޑިވަޅެއްގައެވެ.\n1967 ވަނަ އަހަރުގައި ފަލަސްތީނުގެ ހުޅަނގުއައްސޭރިއާއި، އިރުމަތީ ގުދުސް އިޒްރޭލްގެ ޔަހޫދީންގެ ބާރުގެ ދަަށަށް ގެންގޮސްފައިވާއިރު، އެ ސަރަހައްދުތަކުގައި ޔަހޫދީން އާބާދު ކުރުމުގެ މަސައްކަތް ވަނީ ހަލުވި ކަމާއެކު ފަށާފައެވެ. ހުޅަނގުއައްސޭރި އަދި އިރުމަތީ ގުދުސްގައި ހަތްލައްކައަށްވުރެ ގިނަ ޔަހޫދީން އަންނަނީ ދިރިއުޅެމުންނެވެ.\nފަަލަސްތީނުގެ ބިންތަކުގައި ޔަހޫދީން ވަޒަންވެރިވެގެން އުޅެނީ ބައިނަލްއަގްވާމީ ގާނޫނުތަކާ ހިލާފަށް ކަމަށް އިންސާނީ ހައްގުތަކަށް މަސައްކަތް ކުރާ ގިނަ ފަރާތްތަކުން ވަނީ ބުނެފައެވެ.\n1 ހަފްތާ ކުރިން 82 0


400 aharu veeiru ves olhifai oh 'pareen hanaa fengand' - AO News 400 aharu veeiru ves olhifai oh 'pareen hanaa fengand'\nއައްޑޫގެ ތާރީހާއި އެންމެ ބޮޑަށް ގުޅިފައިވާ ކޯއްޓޭ ސަރަހައްދަކީ އަތޮޅު ރައްޔިތުންގެ ފަޚުރެކެވެ. އެތަކެއް ގިނަ ތާރީހްތަކެއް ލިޔެވި އަދި މިއަދުވެސް އެކަންކަން ފެންނަން ހުރި ސަރަހައްދެކެވެ. ގުދުރަތީ އެތައް ކަންކަމެއް ތަޖުރިބާ ކުރެވޭ އަދި އާދަޔާ ޚިލާފު އެތައްކަމެއް ފެންނަން ހުރި ތަނެކެވެ.\nސަރުކާރުން އެސަރަހައްދު ހިމާޔަތްކޮށް ‘ނޭޗަރ ޕާކް’ ގެ ގޮތުގައި ތަރައްޤީކުރަން ފެށުމާއިއެކު އެތަނުގެ ތާރީޚް ގިނަ ބަޔަކަށް އެނގިގެން ގޮސްފައި ވެއެވެ. ކުރިން ބޯދާކޮށް ދެކެވެމުންދިޔަ ވާހަކަތަކުގެ ހަޤީގަތް ދެނެގަނެވި އެކަން ގިނަ ބަޔަކަށް ކިޔާދެވެން ފެށިއްޖެއެވެ. ނަމަވެސް އެއްބަޔަކަށް އެކަން ގަބޫލުކުރަން އަދިވެސް ދައްޗެވެ. އެހެނީ ޒަމާނައްސުރެ އެވާހަކަތައް އިވިފައިވާ ގޮތް ތެދުކަމަށް ގަބޫލުކުރެވޭތީ އެވެ.\nކޯއްޓޭ ސަރަހައްދުގައި އޮތް ‘ޕަރީން ހަނާ ފެންގަނޑަ’ އަކީ އެއާއި ގުޅިގެން އެތަކެއް ވާހަކަތަކެއް ދެކެވެމުން ގޮސްފައިވާ ތަނެކެވެ. އެފެންގަނޑުގެ ކުލައަށް ބަދަލެއް ނައިސް ވިލު ފެހިކުލައިގައި އޮންނަނީ އެތަނަށް ޕަރީން ފެންވަރަން އަންނާތީ ކަމަށް ބުނެ ވާހަކަ ކިޔާ މީހުން ކިޔާ ދެމުން ގޮސްފައި ވެއެވެ. އަދި އެފެންގަނޑުގެ އާދަޔާ ހިލާފް ކަންކަމުގެ ތެރޭގައި އެއްވެސް އެހެން ފެންގަނޑަކާއި އެފެންގަނޑު ގުޅިފައި ނެތް ނަމަވެސް ފެންގަނޑުގެ ސާފުކަން ދެމެހެއްޓިފައި އޮތް ނިޒާމަކީ ހައިރާންވާން ޖެހޭ ކަމެކެވެ.\nބޯދާ ވާހަކަތައް މިދެންނެވުނު ގޮތަށް ހުރިނަމަވެސް ތާރީހު ދިރާސާކުރާ ފަރާތްތަކުގެ އަލީގައި ‘ޕަރީން ހަނާ ފެންގަނޑަ’ ގެ ހަގީގަތް މިހާރު ދެނެވިއްޖެއެވެ. އެފަރާތްތަކާއި ހަވާލާދީ ފަހުގެ ވާހަކަތައް ބުނާ ގޮތުން އެފެންގަނޑަކީ މީގެ 400 އަހަރު ކުރިން އެތަނުގައި އުފެދިގެން އައި ފެންގަނޑެކެވެ. އެހެނީ އެސަރަހައްދުން ދަތުރު ކުރުމަށްޓަކައި މަގެއް ހެދުމުގެ ގޮތުން އަތިރިމަތިން ގާނަގައި، އެގާ މައްޗަށް ވެލި އަޅައި މަގެއް ހެދިގެން ދިޔައިރު، މަގުގެ އެއްފަޅިއަށް މިދެންނެވުނު ފެންގަނޑު ލައި އަނެއްފަޅީގައި މޫދު އޮންނަ ގޮތަށް ހެދުނީއެވެ. މިގޮތަށް ފެންގަނޑު ހެދިގެން ދިޔުމުން ގާތަކުގެ ތެރެއިން މޫދަށް މިފެންގަނޑުން ފެން ދައުރު ވުމުން ފެން ކުނި ނުވެ ހިފެހެއްޓިފައި ވެއެވެ. އަދި އެކަށީގެންވާ ވަރަށް ފެން ދައުރު ނުމުގެ ސަބަބުން ފެންގަނޑުގެ އަޑީގައި ފެހި ޖަހައި ފެހި ކުލައިގެ ފެންގަނޑަކަށް ބަދަލުވީއެވެ. ހަމަ މިއާއެކު އިރުގެ އަލި އެޅުމުން ފެންގަނޑުގެ ކުލަ ރީތި ފެހިކުލައެއްގައި ބަލާ މީހުންނަށް ފެންނަން އޮތީއެވެ.\nއެހެންކަމުން އެއްވެސް ހާލެއްގައި މިފެންގަނޑަކީ ޕަރީން ފެންވަރަން އައިސް އުޅުނު ފެންގަނޑެކޭ ކިޔައިގެން ކިޔާ ވާހަކައިގެ ބުރަދަނެއް ނެތެވެ. ތާރީހަށް ބަލާއިރު މިފެންގަނޑަށް ޒަމާނައްސުރެ ކިޔަމުން ގޮސްފައިވަނީ ‘ދިއްވާ ފެންގަނޑަ’ އެވެ. ސަބަބަކީ މިފެންގަނޑު އުފެދުނު ފަހުން އެއާއި ގުޅުވައިގެން ބައެއްކަހަލަ އާދަކާދަތެކެއް އުފަންވެފައިވުމުން ނެވެ. އެގޮތުން ތުއްތުކުދިން ‘ބިން ބޭލުން ‘ ހަކަލަ ކަންކަން ކުރުމުގައި މިފެންގަނޑު ބޭނުން ކުރުމާއި، އެއިރުގެ މީހުން ގަބޫލުކުރަމުން ދިޔަ ބައެއްކަހަލަ ދީނީ ކަންކަން އެތަނުގައި ކުރުން ވެސް ހިމެނެއެވެ.\nކޮންމެއަކަސް އައްޑޫގެ ރައްޔިތުންނަށް ލިބިފައިއޮތް ތާރީހް މިފެންގަނޑާއި ގުޅިފައިވެއެވެ. ނަމަވެސް މިހާތަނަށް މިފެންގަނޑާއި ގުޅިގެން ހަދަހަދައިގެން ދެކެވޭ ވާހަކަތަކުގެ ސަބަބުން އެތަނުގެ ހަޤީގަތް އޮޅިފައިވެއެވެ. އެހެން ނަމަވެސް އެކަން އަލުން ދިރާސާކޮށް ފޮރުވިފައިވާ ހަގީގަށް ދެނެގަތުމަށް އެސަރަހައްދު ބަލަހައްޓާ ފަރާތުން ކުރާ މަސައްކަތަކީ ޝުކުރު ހައްގު މަސައްކަތެކެވެ.\nއައްޑޫ ނޭޗާރ ޕާކުގެ މުވައްޒަފުންގެ ކޮރަޕްޝަން ގެ މައްސަލައެއް ބަލަނީ


BREAKING: Flu Clinic Ah Dhekki2Dhivehssaku Positive Vejje\nފްލޫ ކްލިނިކަށް ދެއްކި ދެ ދިވެއްސަކު މީހަކު ޕޮޒިޓިވްވެއްޖެ\n22 އޭޕްރިލް 2020\nމާލެއިން އަނެއްކާވެސް އިތުރު ދެ މީހަކު ކޮވިޑް19 އަށް ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން މިރޭ ކުރި ޓްވީޓެއްގައި ބުނީ މާލޭގައި ހުންނަ ފްލޫ ކްލިނިކަށް ދެއްކި ދެ މީހަކު ކޮވިޑް19 އަށް ޕޮޒިޓިވްވެފައިވާ ކަމަށެވެ. މި ދެ މީހުންނަކީ މީގެކުރިން އެއްވެސް ބަޔަކާއި ކޮންޓެކްޓުވެފައިވާ ބައެއް ކަމެއް ނުވަތަ ނޫން ކަމަށް އެޗްޕީއޭ އިން ބުނެފައެއް ނުވެއެވެ.\nCase: MAV085, MAV086\nSamples taken fromaflu clinic of2Maldivian nationals present with #COVID19 like symptoms have been tested POSITIVE for #COVID19.\nThis totals the number of confirmed cases in Male’ City to 66.\nThe individuals will be moved to an Isolation Facility.\n— Health Protection Agency (@HPA_MV) April 21, 2020\nމި ދެ މީހުންނާއި އެކު މާލެއިން ކޮވިޑް19 އަށް ޕޮޒިޓިވްވި މީހުންގެ ޖުމްލަ އަދަދު މިހާތަނަށް 66އަށް މިވަނީ އަރާފައެވެ.\nމިރޭ ޕޮޒިޓިވްވި މި ދެ މީހުންނާއި އެކު މުޅި ރާއްޖެއިން ކޮވިޑް19 އަށް ޕޮޒިޓިވްވި މީހުންގެ އަދަދު 86އަށް މިވަނީ އަރާފައެވެ. މާލޭގައި ހަލުވި ކަމާއި އެކުގައި މިބަލި ފެތުރެން ފެށީ މިދިޔަ ބުދަ ދުވަހު މާލެއިން މި ބައްޔަށް ޕޮޒިޓިވްވެފައިވާ މީހަކު ފެނުމާއި ގުޅިގެންނެވެ. އެއާއިއެކު އެތައް ބަޔަކަށް މާލެއިން ވަނީ މި ބަލި ޖެހިފައެވެ. އެޗްޕީއޭ އިން ލަފާ ކުރަނީ ކުރިޔަށް އޮތް ދުވަސްތަކުގައިވެސް މި ބައްޔަށް ޕޮޒިޓިވްވާނެ މީހުން ގިނަވާނެ ކަމަށެވެ.\nމިދިޔަ ބުދަ ދުވަހު މާލެއިން ކޮވިޑް19 ފެނިފައިވުމާއި ގުޅިގެން 14 ދުވަހުގެ މުއްދަތަށް އެޗްޕީއޭ އިން ވަނީ މާލެ ސިޓީ ލޮކްޑައުން ކޮށްފައެވެ. އަދި އެއް ރަށުން އަނެއް ރަށަށް އަރާ ފޭބުން މަނާވެސް ކޮށްފައެވެ. އެޗްޕީއޭ އިން ބުނީ ލޮކްޑައުން އާއި އެކު ކޮވިޑް19 އަށް ޕޮޒިޓިވްވާ މީހުންގެ އަދަދު މަދުވަމުން އަންނަމުންދާކަން ފާހަގަކުރެވޭ ކަމަށެވެ.\n86 މީހަކު މުޅި ރާއްޖެއިން ޕޮޒިޓިވްވިއިރު ރާއްޖެއިން މިބަލި ޖެހުނު 16 މީހަކު ވަނީ ބަލިން ރަނގަޅުވެސް ވެފައެވެ. އޭގެތެރޭގައި 13 ބިދޭސީންނާއި ތިން ދިވެއްސަކުވެސް ހިމެނެއެވެ.


އުފެއްދުންތެރި ވިޔަފާރިތަކަށް އެހީވާން 20 މިލިއަން ރުފިޔާގެ ފަންޑެއް – Dhen.mv\nއުފެއްދުންތެރި ވިޔަފާރިތަކަށް އެހީވާން 20 މިލިއަން ރުފިޔާގެ ފަންޑެއް\nFebruary 2, 2020 - 11:51 am\nއުފެއްދުންތެރި ކުދި އަދި މެދު ފަންތީގެ ވިޔަފާރިތަކަށް ބޭނުންވާ މާލީ އެހީތެރިކަން ފޯރުކޮށްދިނުމަށްޓަކައި ހާއްސަ ފަންޑެއް ތައާރަފުކޮށްފި އެވެ.\nހޮޓެލް ޖެންގައި ރޭ ބޭއްވި ހަފްލާއެއްގައި އެ ފަންޑު ތައާރަފުކޮށްދެއްވީ އިކޮނޮމިކް މިނިސްޓަރު ފައްޔާޒު އިސްމާއިލްއެވެ. މި ފަންޑަކީ ކުދި އަދި މެދު ފަންތީގެ ވިޔަފާރިތަކަށް އަމާޒުކޮށްގެން ސަރުކާރުން ތައާރަފުކުރި ފަންޑެކެވެ. މި ފަންޑުގެ ޖުމްލަ އަގަކީ 20 މިލިއަން ޑޮލަރެވެ.\nމި ފަންޑަކީ ސަރުކާރުގެ ސްޓްރެޓީޖިކް މަސައްކަތްތަކާ ގުޅޭގޮތުން މޯލްޑިވްސް ފަންޑް މެނޭޖްމަންޓް ކޯޕަރޭޝަން (އެމްއެފްއެމްސީ) އިން ގާއިމުކުރަމުންދާ އެކި އެކި އިންވެސްޓްމަންޓް ފަންޑުތަކުގެ ތެރެއިން އެއް ފަންޑެވެ.\nމިނިސްޓަރު ފައްޔާޒު ވިދާޅުވީ މި ފަންޑުން ޓެކްނޮލިޖީގެ އެކި ދާއިރާތަކަށް އެހީތެރިކަން ފޯރުކޮށްދެވިގެންދާނެ ކަމަށެވެ. އެގޮތުން އެ ރޮނގުތަކުން އަލަށް ފަށާ ވިޔަފާރިތަކަށް މާލީ އެހީ ދިނުމަކީ އެ ފަންޑުގެ އަމާޒު ކަމަށް އެމަނިކުފާނު ވިދާޅުވިއެވެ.\nމި ދާއިރާތަކުގެ އިތުރުން އިންފޮމޭޝަން ކޮމިއުނިކޭޝަން ޓެކްނޮލިޖީ، ސިއްހަތު، ދަނޑުވެރިކަން، އަދި ތިމާވެށި ހިމާޔަތް ކުރުމަށް މަސައްކަތް ކުރާ ވިޔަފާރިތައް ހިމެނެ އެވެ. މި ފަންޑުން އަލަށް ފަށައިގަންނަ ވިޔަފާރިތަކުގެ އިތުރުން މިހާރު ވިޔަފާރި ކުރަމުން އަންނަ ފަރާތްތައް އިތުރު ހަރުފަތަކަށް ގެންގޮސްދިނުމަށް އެހީތެރިވެދޭން ވަނީ ނިންމައިފައެވެ.\nމިކަން ކުރުމަށްޓަކައި އެމްއެފްއެމްސީން ކުރާ ވިޔަފާރިތަކަށް ލޯނު ދިނުމުގެ ބަދަލުގައި އިންވެސްޓް ކުރާނީ އިކުއިޓީގެ ގޮތުގައެވެ. އެއާއެކު އެމްއެފްއެމްސީން ހަރަކާތްތެރިވަމުން ދާނީ އިންވެސްޓުކުރާ ކުންފުނިތަކުގެ ޕާޓްނަރެއްގެ ގޮތުގައެވެ.


Hiya ge kujjehge vaahakathah kiyaidhey video eh dhauruvanee\nހިޔާގެ ކުއްޖެއް އިހުމާލުގެ ވާހަކަތައް ކިޔައިދޭ ވީޑިއޯއެއް ދައުރުވަނީ\nކުޑަކުދިންގެ ހިޔާގެ ކުދިންތަކެއް: ޝަކުވާ ކުރާ ކުއްޖެއްގެ ވީޑިއޯ ވަނީ އާންމުވެފަ --\nވިލިމާލޭގައި ހުންނަ ކުޑަކުދިންގެ ހިޔާގައި އުޅޭ ކަމަށް ބުނާ ކުޑަ އަންހެން ކުއްޖަކު އެ ތަނުގައި އޭނާއަށް ކުރިމަތިވާ ފުރައްސާރަތައް ކިޔައިދޭ ވީޑިއޯއެއް އާންމުވެއްޖެ އެވެ.\nމި ވީޑިއޯ އާންމުވެފައި މިވަނީ ކުޑަކުދިންނަށް ކުރާ ޖިންސީ އަނިޔާގެ މައްސަލަތަކާ ގުޅިގެން ގައުމު ހޫނުވެފައި ވަނިކޮށެވެ.\nސޯޝަލް މީޑިއާގައި އާންމު ކޮށްފައިވާ ވީޑިއޯއިން އެ ކުއްޖާގެ މޫނެއް ނުފެނެ އެވެ. ނަމަވެސް ގިސްލަމުން އެ ކުއްޖާ، އެހެން ކުއްޖަކަށް ކިޔައިދޭ ވާހަކަތައް އަޑުވި އެވެ. ފަހަތުގައި އެހެން ކުދިންތަކެއް ކުޅޭ މަންޒަރު ވެސް ފެނެ އެވެ. ބެލެވޭ ގޮތުގައި އެއީ ހިޔާގެ ތެރެ އެވެ.\nއެއް މިނެޓްގެ އެ ވީޑިއޯގައި ކުއްޖާ ވަނީ އެ ތަނުގައި ކުދިން ބަލަހައްޓަން ތިބޭ މީހުންގެ ރުންކުރުކަމާއި އަޅާނުލާކަން ފާހަގަ ކޮށްފަ އެވެ. އަދި ރަނގަޅަށް ކާން ނުދޭ ކަމަށް ވެސް އެ ކުއްޖާ ބުނެ އެވެ. އެކަމުގެ ޝަކުވާ ކުރިޔަސް އެއްވެސް އަޅާލުމެއް އަދި ފިޔަވަޅެއް ނާޅާ ކަމަށް ގިސްލަމުން ވާހަކަ ދެއްކި ކުއްޖާ ބުނެ އެވެ.\nހިޔާގައި އުޅޭ ފިރިހެން ކުދިންގެ ފަރާތުން ފުރައްސާރައިގެ ބަސްތައް އަމާޒުވާ ކަމަށް ވެސް އެ ކުއްޖާ ބުނެ އެވެ. އެކަމާމެދު ވެސް އެއްވެސް ފިޔަވަޅެއް އަޅައިނުދޭ ކަމަށް ކުއްޖާ ބުނެ އެވެ.\nކުޑަކުދިންގެ ހިޔާގައި ކުދިންނަށް އެންމެ ރަނގަޅު އަޅާނުލުން ނުލިބޭ ކަމާއި އިހުމާލުވާ ކަމުގެ އަޑުތައް ކުރިން ވެސް ފެތުރެ އެވެ. ބައެއް ކުދިން އެ ތަނުން ފިލައިގެން ދާ މައްސަލަތައް ވެސް ފެންމަތިވެ އެވެ. މި ވީޑިއޯއާ ގުޅިގެން ގިނަ ބަޔަކު ކަންބޮޑުވުން ފާޅު ކުރަމުންދާއިރު ހިޔާގެ ވެރިފަރާތް، ޖެންޑާ މިނިސްޓްރީއަށް މިކަމާ ގުޅޭ ގޮތުން ގުޅުމުން ފޯނަށް ޖަވާބެއް ނުދެ އެވެ.\nމީގެކުރިން ހިޔާގައި ހުރި ފިރިހެން ކުއްޖަކު ފިލައިގެން ދިޔަ މައްސަލާގައި ވެސް ޖެންޑާ މިނިސްޓްރީ ހޫނު ފެނަށް ވެއްޓުނެވެ. އެ ކުއްޖާ ފިލައިގެން ދިޔަކަން ނޭނގުނީ ރަޖާ އަޅައިގެން ނިދާތީ ކަމަށް އޭރު މިނިސްޓަރު ވިދާޅުވެފައިވެ އެވެ. އެ ފިރިހެން ކުއްޖާ ފަހުން ފުލުހުން ހޯދާފައިވަނީ މަސްތުވާތަކެތީގެ ވަބާގައި ޖެހިފައިވާ ބަޔަކާއެކު އެވެ.\nޖިންސީ ފުރައްސާރައިގެ މައްސަލަތައް މި ދުވަސްވަރު ހޫނުވެފައިވަނީ ގއ. ކަނޑުހުޅުދޫގައި ދެ އަހަރުގެ އަންހެން ކުއްޖަކަށް އެ ކުއްޖާގެ މުނި ކާފަ އާއި ކާފަ ޖިންސީ ގޯނާ ކުރި ކަމުގެ މައްސަލަ ފެންމަތިވުމުންނެވެ. އެ ކާފައިން ވެސް މިހާރު ވަނީ ހައްޔަރުކޮށް ބަންދު ޖަހާފަ އެވެ. އެ މައްސަލާގައި އިހުމާލުވި ކަމުގެ ތުހުމަތުގައި ކުއްޖާގެ ބައްޕަ ވެސް ވަނީ ހައްޔަރުކޮށްފަ އެވެ.\nދެ އަހަރުގެ ކުއްޖާ މިހާރު ވަނީ ބެލުމުގެ ދަށަށް ގެނެސްފަ އެވެ. އެ ކުއްޖާއަށް ފަރުވާ ދެމުންދާއިރު ސީރިއަސް އަނިޔާތަކެއް ކުއްޖާއަށް ލިބިފައިވާ ކަމަށްވެ އެވެ. މި މައްސަލަ ފަޅާއަރުވާލީ އެ ކުއްޖާ ފެންވަރުވަން އެ ގެއަށް ދިޔަ ކުއްޖާގެ ބޮޑުދައިތަ އެވެ.\nޖިންސީ ގޯނާ މިނިސްޓްރީ އޮފް ޖެންޑާ އެންޑް ފެމިލީ ޝިދާތާ ޝަރީފު\nހިޝާންގެ ހަވާލުގައި ކުއްޖެއް، ހައިކޯޓުގެ ނުރުހުން ޖެންޑާއަށް!


Sifainnaai Fuluhunge Flat Thah Mi Aharuge Niyalah Ninmaaleveyne: Island Expert – Iru\nސިފައިންނާއި ފުލުހުންގެ ފްލެޓުތައް މި އަހަރުގެ ނިޔަލަށް ނިންމައިލެވޭނެ: އައިލެންޑު އެކްސްޕާޓު\nސިފައިންނާއި ފުލުހުންނަށް ހާއްސަ ކޮށްގެން މީގެ އަށް އަހަރު ކުރިން ހުޅުމާލޭގައި އިމާރާތް ކުރަން ފެށި ފްލެޓުތަކުގެ މަސައްކަތް މި އަހަރުގެ ނިޔަލަށް ނިންމައިލެވޭނެ ކަމަށް ތައިލެންޑުގެ ކޮންޓްރެކްޓަރު އައިލެންޑު އެކްސްޕާޓުން މިއަދު ބުނެފި އެވެ.\nއައިލެންޑު އެކްސްޕާޓުގެ މެނޭޖިން ޑިރެކްޓަރު އަނޮން ސޮންގްޕަންޔާ “މިހާރު” އަށް ދެއްވި އިންޓަވިއުއެއްގައި ވިދާޅުވީ، 2016 ގެ ފަހުން ވެސް އެކި ސަބަބުތަކާ ހެދި މަސައްކަތް ދިގުލައިގެން ދިއުމުގައި އޮތީ ހަމަ އެކަނި އެ ކުންފުނީގެ މައްސަލަަ ވެސް ނޫން ކަމަށެވެ. އަދި އެ މަސަތްކަތް ލަސްވާން ދިމާވި އެއް ސަބަބަކީ އެއީ “ވަރަށް ސިޔާސީ” މަޝްރޫއަކަށް ވުން ކަމަށް އޭނާ ވިދާޅުވިއެވެ.\nމި ފްލެޓުތަކުގެ މަސައްކަތް ފެށި ފަހުން ރާއްޖޭގެ ވެރިކަމަށް ތިން ފަހަރެއްގެ މަތިން ބަދަލު އައިސްފައިވާއިރު، އެއިން ކޮންމެ ފަހަރަކު ވެސް ފްލެޓްތަކުގެ މަސައްކަތަށް އަސަރުކުރި ކަމަށް އަނޮން ވިދާޅުވެ އެވެ. ނަމަވެސް މި އަހަރުގެ ނިޔަލަށް ފްލެޓުތައް ނިންމައިލެވޭނެ ކަމަށް އޭނާ ވިދާޅުވިއެވެ.\nމި ފްލެޓުތައް އިމާރާތް ކުރަން ފުރަތަމަ ހަވާލުކުރީ ނޫމަޑިއާ އެވެ. ނޫމަޑީގެ އެއް ހިއްސާދާރުގެ ގޮތުގައި އޭރު ކަނޑައަޅާފައި އޮތް އައިލެންޑު އެކްސްޕާޓުން ފުރަތަމަ މަސައްކަތް ނެގީ ސަބްކޮންޓްރެކްޓަރެއްގެ ގޮތުގަ އެވެ. އެކަމަކު، ފްލެޓު އިމާރާތް ކުރުމަށް ސިފައިންގެ ކުންފުނި ސިފްކޯ އާއި ފުލުހުންގެ ކުންފުނި ޕޮލްކޯ އިން ނޫމަޑިއާ އެކު ވެފައިވާ އެއްބަސްވުން އުވާލުމަށް ފަހު 2016 ގައި މަސައްކަތް އަލުން ހަވާލުކުރީ ސީދާ އައިލެންޑް އެކްސްޕާޓާ އެވެ. އެހެންވެ، ފްލެޓުތަކުގެ މަސައްކަތް އެ އަހަރުން ފެށިގެން ކުރަމުން އަންނަނީ އެ ކުންފުނިންނެވެ.


އެއްވެސް ކޮންޓްރެކްޓަރަކަށް ފައިސާ ނުދީ ނޯންނާނެ - ފެނަކަ\nއައިޝަތު ޔަޝް 13 ޖެނުއަރީ 2021\nފެނަކަ ކޯޕަރޭޝަނުގެ އެއްވެސް މަޝްރޫޢެއްގެ ކޮންޓްރެކްޓަރަކަށް ހަމަޖެހިފައިވާ އުސޫލުން ފައިސާ ދޫނުކޮށް ނޯންނާނެކަމަށް އެކޯޕަރޭޝަނުން ވިދާޅުވެއްޖެއެވެ.\nއެކޯޕަރޭޝަނުން މިހެން ވިދާޅުވެފައިވަނީ އެކުންފުނީގެ ބައެއް މަޝްރޫއުތައް ހިންގާ ކޮންޓްރެކްޓަރުންނަށް މަސައްކަތުގެ ފައިސާ ނުދީ ހިފަހައްޓާފައިވާކަމަށްބުނެ މީޑިއާއެއްގައި ޢާއްމުކޮށްފައިވާ ޚަބަރަކާގުޅިގެން ނެރުނު ނޫސްބަޔާނެއްގައެވެ.\nއެކޯޕަރޭޝަނުން ވިދާޅުވީ އެއްވެސް އެކުންފުންޏާއެކު، އެއްބަސްވުމެއްގެ ދަށުން ކުރެވޭ މަސައްކަތެއްގައި، ކޮންމެ ކޮންޓްރެކްޓަރަކަށްވެސް ލިބިދޭންޖެހޭ ފައިސާ އެއެއްބަސްވުމެއްގެ ރޫޙާއި އެއްގޮތްވާގޮތަށް ނުދީ ނޯންނާނެކަމަށެވެ.\nފެނަކަ ކޯޕަރޭޝަނުންވަނީ މަދު ކޮންޓްރެކްޓަރުންގެ ފަރާތުން ލިބުނު މައުލޫމާތަކަށް ބަލައި ފެނަކައިގެ ބަހެއް ނުހޯދައި ހަޤީޤަތް އޮޅޭ މަޢުލޫމާތެއް އާއްމުކުރުމަކީ ޒިންމާދާރުކަން ކުޑަ ކަމެއްގެ ގޮތުގައި ސިފަކުރައްވާފައެވެ. އަދި މިއީ ރައްޔިތުންގެ މެދުގައި ފެނަކަ ކޯޕަރޭޝަންއާއި މެދުގައި ޝައްކާއި ވަހުމު އުފެއްދުމުގެ އިތުރުން ކުންފުނީގެ ނަން ކިލަނބުކުރުމަށް ކުރި ނާތަހުޒީބު ފިނޑި އަމަލެއްކަމަށްވެސް އެ ކޯޕަރޭޝަންގެ ބަޔާނުގައި ވެއެވެ.\nއަރުޝީފަށް ނެގީ 13/01/2021 19:17\nއެންމެފަހުން އަޕްޑޭޓްކުރީ 13/01/2021 19:17


SunOnline: Ungoofaaru rayyithunnah mi aharuge roadha mahu ves current hiley!\nއުނގޫފާރު ރައްޔިތުންނަށް މިއަހަރުގެ ރޯދަމަހު ވެސް ކަރަންޓް ހިލޭ!\nމުހައްމަދު އައުޒަމް 11 May 2018, 22:05\nރ. އުނގުފާރު: މިއަހަރުގެ ރޯދަމަހު ވެސް އުނގޫފާރު ރައްޔިތުންނަށް ހިލޭ ކަރަންޓު ފޯރުކޮށްދިނުމަށް އެ ރަށު ކައުންސިލުން ވަނީ ނިންމާފައި -- ސަން ފައިލް ފޮޓޯ\nކުރިއަށްއޮތް ރޯދަމަހު ރ. އުނގޫފާރު ކައުންސިލުން އެރަށުގެ ރައްޔިތުންގެ ގޭގޭގެ ކަރަންޓް ބިލް ދައްކައިދޭގޮތަށް ހަމަޖައްސައިފިއެވެ.\nއުނގޫފާރު ކައުންސިލްގެ ރައީސް އަބްދުއް ނާސިރު އަލީ "ސަން"އަށް މައުލޫމާތު ދެއްވަމުން ވިދާޅުވީ އެހެން އަހަރެކޭވެސް އެއްފަދައިން މިއަހަރުގެ ރަމަޟާން މަހު ވެސް އެރަށުގެ ރައްޔިތުންގެ ގޭގޭގެ ކަރަންޓް ބިލް، އެ ކައުންސިލުން ދައްކައިދޭނެ ކަަމަށެވެ.\n"ކަރަންޓް ބިލް މިފަހަރު ދައްކައި މިދެނީ މިމަހުގެ 16 ވަނަ ދުވަހުން ފެށިގެން ޖޫން މަހުގެ ނިޔަލަށް. އެކަމަށް 500،000 ރުފިޔާއަށް ވުރެ ބޮޑު އަަދަދެއް ހޭދަވާނެ ކަމަށް ބެލެވޭ،" ނާސިރު ވިދާޅުވިއެވެ.\nނާސިރު ވިދާޅުވީ އެހެން އަހަރެކޭވެސް އެއްފަދައިން މިއަހަރުވެސް ކަރަންޓު ބިލު ދައްކައިދޭގޮތަށް ހަަމަޖެއްސީ ރަށުގެ ރައްޔިތުންނަށް ރަމަޟާން މަހު ރަނގަޅު ހަދިޔާއެއް ދިނުމުގެ ގޮތުން ކަމަށެވެ. އަދި ވިދާޅުވީ ރޯދަމަހަކީ ގިނަ ވަގުތު ކަރަންޓު ބޭނުންކުރާ މަހަކަށް ވުމުން ރައްޔިތުންގެ ޖީބުން ބޮޑު އެއްޗެއް ހޭދަކުރަން ޖެހޭ ކަމަށެވެ.\n"އެހެން އަހަރުތަކުގައި ކަރަންޓު ބިލް ދައްކައިދިން ނަމަވެސް މިފަހަރު ބިލް ދައްކައިދޭ ދުވަސް ގިނަވާނެ. މިފަަހަރު ބިލް މި ދައްކައިދެނީ 46 ދުވަހަށް. މީގެ ކުރީގެ ބިލްތަކަށް 40 ދުވަސްވެސް ނުވާނެ." ނާސިރު ވިދާޅުވިއެވެ.\nމިއީ އުނގޫފާރު ރައްޔިތުންނަށް އެ ރަށު ކައުންސިލުން ހިލޭ ކަރަންޓު ފޯރުކޮށްދޭ ތިންވަނަ އަހަރެވެ. އުނގޫފާރުގެ ގޭގޭގެ ކަރަންޓު ބިލު 2016 އަދި 2017ގައި ވެސް އެ ކައުންސިލުން ވަނީ ދައްކައިދީފައެވެ.\nހަތަރު ރަށެއްގެ ސްކޫލުގައި މަލްޓި ޕާޕަސް ހޯލް އަޅަނީ\nދެ ރަށެއްގައި ކުނި މެނޭޖުކުރާ މަރުކަޒު ގާއިމްކުރަނީ\nއުނގޫފާރު ކައުންސިލުން ރައްޔިތުންގެ ސިއްރު ވޯޓެއް


Beyruge Sifain Nuthibeveyne Goiy Hadhan Report'ah Islaaheh Hushahalhaifi - Vaguthu\nބޭރުގެ ސިފައިން ނުތިބެވޭނެ ގޮތް ހަދަން ރިޕޯޓަށް އިސްލާހެއް ހުށަހަޅައިފި\nބޭރުގެ އެހެން ގައުމެއްގެ އަސްކަރީ ސިފައިން ރާއްޖޭގައި ދާއިމީ ގޮތެއްގައި ނުތިބެވޭނެ ގޮތަކަށް ސަރުކާރުގެ ސިޔާސަތު ބަދަލުކުރަން ރައްޔިތުންގެ މަޖިލީހުން އަންގާ ގޮތަށް ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ގެ ރިޕޯޓަށް އިދިކޮޅު ޕީޕީއެމްއާއި ޕީއެންސީއިން އިސްލާހެއް ހުށަހަޅައިފިއެވެ.\nއިދިކޮޅު ޕީއެންސީގެ ޕާލިމެންޓްރީ ގްރޫޕްގެ ލީޑަރު އަދި މަޑުއްވަރީ ދާއިރާގެ މެންބަރު އާދަމް ޝަރީފް ހުށަހެޅުއްވި އިސްލާހުގައި މަޖިލީހުގެ ހުށަހެޅުންތަކަށް ދެ ހުށަހެޅުމެއް އިތުރު ކުރަން ހިމަނާފައިވެއެވެ.\nފުރަތަމަ ހުށަހެޅުމަކީ، އިންޑިއާއާއެކު ރާއްޖެއިން ހަދާފައިވާ އެއްބަސްވުންތައް 241 ކޮމިޓީގެ މެންބަރުންގެ އަތަށް ދީގެން ދިރާސާކުރުމަށެވެ. މިއީ ކޮމިޓީއަށް ވެސް ހުށަހެޅުނު ކަމެކެވެ. އެކަމަކު އެމްޑީޕީގެ މެންބަރުންގެ މެޖޯރިޓީ އޮތް ކޮމިޓީން އެ ހުށަހެޅުން ފާހެއް ނުވިއެވެ.\nމީގެ އިތުރުން ކޮމިޓީގެ ބައެއް ހޯދުންތަކުގެ މާއްދާތަކުގައި ހިމެނޭ އިބާރާތްތަކަށް ބައެއް އިސްލާހުތައް ގެންނަން ވެސް އާދަމް ޝަރީފް ހުށަހަޅުއްވާފައިވެއެވެ.\nމަޖިލީހުގެ ގަވާއިދު އޮންނަ ގޮތުން، ކޮމިޓީތަކުން މައްސަލަތައް ދިރާސާކޮށް އެކުލަވާލާ ރިޕޯޓްތައް ތަޅުމަށް ފޮނުވުމުން ކޮންމެ މެންބަރަކަށް ވެސް އިސްލާހު ހުށަހެޅޭނެއެވެ. އަދި ހުށަހެޅޭ ކޮންމެ އިސްލާހަކަށް ވަކިން ތަޅުމުގައި ވޯޓަށް އަހަން ޖެހޭނެއެވެ.\n241 ކޮމިޓީއަށް ޕްރެޒެންޓޭޝަނެއްގެ ގޮތުގައި ޑިފެންސް މިނިސްޓްރީން ޚިއްސާކުރީ އިންޑިއާއާއެކު ހަދާފައިވާ ތިން އެއްބަސްވުމެކެވެ. އެއީ އުތުރުތިލަފަޅުގެ ކޯސްޓްގާޑް ޑޮކްޔާޑްގެ އެއްބަސްވުމާއި، ހައިޑްރޯގްރަފީ ދިރާސާގެ އެއްބަސްވުން، އަދި ޑޯނިއާ މަތިންދާބޯޓުގެ އެއްބަސްވުމެވެ.\nމި އެއްބަސްވުން ސަރުކާރުން ހާމަނުކޮށް އޮތް އިރު، އޭގައި ގައުމީ ސަލާމަތަށް އަސަރު ކުރާނެ ކަމެއް އޮތްތޯ ބަލަން 241 ކޮމިޓީއަށް ހުށަހެޅުއްވީ ވެސް އާދަމް ޝަރީފްއެވެ.\nމިފަދަ ބައެއް މަޝްރޫއު ހިންގަން އެކުލަވާލާފައިވާ އެއްބަސްވުންތަކާއި، 2016 ވަނަ އަހަރު އިންޑިއާއާއެކު އެކުލަވާލާފައިވާ ޑިފެންސް ކޯޕަރޭޝަން އެކްޝަން ޕްލޭންއާ ހަވާލާދީ މި ސަރުކާރުން އެކުލަވާލާފައިވާ އެއްބަސްވުންތަކުން، އިންޑިއާގެ އަސްކަރީ ސިފައިންނާއި ޖާސޫސީ މީހުން ރާއްޖޭގައި ދާއިމަށް ތިބެވޭ ގޮތަށް އޮންނަ ކަމުގެ ތުހުމަތު އިދިކޮޅު ފަރާތްތަކުން ކުރެއެވެ. އެކަމަކު ދެ ގައުމުގެ ސަރުކާރުން ވެސް މި ކަން ދޮގު ކުރެއެވެ.\nނޮވެމްބަރު 25, 2021 21:41\nތިއެއް ފާހެއް ނުވާނެ // އިންޑިޔާ ރުއްސަން މަޖްބޫރް // އިންޑިޔާ އައުޓް // އިންޑިޔާ އައުޓް //\nނޮވެމްބަރު 26, 2021 06:00\nދިވެހިރާއްޖެ މިއޮތީ ޗައިނާގެ ދަރަނި އާއި އިންޑިޔާގެ ދަރަނީގައި ތާށިވެފައި !\nނޮވެމްބަރު 26, 2021 06:17\nރާއްޖެ މިވަނީ އިންޑިޔާގެ ދަރަނި އާއި ޗައިނާގެ ދަރަނީގައި ތާށިވެފައި ސިޔާސީ ވަފާތެރި ކެހިވެރިން ސިޔާސީ ބޭނުންތަކަށް ނެގި ބޮޑެތި ލޯން ގެ ސަބަބުން!


Baareh neiy council thakeh, majority libigen kameh vaane tha? | Mihaaru\nކައުންސިލް އިންތިޚާބުގެ ވޯޓުތަކެއް ގުނަނީ: އެ އިންތިޚާބުން އެމްޑީޕީއަށް ބޮޑެތި ކައުންސިލްތަކެއް ލިބުނަސް ކައުންސިލްތައް ހިންގުމުގެެ ބާރު އޮތީ ސަރުކާރުގެ އަތްމަތީގައި --ފޮޓޯ/މިހާރު\nބާރެއް ނެތީސް ކައުންސިލްތަކުގެ މެޖޯރިޓީ ލިބިގެން ކަމެއް ކުރެވޭނެތަ؟\n10 މެއި 2017 - 08:33 26 comments\nއެތައް ފަހަރަކު ފަސްވުމަށް ފަހު ބޭއްވި ލޯކަލް ކައުންސިލް އިންތިޚާބުގައ އިދިކޮޅު އެމްޑީޕީން މިވަނީ ބޮޑު ކާމިޔާބީއެއް ހޯދައިފަ އެވެ. ހުރިހާ ސިޓީ ކައުންސިލްތަކާއި ބޮޑެތި ރަށްރަށުގެ ކައުންސިލްތަކާއި އަތޮޅު ކައުންސިލްތަކުގެ އަޣުލަބިއްޔަތު އެ ޕާޓީން މިވަނީ ހޯދައިފަ އެވެ. ދަތި އުނދަގޫތަކާ އެކު ވެސް އެމްޑީޕީ އަށް ލިބުނީ ބޮޑު ކާމިޔާބީއެއް ކަމަށް އެ ޕާޓީން ދެކެ އެވެ.\nކައުންސިލް އިންތިޚާބުގެ ކެމްޕެއިން ތެރޭގައި އެމްޑީޕީން އެންމެ ބޮޑަށް ދެއްކީ ކައުންސިލްތައް ބާރުވެރި ކުރުވުމުގެ ވާހަކަ އެވެ. އެ ބައެއްގެ ކަންކަން އެ ބަޔަކު އަމިއްލަ އަށް ނިންމުމުގެ ބާރު ކައުންސިލްތަކަށް އަނބުރާ ހޯދައިދޭ ވާހަކަ އެވެ. މުޅި އިންތިޚާބުގައި އެ ޕާޓީން މޮޓޯއަކަށް ބޭނުންކުރީ އެ ވާހަކަ އެވެ. ކޮންމެއަކަސް އެ މޮޓޯއާ އެކު ނިކުމެ، އެމްޑީޕީން މިވަނީ ބޭނުންވި ވަރުގެ ކާމިޔާބީއެއް ހޯދައިފަ އެވެ.\nއެކަމަކު ކަންކަން ހިނގަމުންދާ މަގުން ބަލާއިރު ކައުންސިލްތަކުގެ އަޣުލަބިއްޔަތު ލިބުނަސް އަމިއްލަ ދެ ފައި މައްޗަށް ކޮޅަށް ތެދުވުމުގެ ބާރު ކައުންސިލްތަކަށް އެބަ އޮތްތޯ މިއީ ސުވާލެކެވެ. ވަކިން ޚާއްސަކޮށް އެމްޑީޕީން މެޖޯރިޓީ ނެގި ކައުންސިލްތަކަށް އެ މީހުން ބޭނުންވާ ކަންކަން ހާސިލް ވެދާނެ ހެއްޔެވެ؟. އެ ދާއިރާތަކުގެ ރައްޔިތުން ބޭނުންވާ ކަންކަން އެ ކައުންސިލްތަކަށް ފޯރުކޮށް ދެވޭނެ ހެއްޔެވެ؟. މިއީ ހައްތަހާ ވެސް ސުވާލެވެ.\nމި ސުވާލު މިގޮތަށް އުފައްދަން ޖެހޭ ދެ ސަބަބެއް އެބަ އޮތެވެ. ފުރަތަމަ ސަބަބަކީ ކައުންސިލްތަކުގެ ބާރެއް ނެތުމުވެ. ޚާއްސަކޮށް، އެމްޑީޕީން ބޮޑު އަޣުލަބިޔަތެއް މިހާރު ނަގާފައިވާ ސިޓީ ކައުންސިލްތައް ކަމަށްވާ މާލެ އާއި އައްޑޫ އަދި ފުވައްމުލައް ސިޓީ އެވެ. އެވެ. ލާމަރުކަޒީ ނިޒާމު އެންމެ ފުރަތަމަ އުފެދުނުއިރު ކައުންސިލްތައް އޮތީ އަމިއްލަ ނިންމުންތައް ނިންމޭ ފަދަ ބާރުވެރިކަމުގަ އެވެ. ކައުންސިލް ނިސްބަތްވާ ދާއިރާގައި މަޝްރޫއުތައް ހިންގުމާއި ބިން ދޫކުރުމާއި ކަރަންޓާއި ފެނުގެ ޚިދުމަތްތަކާއި މިނޫނަސް މުހިންމު އެތައް ޚިދުމަތްތަކެއް ފޯރުކޮށް ދިނުމާއި ކަންކަން އަމިއްލަ އަށް ނިންމުމުގެ ބާރު ކައުންސިލްތަކަށް އޮތީ ދީފަ އެވެ.\nއެކަމަކު 2012 ގައި ވެރިކަން ބަދަލުވުމާ އެކު، އޭރު ވެސް ބޮޑެތި ކައުންސިލްތަކުގެ އަޣުލަބިއްޔަތު އޮތް އެމްޑީޕީ އާއި އޭރުގެ ސަރުކާރާ ދެމެދު އޮތް މައްސަލަތަކުގައި ކައުންސިލްތަކުގެ ބާރުތައް މަޑުމަޑުން ސަރުކާރުން އަތުލަން ފެށި އެވެ. ފުރަތަމަ އަތުލަން ފެށީ ހަވާލުކޮށްފައި ހުރި ބިންތަކެވެ. ދެން އަތުލީ ހަވާލުކޮށްފައި ހުރި ޒިންމާތަކެވެ. އޭގެ ފަހުން ލާމަރުކަޒީ ގާނޫނަށް 2015 ގައި ގެނައި އިސްލާހުގެ ދަށުން ސިޓީ ކައުންސިލްތަކަށް އަދާކުރެވޭނެ ޒިންމާތަކާއި ފޯރުކޮށްދެވޭނެ ޚިދުމަތްތައް ކެބިނެޓްގެ ލަފާގެ މަތިން ރައީސުލްޖުމްހޫރިއްޔާ ކަނޑައަޅުއްވާ ގޮތަށް ހަމަޖެއްސި އެވެ. ރައީސް ކަނޑައަޅުއްވާ ކަންކަން ފިޔަވައި އެހެން ކަންކަން ކުރާނީ ސަރުކާރުގެ ކަމާ ބެހޭ އިދާރާތަކުން ކަމަށް އެ އިސްލާހުގައިވެ އެވެ.\nއެ އިސްލާހުގެ ދަށުން ސިޓީ ކައުންސިލްތަކުގެ ޒިންމާތަކާއި ބާރުތައް ރައީސް ކަނޑައެޅުއްވިއިރު މުހިންމު ހުރިހާ ކަންތައްތައް ސިޓީ ކައުންސިލްތަކުގެ އަތުން އޮތީ ނަގައިފަ އެވެ. ސިޓީ ކައުންސިލްތަކަށް މިހާރު އޮތީ ވިހާ މަރުވާ ބެލެހެއްޓުމާއި ސަގާފީ ކަންކަން ދިރުވުމާއި މުހިންމު މުނާސަބަތުތައް ފާހަގަކުރުމާއި ދައުލަތުގެ އިދާރާތަކަށް އެހީތެރިވުމާއި ސަރުކާރުގެ އިދާރާތަކުން ދޫކުރާ ހުއްދަތައް ދޫކުރުމާއި ބާތިލް ކުރުމުގައި މެދުވެރިއެއްގެ ރޯލު އަދާކުރުން ފަދަ މަދު ޒިންމާތަކެކެވެ. އެހެން ހުރިހާ ކަންތައްތައް އޮތީ ސަރުކާރުގެ ކަމާ ބެހޭ އިދާރާއެއްގެ ދަށުން ކުރާ ގޮތަށް ކަނޑައަޅައިފަ އެވެ. އެހެންވެ މިއީ އެމްޑީޕީން އަޣުލަބިއްޔަތުން ހޯދި ސިޓީ ކައުންސިލްތަކަށް އޮތް ބޮޑު ހުރަހެކެވެ.\nމިކަމުގައި ސަރުކާރުން ބުނަމުންދަނީ ސިިޓީ ކައުންސިލްތަކުން ޒިންމާތައް އަތުލަން ޖެހުނީ ކައުންސިލްތަކަށް ޒިންމާ އަދާނުކުރެވޭތީ ކަމަށެވެ. ބައެއް ކައުންސިލްތަކުން ސަރުކާރަށް ޖެއްސުންކޮށް، ތަރައްގީ އަށް ހުރަސް އަޅަން މަސައްކަތް ކުރާ ކަމަށް ސަރުކާރުން ތުހުމަތުކުރެ އެވެ. އެކަމަކު ކައުންސިލްތަކުން ބުނަނީ ޒިންމާ އަދާނުކުރެވެނީ ބަޖެޓް ނުދޭތީ ކަމަށެވެ.\nއައްޑޫ ސިޓީ ކައުންސިލް އިދާރާ: އެ ކައުންސިލްގެ ހުރިހާ ގޮނޑިއެއް ނެގީ އެމްޑީޕީން --ފޮޓޯ/މިހާރު\nދެވަނަ ސަބަބަކީ ކައުންސިލްތަކުގެ ބެލެނިވެރި ފަރާތް ކަމަށްވާ ލޯކަލް ގަވަމެންޓް އޮތޯރިޓީ (އެލްޖީއޭ) ގައި ކައުންސިލްތަކުގެ ބައިވެރިވުން ނެތުމެވެ. ކުރިން ލާމަރުކަޒީ ގާނޫނު އޮތް ގޮތުން އެލްޖީއޭގެ ބޯޑުގައި މާލޭ ސިޓީ ކައުންސިލުން ހޮވާ އެ ކައުންސިލްގެ މެމްބަރަކާއި އަލަށް އުފެދޭ ސިޓީ ކައުންސިލްތަކުން ހޮވާ މެމްބަރަކާއި އަތޮޅު ކައުންސިލްތަކުން ހޮވާ ހަތަރު މެމްބަރު ތިބޭނެ އެވެ. އެކަމަކު އެކަން ވެސް މިހާރު ވަނީ ނިމުމަކަށް އައިސްފަ އެވެ. އެލްޖީއޭގެ ބޯޑުގައި ތިބޭނީ ރައްޔިތުންގެ މަޖިލީހުގެ ލަފާގެ މަތިން ރައީސުލް ޖުމްހޫރިއްޔާ އައްޔަން ކުރައްވާ މެމްބަރުންތަކެއް ކަމަށް ކަނޑައަޅައި، ގާނޫނަށް މިދިޔަ މަހު ވަނީ އިސްލާހު ގެނެސްފަ އެވެ.\nއެ އިސްލާހާ އެކު އެ ބޯޑުގައި ދެން ތިބޭނީ އެލްޖީއޭ ހިންގުމަށް ރައީސް ކަނޑައަޅުއްވާ ވަޒީރާއި އެލްޖީއޭގެ ސީއީއޯ އާއި ޖެންޑާ އިކުއަލިޓީގެ ދާއިރާގެ އަންހެން ބޭފުޅަކާއި މަދަނީ ޖަމްއިއްޔާތަކުގެ މެމްބަރުންގެ ތެރެއިން މަޖިލީހުން ކަނޑައަޅާ މެމްބަރެއް އަދި ގަވަނަންސް ނުވަތަ ޕަބްލިކް އެޑްމިނިސްޓްރޭޝަންގެ ދާއިރާގެ ބޭފުޅުންގެ ތެރެއިން މަޖިލީހުން ކަނޑައަޅާ ބޭފުޅެކެވެ. އެހެންވެ، އެލްޖީއޭގެ ސިޔާސަތުތައް ކަނޑައަޅައި، ނިންމުންތައް ނިންމުމުގައި އެއްވެސް ކައުންސިލެއްގެ ދައުރެއް ދެނެއް ނޯންނާނެ އެވެ.\nމި ދެ ސަބަބަށް ބަލާއިރު ވެސް އެނގެނީ ކައުންސިލްތަކަކީ މިހާރު ވެސް މަރުވެފައި އޮތް ތަންތަން ކަމެވެ. ސަރުކާރުން އެ އޮތީ ހުރިހާ ބާރުތަކެއް ނަގައި، ކައުންސިލްތަކުގެ "ފިޔަތައް ކޮށާލައިފަ" އެވެ. މިހާރު ކައުންސިލްތަކަކީ ހަމައެކަނި ވިހާ މަރުވާ ބަލަހައްޓާ ތަންތަން ފަދަ އެވެ. ކައުންސިލްތަކަށް ބާރާއި ޒިންމާ ލިބެން އޮތީ ސަރުކާރުން ދީފި ނަމަ އެވެ. ގާނޫނު އޮތް ގޮތުން އެއީ ކައުންސިލްތަކަށް މިހާރު އަމިއްލަ އަށް ހޯދެން އޮތް އެއްޗެއް ނޫނެވެ. އެހެންވެ، ކޮންމެ ޕާޓީއަކުން އަޣުލަބިއްޔަތު ނެގިޔަސް ސަރުކާރުން ބާރުތައް ނުދޭހާ ހިނދަކު ކައުންސިލްތަކަށް ކުރެވޭނެ މާ ބޮޑު ކަމެއް ނެތެވެ.\nއެކަމަކު އެމްޑީޕީގެ ނަޒަރުގައި ކައުންސިލްތައް ބާރުވެރި ކުރުވެން އޮތީ ކައުންސިލްތަކުގެ އަޣުލަބިއްޔަތު ހޯދައިގެންނެވެ. އެ ޕާޓީގެ ނައިބު ރައީސް މުހައްމަދު ޝިފާޒް ވިދާޅުވި ގޮތުގައި ކައުންސިލްތައް ބާރުވެރި ކުރުވޭނީ ކައުންސިލްތައް ބާރުވެރި ކުރުވަން ވަކާލާތު ކުރާ ކައުންސިލަރުންތަކެއް އިންތިޚާބުވެގެންނެވެ. އެކަން މިހާރު ހާސިލްވެފައިވާ ކަމަށް ޝިފާޒް ވިދާޅުވި އެވެ. ދެން އޮތީ ރައްޔިތުންގެ މަޖިލިސް ތެރެއިން ކައުންސިލްތަކަށް ބާރު ހޯދައި ދިނުން ކަމަށް އޭނާ ވިދާޅުވި އެވެ.\n"ލާމަރުކަޒީ ނިޒާމުގެ ދިފާއުގައި ވަކާލާތު ކުރާނެ ބަޔަކު ކައުންސިލްތަކަށް އެބަ އަންނަން ޖެހޭ، އެކަން މި ހާސިލް ކުރެވުނީ. ދެން މަޖިލިސް ތެރެއިން އަޅުގަނޑުމެން މަސައްކަތް ފަށާނަން ކައުންސިލްތަކަށް ބާރުވެރިކަން ހޯދައިދޭން. އެ މަސައްކަތް ދެން އޮތީ،" ޝިފާޒް ވިދާޅުވި އެވެ.\nކައުންސިލްތަކަށް ބާރު ލިބެން އޮންނާނެ ހަމައެކަނި ގޮތަކީ މަޖިލިސް ތެރެއިން ކަމަށް ވާއިރު މަޖިލީހުގެ ސާފު އަޣުލަބިއްޔަތު އޮތީ ސަރުކާރު ކޯލިޝަންގަ އެވެ. އެހެންވެ، ކައުންސިލްތަކަށް ބާރު ހޯދުމަށް ދެން އޮތީ ވަރަށް އުނދަގޫ މަރުހަލާއެއް ކަމަށް ބެލެވެ އެވެ. އެންމެ ބޮޑެތި ސަބަބަކީ ގިނަ ކައުންސިލްތަކުގެ އަދި ޚާއްސަކޮށް ސިޓީ ކައުންސިލްތަކުގެ ސާފު އަޣުލަބިއްޔަތު އެމްޑީޕީން ނަގާފައިވާތީ އެވެ. އެ ކައުންސިލްތަކުގެ އަޣުލަބިއްޔަތު އެމްޑީޕީގައި އޮތުމުން ބާރުތައް ދޭން ސަރުކާރު ކޯލިޝަނުން ދެކޮޅު ހަދާނެ ކަމަށް ބެލެވެ އެވެ. ކުރިން ބާރުތައް ހަނިކުރިއިރު ވެސް އެކަން ކުރީ އެމްޑީޕީގެ އަޣުލަބިއްޔަތު އޮތް ކައުންސިލްތަކާއި ސަރުކާރާ ދެމެދު ޖެހުނު މައްސަލަތަކާ ހެދި އެވެ.\nއެކަމަކު އެމްޑީޕީން ދެކޭ ގޮތުގައި މި އިންތިޚާބުގެ ނަތީޖާއާ އެކު މަޖިލިސް މެމްބަރުންގެ ވިސްނުން އެކަމުގައި ބަދަލުވާނެ އެވެ. ކައުންސިލްގެ އިންތިޚާބުގެ ނަތީޖާ އިން މެމްބަރުންނަށް އެ ލިބުނީ ވަރަށް ބޮޑު މެސެޖެއް ކަމަށް އެމްޑީޕީން ދެކެ އެވެ. ކައުންސިލްތަކަށް ބާރުތައް މަޖިލިސް ތެރެއިން އަނބުރާ ލިބޭނެކަމުގެ އުއްމީދު އެމްޑީޕީ އަށް ބޮޑެވެ.\n"މި އިންތިޚާބުގައި ރައްޔިތުން ވަރަށް ސާފުކޮށް އެ ދެއްކީ ލާ މަރުކަޒީ ނިޒާމު ތިމަންނަމެން ބޭނުންވާ ކަން. ކައުންސިލްތައް ބާރުވެރި ކުރުވަން ތިމަންނަމެން ބޭނުންވާ ކަން. އެހެންވީމަ މަޖިލީހުގެ މެމްބަރުން ވެސް ބޭނުމެއް ނުވާނެ އެ ބޭފުޅުންގެ ދާއިރާގެ ރައްޔިތުންގެ ނިންމުމަށް ފުރަގަސް ދެއްވާކަށް. އެގޮތަށް ގަބޫލުކުރެއްވޭނެ ބޭފުޅުން މަޖިލީހުގައި މިހާރު ތިއްބަވާނީ. ސިޔާސީ ދާއިރާގައި އުޅޭ ބޭފުޅެއް ނަމަ އެގޮތަށް ވިސްނުން ހުންނަންވާނީ،" ޝިފާޒް ވިދާޅުވި އެވެ.\nސަރުކާރު ހިންގާ ޕީޕީއެމްގެ ނަޒަރުގައި ކައުންސިލްތަކާ މެދު ރައްޔިތުން އޮތީ އުއްމީދު ކަނޑާލައިފަ އެވެ. ކުރީގެ ކައުންސިލްތަކުން އަމަލުކުރި ގޮތުން އެ ނިޒާމު ދެކެ ރައްޔިތުން ފޫހިވެފައިވާ ކަމަށާއި މި އިންތިޚާބުގައި ގިނަ ބަޔަކު ވޯޓު ނުލީ ވެސް އެހެންވެގެން ކަމަށް ޕީޕީއެމުން ވަނީ ބުނެފަ އެވެ. މި އިންތިޚާބުގައި އެ ޕާޓީއަށް ލިބުނު ނާކާމިޔާބީ އަށް އެ ޕާޓީން ދައްކާ އެންމެ ބޮޑު ސަބަބަކީ އެއީ އެވެ.\nއެކަމަކު އެމްޑީޕީން ދެކޭ ގޮތުގައި އިންތިޚާބުގެ ނަތީޖާ ދެއްކީ އޭގެ އިދިކޮޅަށެވެ. ރައްޔިތުން އަދިވެސް ބޭނުންވަނީ ލާމަރުކަޒީ ނިޒާމު ކަން ނަތީޖާއިން ދައްކާފައިވާ ކަމަށް އެ ޕާޓީން ގަބޫލުކުރެ އެވެ. އެ ޕާޓީގެ ނަޒަރުގައި ލާމަރުކަޒީ ނިޒާމާ ދެކޮޅީ ސަރުކާރެވެ. މި އިންތިޚާބު ބޭއްވީ ވެސް އިތުރު ގޮތެއް ނެތިގެން ކަމަށް އެ ޕާޓީން ދެކެ އެވެ.\n"ގާނޫނު އަސާސީގައި ލާމަރުކަޒީ ނިޒާމުގެ ވާހަކަ ބަޔާންކޮށްފައި އޮތީމަ އިތުރު ގޮތެއް ނެތިގެން އިންތިޚާބު ބޭއްވީ. މި ނިޒާމު ދެކެ ރައްޔިތުން ފޫހިކުރުވަން މަސައްކަތް ކުރީ މަޖިލިސް ތެރެއިން ސަރުކާރުން. ކައުންސިލްތަކުގެ ބާރުތައް އަތުލައި، ނިޒާމު ދެކެ ފޫހިކުރުވަން އުޅުނީ. އެކަމަކު ރައްޔިތުން ވޯޓުން އެ ސާބިތުކޮށް ދިނީ އަދިވެސް ލާމަރުކަޒީ ނިޒާމު ދެކެ ފޫހިނުވާ ކަން. އެ ނިޒާމު ކަން އަދިވެސް ބޭނުންވަނީ،" ޝިފާޒް ވިދާޅުވި އެވެ.\nލާ މަރުކަޒީ ނިޒާމު ތައާރަފްވި ފަހުން މީގެ ކުރިން ދެ ފަހަރެއްގެ މަތިން ކައުންސިލްތަކަށް މެމްބަރުން ހޮވައިފި އެވެ. އެކަމަކު އޭރު ނިކުތް ނަތީޖާ އެހާ ފޮންޏެއް ނޫނެވެ. ރައްޔިތުން ބޭނުންވާ ކަންތައްތައް ކައުންސިލްތަކަށް ފޯރުކޮށް ނުދެވޭ ކަމުގެ ޝަކުވާ އޭރު އޮވެ އެވެ. ކައުންސިލްތަކުން ތުހުމަތުގެ އިނގިލި ދިއްކުރަނީ ސަރުކާރަށެވެ. ސަރުކާރުގެ ޖަވާބަކީ ކައުންސިލްތަކުން އެއްބާރުލުން ނުދެނީ ކަމަށެވެ. ދެ ބައި މީހުންގެ ތަޅާފޮޅުމުގެ ދެމެދުގައި ފިތި ބާރުވެފައި ތިބެން މިޖެހެނީ ރައްޔިތުންނެވެ.\nމިފަހަރު އެކަން އަލުން ތަކުރާރު ނުވިއްޔާ ކިތަންމެހާ ވެސް ރަނގަޅެވެ. ސަރުކާރުން ކައުންސިލްތަކަށް ބާރުތައް އަނބުރާ ދޭން އެބަ ޖެހެ އެވެ. ހަމައެގޮތަށް ކައުންސިލްތަކުން ވެސް ޒިންމާ ރަނގަޅަށް އަދާކުރަން އެބަ ޖެހެ އެވެ. ޒިންމާ އަދާނުކުރެވޭ ނަމަ ކައުންސިލްތައް ޖަވާބުދާރީ ކުރުވުމުގައި އެލްޖީއޭ އިސް ނަގަން ވެސް އެބަ ޖެހެ އެވެ. ކައުންސިލްތަކާއި ސަރުކާރުގެ ތަޅާފޮޅުމުގައި ރައްޔިތުން ތާށިވެގެން ނުވާނެ އެވެ.\nއިތުރު ލިޔުންތައް އެމްޑީޕީ ލޯކަލް ކައުންސިލްތައް ލާމަރުކަޒީ ހިންގުން ލޯކަލް ކައުންސިލްތަކުގެ އިންތިހާބު 2017